އަމީނަށް އޮތް އިތުބާރާއެކު، އާންމު މެންބަރުންގެ ނުރުހުން!\nOctober 20, 2020 17:27:02\nހެލްތު މިނިސްޓަރު އަބްދުﷲ އަމީންއަށް އެކިއެކި ތުހުމަތުތައް އޮތްވައި، އެންމެފަހުން ކޮވިޑްއާ ގުޅިގެން ރާއްޖެ ގެންނަން ހަވާލުކުރި ވެންޓިލޭޓަރު މައްސަލާގެ އޮޑިޓް ފެންމަތިވިއެވެ. އެ އޮޑިޓްގައި ބޮޑެތި، ކަންބޮޑުވާން ޖެހޭ އެތައް ކަމެއް ފާހަގަކުރިއެވެ. އެއާ ވިދިގެން އޭސީސީއިން ކުރި ތަހުގީގުގައި ވެސް އަމީންއާ ގުޅޭ ބޮޑެތި ތުހުމަތުތަކެއް އަމާޒުވެގެން ދިޔައެވެ. އެކަމަކު އެކަށީގެންވާ ހެކި ނެތުމުން ދައުވާއިން ވަނީ ސަލާމަތްވެފައެވެ.\nޖިނާއީ ދައުވާއެއް އުފުލާނެ މިންވަރަށް އަމީންއާ ދެކޮޅަށް ހެކި ލިބިފައިނުވީ ނަމަވެސް އިތުރަށް އަމީން، ހެލްތު މިނިސްޓަރު ކަމުގެ މަގާމުގައި ހުރުމަށް ގިނަ އާންމުން ހާއްސަކޮށް އެމްޑީޕީގެ އާންމު މެންބަރުން ވެސް ބޭނުން ނުވާކަން އެމީހުން ޓްވިޓާގައި ފާޅުކުރި ޝުއޫރުތަކުން ހާމަވެއެވެ. ޒީރޯ ޓްލަރެންސްއަކީ އެފަދަ ތުހުމަތުތަކެއްވާނަމަ، މަގާމުން އެކަހެރިކުރުން ކަމަށް ވެސް އެމީހުން ބުނަމުންދިޔައެވެ.\nއެއާއެކު، އަމީން މަގާމުން ވަކި ކުރުމަށް ރައީސް އިބްރާހިމް މުހައްމަދު ސޯލިހަށް ދެންނެވިއެވެ. ހަމައެހެން، މަޖިލިސް މެންބަރުންގެ އަރިހުގައި ވެސް އެކަމަށް އެދި މީހުން ޓްވީޓްކުރިއެވެ. ބައެއް މެންބަރުން ވަނީ އެކަމަށް ތާއިދު ކުރައްވާނެކަން ހާމަ ކުރައްވާފައެވެ. މީގެކުރިން ވެސް އެކި ފަހަރު މަތިން މަޖިލީހުގައި ވެސް އަމީނަށް އެމްޑީޕީ މަޖިލިސް މެންބަރުންގެ ނުރުހުން ވަރަށް ބޮޑަށް އަމާޒުވިއެވެ.\nއެހެންވެ އުއްމީދުކޮށްގެން ތިބީ އެމްޑީޕީ ޕީޖީ ގުރޫޕުން އަމީންގެ އިތުބާރު ނެތް ކަމުގެ މައްސަލަ ކުރިއަށް ގެންދާނެ ކަމަށެވެ. ނަމަވެސް ކަން ހިނގީ އެހެނެއް ނޫނެވެ. އަމީންގެ އިތުބާރު އޮތް ކަމަށް 31 މެންބަރުން ދެކެއެވެ. އިތުބާރު ނެތް ކަމަށް ފެންނަނީ 27 މެންބަރުންނެވެ. އެމްޑީޕީ ޕީޖީ ގުރޫޕްގެ މެޖޯރިޓީ އޮތީ، ޖުމްހޫރީ ޕާޓީއަށް ނިސްބަތްވާ އަމީނަށެވެ. އެކަމަކީ ޕާޓީގެ ރައީސް މުހައްމަދު ނަޝީދު ވެސް ސީދާ ދެކޮޅު ކަމެކެވެ.\nއެމްޑީޕީ ޕީޖީ ގުރޫޕްގެ މި ނިންމުން ހާމަވުމާއެކު އެމްޑީޕީގެ އާންމު ބައެއް މެންބަރުން ގެންދަނީ ޓްވިޓާގައި ނުރުހުމުގެ ޝުއޫރުތައް ފާޅުކުރަމުންނެވެ. މިހާރު ވެސް މުސާރަ ލިބޭ "ފިޔަވަޅެއް"ގެ ތެރޭގައި ހުންނެވި އަމީންގެ ސަސްޕެންޝަން ނިމި ވަރަށް އަވަހަށް މަސައްކަތަށް ނުކުންނަވާނެ ކަމަށް މިހާރު މަންޒަރުތައް ފެންނަ ގޮތުން ބެލެވެއެވެ.\nޓްވިޓާގައި ޝުއޫރު ފާޅުކުރި މީހަކު ބުނެފައިވާ ގޮތުގައި އަމީންއަށް އެހާ ބޮޑު ތާއިދަކާއި އިތުބާރެއް އެމްޑީޕީގެ މަޖިލިސް މެންބަރުންގެ އޮތުމަކީ ހައިރާންވާ ކަމެކެވެ. ވެންޓިލޭޓަރު މައްސަލާގައި ކަން ހިނގާފައި އޮތް ގޮތަކީ އެންމެންނަށް ފެންނަން އޮތް ކަމަކަށްވާއިރު އެކަމުގައި އެއްވެސް ފިޔަވަޅެއް ނޭޅި ދިޔުމަކީ ދެރަވާ ކަމެއް ކަމަށެވެ. އެއީ ސަރުކާރުގެ ސިޔާސަތާ ހިލާފު ކަމެއް ކަމަށެވެ.\nވެންޓިލޭޓަރު މައްސަލާގައި އެއްވެސް ފިޔަވަޅެއް ނޭޅިގެން އުޅެނީ އޭސީސީ މެންބަރުންގެ ގާބިލް ކަމެއް ނެތިގެން ކަމަށް މިއަދު އެމްޑީޕީގެ ގިނަ މަޖިލިސް މެންބަރުން ވަނީ ވިދާޅުވެފައެވެ. އޭސީސީއިން ވަނީ މައްސަލަ ތަހުގީގުކޮށްފައެވެ. އެކަމުގައި ފުލުހުންނާ ވެސް ގުޅިގެން ވެސް ތަހުގީގު ހިންގިއެވެ. ނަމަވެސް އެމްޑީޕީ މެންބަރުންނަށް އެ ތަހުގީގު ކަމުނުދާއިރު އެ މެންބަރުން ވަކި ކުރުމަށް ވެސް ވަނީ އަތުކުރި އޮޅާލާފައެވެ. ނަމަވެސް، ހަގީގަތުގައި ކަމުގެ އަސްލު ކަމުގައިވާ މިނިސްޓަރު އަމީން ވަކި ކުރުމުގެ ގަސްތެއް ނެތެވެ.


SunOnline: Messi aa nulai kulhunu Argentina Brazil athun balivejje\nމެސީއާ ނުލައި ކުޅުނު އާޖެންޓީނާ، ބްރެޒިލް އަތުން ބަލިވެއްޖެ\nނަޖާހު މަސްއޫދު 17 Oct 2018, 12:03\nރޭ އާޖެންޓީނާއާ ބްރެޒިލް ބައްދަލު ކުރި މެޗުގެ ތެރެއިން-- ފޮޓޯ: ގެޓީ އިމޭގަސް\nމެޗު ނިމެން ދަނިކޮށް ޖެހި ގޯލަކުން ބްރެޒިލް އިން އާޖެންޓީނާގެ މައްޗަށް ކުރި ހޯދައިފި އެވެ.\nސައުދީ އަރަބިއްޔާގެ ކިންގް އަބްދުﷲ ސްޕޯޓްސް ސިޓީ ސްޓޭޑިއަމްގައި ބްރެޒިލްއާ އާޖެންޓީނާ ބައްދަލު ކުރި މެޗު ބްރެޒިލް ކާމިޔާބު ކުރީ 1-0ގެ ނަތީޖާއިންނެވެ. މެޗުގައި ގިނަ ވަގުތު ބޯޅަ ހިފެހައްޓައިގެން ކުޅުނީ ބްރެޒިލް އެވެ.\nއާޖެންޓީނާއިން މެޗަށް ނުކުތީ އެ ޓީމުގެ ތަރި ލިއޮނަލް މެސީއާ ނުލަ އެވެ. މި އަހަރު ރަޝިއާގައި އޮތް ވޯލްޑް ކަޕުގެ ފަހުން އަދި މެސީ އާޖެންޓީނާގެ ގައުމީ ޓީމަށް ކުޅެފައި ނުވެ އެވެ. އޭނާ އަނެއްކާ ވެސް ގައުމީ ޓީމުން ރިޓަޔާ ކުރީތޯ ވަނީ ސުވާލު އުފެދިފަ އެވެ.\nމެޗުގެ ފުރަތަމަ ހާފުގައި ގޯލެއް ޖަހަން އެންމެ ރަނގަޅު ފުރުސަތެއް ލިބިގެން ދިޔައީ ބްރެޒިލްގެ ޑިފެންޑަރު ޖާއޯ މިރާންޑާ އަށެވެ. މިހާރު އިޓަލީގެ އިންޓާ އަށް ކުޅޭ މިރާންޑާ ފޮނުވާލި ހަމަލާ، އާޖެންޓީނާގެ ޑިފެންޑަރު ނިކޮލަސް އޮޓަމެންޑީ ވަނީ ގޯލުގެ ރޮނގުމަތިން ދިފާއުކޮށްފަ އެވެ.\nފުރަތަމަ ހާފުގައި އާޖެންޓީނާގެ ފޯވަޑް ޕައޮލޯ ޑިބާލާ ވަނީ ހިލޭ ޖެހުމަކުން ގޯލަށް ނުރައްކާ ކޮށްފަ އެވެ. އޭނާ ނެގި ހިލޭ ޖެހުން ދިޔައީ ގޯލުގެ ދަނޑި ކައިރިން ބޭރަށެވެ.\nދެވަނަ ހާފުގައި ބްރެޒިލްގެ އެންމެ ނުރައްކާތެރި ހަމަލާ ފޮނުވާލީ ބާސާއަށް ކުޅޭ އާތާ މެލޯ އެވެ. އަރިމަތިން ނެގި ހުރަހެއް އޭނާއަށް ލިބުމުން އޭރިއާގެ ތެރޭގައި ހުރެފައި އޭނާ ފޮނުވާލި ބާރު ހަމަލާ އާޖެންޓީނާގެ ތަޖުރިބާކާރު މިޑްފީލްޑަރު ސާޖިއޯ ރޮމޭރޯ ވަނީ ދިފާއުކޮށްފަ އެވެ.\nމެޗުން ބްރެޒިލް މޮޅުކޮށްދިން ގޯލު ޖެހީ ޑިފެންޑަރު މިރާންޑާ އެވެ. މެޗުގެ 90 މިނެޓު ކުޅެ ނިމި އިތުރު ވަގުތުގެ ފަސް މިނެޓުގެ ތެރޭގައި އޭނާ އެ ގޯލު ކާމިޔާބު ކުރީ ނޭމާ ނެގި ކޯނަރެއް ބޮލުން ފޮނުވާލައިގެންނެވެ.\nރޭ ކުޅުނު އެހެން ބައިނަލްއަގްވާމީ އެކުވެރިކަމުގެ މެޗުތަކަށް ބަލާއިރު ބެލްޖިއަމް ވަނީ ނެދަލޭންޑްސްއާ ބައްދަލުކޮށް 1-1 އިން އެއްވަރުވެފަ އެވެ.


Asia ge luxury spa thakuge list ah Coco Chic | Mihaaru\nމަޖައްލާއަކުން ހޮވި އޭޝިއާގެ އެންމެ ލަގްޒަރީ ސްޕާތަކުގެ ތެރޭގައި "ކޮކޯ ޝިކް"\nއިނގިރޭސިވިލާތުގެ ލައިފްސްޓައިލް މެގަޒިނެއް ކަމަށްވާ "ލަގްޒަރީ ލައިފްސްޓައިލް ލެމަންގް" ގައި ޝާއިއުކޮށްފައިވާ ލިޔުމެއްގައި އޭޝިއާގެ ސްޕާތަކުގެ ތެރެއިން ކޮންމެހެން ވެސް ގޮސްލަން ރަނގަޅު ތަންތަނުގެ ލިސްޓެއް ހަދާފައި ވާއިރު ކޮކޯ ޝިކް އިން ދޭ ލަގްޒަރީ ހިދުމަތްތަކާއި ހިދުމަތްތަކުގެ ފުރިހަމަ ކަން ވަނީ ފާހަގަކޮށްފަ އެވެ. ކޮކޯ ޝިކްގެ އިތުރުން މި ލިސްޓުގައި ދެން ހިމެނެނީ އިންޑޮނީޝިއާގެ ބާލީގެ ޗަޕުން ސެބާލީ އާއި ބްރޫނާއީގެ ރަށެއް ކަމުގައިވާ ބޯނިއޯގެ ގާޔާ އައިލެންޑް ރިސޯޓުގެ ސްޕާ ވިލޭޖާއި އިންޑިއާގެ ރިޝީކޭޝްގެ އާނަންދާ ސްޕާ އެވެ.\nމިދިޔަ އަހަރުގެ އޮގަސްޓް މަހު ހުޅުވި، ކޮކޯ ޝިކުން ވެލްނެސްއާ ގުޅޭ ގިނަ ހިދުމަތްތަކެއް ފޯރުކޮށްދެ އެވެ. އޭގެ ތެރޭގައި، މޫނު އޮމާންކޮށްދީ، އިތުރަށް ސާފުކޮށްދީ، ހަންގަނޑު ރޫ ޖެހުމާއި ކުލަ އަލިކޮށްދޭ ހާއްސަ ޕޭޝަލް ޓްރީޓްމަންޓްތަކާއި މެނިކިއު އާއި ޕެޑިކިއުއާގެ ހިދުމަތްތަކާއި ތަފާތު ވައްތަރުގެ މަސާޖު ވެސް ހިމެނެ އެވެ. މީގެ އިތުރުން ހެއާ ޓްރީޓްމަންޓްތަކާއި މޭކަޕްކޮށްދިނުން ވެސް ހިމެނެ އެވެ.\nކޮކޯ ޝިކް އިން ޕެޑިކިއުއާ ހިދުމަތް ދެނީ\nމި ހިދުމަތްތައް ދިނުމުގައި ރާއްޖޭގައި 15 އަހަރުގެ ތަޖުރިބާ ލިބި، އާންމުންގެ މަގުބޫލުކަން ވެސް ލިބިފައިވާ ސްޓައިލިސްޓެއް ކަމުގައިވާ ރޮޖާ ހިމެނެ އެވެ.\nކޮކޯ ޝިކްގެ ސެލޫންގެ އިތުރުން ކްލިނިކުން ވެސް ވަރަށް ގިނަ ހިދުމަތްތަކެއް ދެ އެވެ. ކްލިނިކުގައި ހަމުގެ އެކި ބަލިތަކަށް ހާއްސަ ވިޒިޓިން ޑޮކްޓަރުން ވެސް ހިދުމަތްދެ އެވެ. ކްރަޔޯ ތެރަޕީ އާއި އިސްތަށި ފޭބުން ފަދަ މައްސަލަތަކަށް ހައްލު ހޯދައިދޭ ޓްރީޓްމަންޓްތައް މި ކްލިނިކުން ދެ އެވެ.\nއޮގަސްޓް މަހު ހުޅުވީ. މިއަަހަރުގެ މާޗުން ފެށިގެން ސްޕާތައް ބަންދު.7މަސް ދުވަހުގެ ތެރޭގައި ޢޭޝިއާގެ އެންމެ ލަގްޒަރީ ސްޕާތަކުގެ ތެރެއަށް!!!\nތި ޖެހުނީ ދެން4މަހުގެ މުސާރަ އެއްކޮށްލައިގެން ގޮސް ތިޔަ ތަނަށް ވަދެލަން.


Dhivehi kalhu saige "meeru raha" kendihjje\nދިވެހި ކަޅުސައިގެ "މީރު ރަހަ" ކެނޑިއްޖެ\nއަވަށްޓެރި ސިލޯނަކީ، ސައިފަތް އުފެއްދުމުގައި، މަޝްހޫރު ގައުމެކެވެ. އެ ގައުމާ އެންމެ ކައިރިގައި މިތިބީ ދިވެހިންނެވެ. ސިލޯނުގެ ބައެއް ރހަތަކަކީ، ދިވެހިންނާވެސް ކަމުދާ ރަހަތަކެކެވެ. މަޝްހޫރު ކޮއްތު ރޮށީ މިއީ ސިލޯނުގެ ކެއުމެކެވެ. ދިވެހިންނަށްވެސް ކަމުދާ ރަހައެކެވެ. ކޮއްތު ރޮށި ރާއްޖެ އައިހެން، ސައިފަތް ވެސް ރާއްޖެ އައީ ސިލޯނު މަގުން ނެވެ. މިހާރުވެސް ރާއްޖެއަށް އެންމެ ގިނައިން ސާފަތް އެތެރެ ކުރަނީ ހަމަ ސިލޯނުންނެވެ.\nސިލޯނުން އައި ސައިފަތުގެ ރަހަޔާއެކު، ދިވެހިން ވަނީ ކަޅު ސައިގައި ދިވެހި ވަންތަ ރަހަތަކެއް ލައްވާލައިފަ އެވެ. އަވަޓެރި އިންޑިއާގައި ސައިފަތުގެ ތަފާތު ފްލޭވަރުތައް އުފެއްދުމުގެ ކުރިން، ސައި ކެއްކުމުގައި ދިވެހިން ވަނީ، ދިވެހި ރަހަތަކެއް އީޖާދުކޮށްފައޭ ބުނެވިދާނެ އެވެ. ހުވަނދު މާ އަޅައިގެން ކައްކައި ސަޔަކީ، ދިވެހިންގެ ކަޅު ސައިގެ އެންމެ މީރު ރަހަ އެވެ. މާލޭގެ މަޝްހޫރު ޕީޓްރަލް ހޮޓެލުގައި ހަދާ ކަޅު ސައި، މީރު ކަމުން އެ ހޮޓާ މީހުން ޖަމާވެ ފުރާލަ އެވެ. ހެންވޭރުގައި ދިރިއުޅޭ މީހާވެސް، އެ ހޮޓަލަށް އަންނަން ބޭނުން ވަނީ ޕީޓްރަލް ހޮޓެލުގެ މީރު ކަޅުސަޔަށް ތައުރީފު އޮއްސަމުންނެވެ. ބައެއް ރަށްރަށުގައި، ސައިކައްކާއިރު ރާބާފަތް ކޮޅެއްވެސް ސައި ކުރާ ތެރެއަށް އަޅައިގެން ކައްކައެވެ. އެއީވެސް ސައިގައި އިތުރު މީރު ރަހައެއް ލައްވާލުމުގެ ސީކްރެޓް ރެސިޕީއެކެވެ.\nނަމަވެސް، ދިވެހި ކަޅު ސައިން އެ މީރު ރަހަތައް ދަނީ ކެނޑި، ނެތި ގެއްލެމުން އެވެ. މާލޭގެ ގެއެއްގައި އެކަހަލަ ކަޅު ސައި ލިބެނީ މަދު ފަހަރަކު އެވެ. އޭގެ އެންމެ ބޮޑު ސަބަބަކީ، ސައި ކައްކާ ކުރަލާއި ދިވެހިން އެއްލައިލުމެވެ. ނުވަތަ ސައި ކެއްކުމުގެ އާދަ ދިވެހިންގެ ކިބައިން ކެނޑުމެވެ.\nވަސީލަތުގެ ގޮތުން، ދިވެހިންވެސް ކުރިއަށްގޮސް، ދިވެހިން ވެސް ކަޅު ސައި ތައްޔާރުކޮށްލާ ގޮތް މިހާރު ވަނީ ބަދަލު ވެފަ އެވެ. ކޮންމެ ގެއެއްގައިހެން މިހާރު ހުންނަނީ ކަރަންޓުން ފެން ހޫނު ކުރާ ޖަގެކެވެ، ތައްޓަށް ސައިފަތް ޕެކެޓެއް ވައްޓާލާލައި އެއްކަލަ ޖަގުން ހޫނުފެން ކޮޅެއް އަޅާލީމައި އެ ހުރީ ސައި ތައްޔާރުވެފަ އެވެ. އެ ކަންފަސޭ ކަމާއެކު ކުރިން ދިން މީރު ރަހަތައް ކަޅު ސައިން ކެނޑިއްޖެ އެވެ.\nއަނެއް ކަމަކީ، ކުނޑި ސައިފަތް، ގޭގޭގައި ބޭނުން ކުރުން މުޅިން ކަހަލަގޮތަކަށް ހުއްޓިގެން ދިއުމެވެ. ދިވެހިން ކުރީގައި ސައި ކަށްކަނީ، ކުޑި ސައިފަތުން ނެވެ. ސައި ކެއްކުމަށްފަހު، ތަރުމޯޒަށް ނުވަތަ ޖޯޑަށް ސައި އަޅަނީ ސައި ފުރޭނިން ފުރާނާލައިގެންނެވެ. ކުޑި ސައިފަތް ކުރަޔަށް އަޅައިގެން ގިނަ އިރު ކެއްކުމުން، އެ ސައިފަތުގެ ހުރިހާ މީރު ތާސީރެއް ހުންނާނީ، ސައިގެ ފެންގަނޑާއެކުވެ އެއް ރަހަ ވެފައެވެ. ފުރާނާލައިގެން ތައްޓަށް އަޅާ ލުމުން އެދޭ މީރު ރަހައިން ބޮޑު ހިތްހަމަ ޖެހުމެއް ލިބެ އެވެ.\nކުނޑި ސައިފަތުގެ ބަދަލުގައި މިހާރު ލިބެން ހުރީ ޓީބޭގެވެ، ނޫނީ ސައިފަތްޕެކެޓެވެ. ވިޔަފާރިވެރިންނަށް ބޮޑު ފައިދާ އެކެވެ. ޓީބޭގަކުން ގިރަނީ އެކެއް ނުވަތަ ދެ ސައިތައްޓެވެ. ގެއްލެނީ މީރު ރަހަ އެކަންޏެއް ނޫނެވެ. ސައިފަތުގެ ހަރަދުވެސް އެހާ ބޮޑެވެ. ކުރީގައި ދިވެހި ކަޅު ސައި ތައްޓެއް ބޯލުމަކީ، ލިބޭ ހިތްހަމަ ޖެހުމެކެވެ. ނަމަވެސް، ރަހަތައް ކެނޑެމުން ގޮސް، އެ ހިތްހަމަ ޖެހުންވެސް ގެއްލުނީ އެވެ.\nދިވެހި ހަރުކުލައިގެ މީހުން ދައްކާ ވާހަކައެއް އެބައޮތެވެ. ދަރު އުދުނުން ކެއްކުމުން އެދޭ މީރު ރަހައެއް، މިހާރުގެ ކާއެއްޗިހީގައި ނުލައެވެ. އެއީ ކޮންމެވެސް ވަރެއްގެ ހަގީގަތެއް އޮތް ވާހަކައެކެވެ. ގޭސް އުނދުނުން ނުވަތަ ތެޔޮ އުދުނުން ކައްކާފައިވާ ކާއެއްޗަކާއި، ދަރު އުދުނުން ހުޅު އަލިފާނުގައި ކައްކާފައިވާ އެއްޗެއްގެ ރަހައިގައި ހަމަ ތަފާތުތައް ހުރެ އެވެ. ދަރު އުދުނުން ކެއްކުމުގެ ސަގާފަތް ދިވެހިންގެ ތެރެއިން ދަނީ ނެތެމުންނެވެ. އެއީ ދެން އެކަންވާނެ ވެސް ގޮތެވެ. ސައިގެ މީރު ރަހަ ކެނޑިގެންދަނީ ހަމަ މިކަހަލަ ސަބަބުތައް އައިސްގެނެވެ.


October mahu tourist arrivals 126 percent kuriyah\nއޮކްޓޫބަރު މަހު ޓޫރިސްޓް އެރައިވަލް 126 އިންސައްތަ ކުރިއަށް\n08 ނޮވެންބަރ 2020 - 11:31:31\nމިދިޔަ އޮކްޓޯބަރު މަހު ރާއްޖެއަށް ފަތުރުވެރިން ޒިޔާރަތް ކުރި އަދަދު ސެޕްޓެމްބަރު މަހާ އަޅާ ބަލާއިރު 126 އިންސައްތަ އިތުރުވެއްޖެ އެވެ.\nއެގޮތުން ސެޕްޓެމްބަރު މަހު 9،538 ފަތުރުވެރިން ރާއްޖެއަށް ޒިޔާރަތްކޮށްފައިވާ ކަމަށް އިމިގްރޭޝަންގެ ތަފާސްހިސާބުތަކުން ދައްކާ އިރު، މިދިޔަ އޮކްޓޯބަރު މަހު 21،515 ފަތުރުވެރިން ޒިޔާރަތްކޮށްފައި ވެއެވެ. މިއީ ސެޕްޓެމްބަރު މަހާއި އަޅާ ބަލާއިރު 126 އިންސައްތަ އިތުރު އަދަދެކެވެ.\nމިދިޔަ އޮކްޓޯބަރު މަހު ރާއްޖެ އަށް އައި ފަތުރުވެރިން އިތުރުވެފައިވާ އިރު، އެއް ދުވަހެއްގައި އެންމެ ގިނަ އަދަދަކަށް ފަތުރުވެރިން ޒިޔާރަތްކޮށްފައިވަނީ އޮކްޓޯބަރު މަހުގެ 26 ވަނަ ދުވަހުގައެވެ. އެއީ 1،475 މީހުންނެވެ. އެއީ ސެޕްޓެމްބަރު މަހާއި އޮގަސްޓް މަހާއި އަޅާ ބަލާއިރު ރެކޯޑް އަދަދެކެވެ.\nއޮކްޓޯބަރު މަހުގެ 26 ގައި އެއް ދުވަހެއްގައި އެންމެ ގިނަ އަދަދަކަށް ފަތުރުވެރިން ޒިޔާރަތްކޮށްފައިވާ އިރު، އޮކްޓޯބަރު މަހުގައި އެންމެ މަދުން ފަތުރުވެރިން ރާއްޖެއަށް ޒިޔާރަތްކޮށްފައި ވަނީ އެ މަހުގެ ހަތްވަނަ ދުވަހުގައެވެ. އެއީ 114 ފަތުރުވެރިންނެވެ.\nއޮކްޓޯބަރު މަހު ރާއްޖެއަށް އެންމެ ގިނައިން ފަތުރުވެރިން ޒިޔާރަތްކޮށްފައި ވަނީ ރަޝިޔާއިންނެވެ. އެގޮތުން ރަޝިޔާއިން 5،995 ފަތުރުވެރިން ރާއްޖެއަށް ޒިޔާރަތް ކޮށްފައިވާ އިރު، އެއީ ސެޕްޓެމްބަރު މަހާއި އަޅާ ބަލާއިރު 190 އިންސައްތަ އިތުރު އަދަދެކެވެ.\nއޮކްޓޯބަރު މަހު އިނގިރޭސިވިލާތުން 1،780 ފަތުރުވެރިން ރާއްޖެއަށް ޒިޔާރަތްކޮށްފައިވާ އިރު، އެމެރިކާ އިން 1،449 އަވަށްޓެރި އިންޑިއާ އިން 1،396 އަދި ފްރާންސް އިން 1،093 ފަތުރުވެރިން ރާއްޖެއަށް ޒިޔާރަތްކޮށްފައި ވެއެވެ.\nޖުލައި 15 ގައި ބޯޑަރު ހުޅުވާލި ފަހުން މިހާތަނަށް ރާއްޖެއަށް 40،000 އަށް ވުރެ ގިނަ ފަތުރުވެރިން ޒިޔާރަތްކޮށްފައިވާ އިރު، ސަރުކާރުގެ އަމާޒަކީ މި އަހަރު ނިމުމުގެ ކުރިން 500،000 ފަތުރުވެރިން ރާއްޖެ ގެނައުން ކަމަށް ޓޫރިޒަމް މިނިސްޓްރީ އިން ވަނީ ވިދާޅުވެފައެވެ.


"Twitter Circle" muhimmu feature akah vaane – adduLIVE\n"ޓްވިޓާ ސާކަލް" މުހިއްމު ފީޗާއަކަށް ވާނެ\nMay 29, 2022, 12:01 އަހުމަދު އަދްޝަން\nޓްވިޓާ އިން މި މަހުގެ ކުރީކޮޅުން ފެށިގެން ލިމިޓެޑްކޮށް ޓެސްޓްކުރަމުން އަންނަ "ޓްވިޓާ ސާކަލް" ގެ ޓެސްޓިން ފުޅާކުރަން ނިންމައިފި އެވެ.\nޓެކް ޚަބަރުތައް ގެނެސްދޭ ބައެއް މީޑިއާތަކުން ބުނީ އެ ފީޗާ ގިނަ ބައެއްގެ މެދުގައި ޓެސްޓްކުރަން ނިންމާފައިވާ އިރު، މާ ލަހެއް ނުކޮށް އާންމުކޮށް ދޫކޮށްލުމުގެ ފުރުސަތު ވެސް ބޮޑު ކަމަށެވެ. "ޓްވިޓާ ސާކަލް" އަކީ ކުރާ ޓްވީޓްތައް ވަކި ބަޔަކަށް ފެންނަ ގޮތަށް ހަދައިލެވޭ ފީޗާއެކެވެ. އެހެންވެ މިއީ "ޕްރައިޓް އެކައުންޓެއް" ވެސް ގެންގުޅުން ކަހަލަ ކަމެކެވެ.\nމި ފީޗާގައިވާ ގޮތަކީ ކުރާ ޓްވީޓެއް އާންމުކޮށް އެންމެންނަށް ފެންނަހެން ދޫކޮށްލުމުގެ ބަދަލުގައި އެ މީހަކު އިހުތިޔާރުކުރާ ބަޔަކަށް ފެންނާނެ ގޮތް ހެދުމެވެ. އެގޮތުން "ޓްވިޓާ ސާކަލް" އެކްޓިވޭޓްވާނެ ގޮތަކީ ޓްވީޓެއް ދޫކޮށްލުމުގެ ކުރިން އެ ލިޔާ ޓްވީޓަކާ ދިމާއިން ފާޅުވާ ޑްރޮޕްޑައުން މެނޫ އިން "ޓްވިޓާ ސާކަލް" އިހުތިޔާރުކުރުމެވެ.\nއެންމެންނަށް ފެންނަ ގޮތަށް ޓްވީޓެއްކުރާ ނަމަ މެނޫ އިން "އިވްރީވަން" އިހުތިޔާރުކުރާނީ އެވެ. އަދި މެނޫ އިން އެޑިޓަށް ގޮސްފައި ޓްވިޓާ ހިއްސާކުރަން ބޭނުންވާ ބަޔަކު ސިލެކްޓްކުރެވޭނެ އެވެ. އަދި ބޭނުން ބަޔަކު ބޭރު ވެސް ކޮށްލެވޭނެ އެވެ. މިގޮތަށް ހެދިޔަސް އެ ބަޔަކަށް ނޮޓިފިކޭޝަނެއް ނުލިބޭނެ އެވެ.\n"ޓްވިޓާ ސާކަލް" ގައި 150 މީހަކު ހިމެނިދާނެ އެވެ. އެއީ ފޮލޯކުރާ މީހުންނާއި ނުކުރާ މީހުން ވެސް އިސްތިސްނާ ނުވާ ގޮތަށެވެ.


Thin mahah fahu cafe/restaurant thah maadhamaa hulhuvaalanee | Mihaaru\nސީހައުސްގެ މޭޒެއްގައި ޕްލާސްޓިކް ޕާޓިޝަންތަކެއް ޖަހާފައި: ތިން މަހަށް ފަހު އާންމުންނަށް ރެސްޓޯރަންޓްތައް ހުޅުވަން ވަނީ ތައްޔާރުވެފައި -- ފޮޓޯ: މިހާރު\nތިން މަހަށް ފަހު ކެފޭ/ރެސްޓޯރަންޓްތައް މާދަމާ ހުޅުވާލަނީ\n30 ޖޫން 2020 - 19:574comments\nތިން މަހަށް ވުރެ ގިނަ ދުވަހު، މާލެ އާއި ހުޅުމާލެ އާއި ވިލިމާލޭގައި ޑެލިވަރީ އާއި ޓޭކް އަވޭ ނޫން ހިދުމަތެއް ނުދީ ބަންދުކޮށްފައި ބެހެއްޓުމަށް ފަހު، މާދަމާ އަލުން އާންމުންނަށް ހުޅުވާލަން، ހޮޓާ/ރެސްޓޯރެންޓް/ކެފޭތަކުން ތައްޔާރުވެއްޖެ އެވެ.\nކޮވިޑް-19 އާ ގުޅިގެން އެޅި ރައްކާތެރިކަމުގެ ފިޔަވަޅުތަކުގެ ތެރޭގައި، މާލެ ސަރަހައްދުގައި ކެއުންބުއިމުގެ ހިދުމަތް ދޭ ތަންތަނަށް މީހުން ވަނުން މަނާކުރީ މާޗު 20 ގަ އެވެ. އޭގެ ފަހުން އެ ތަންތަނުން ދެމުން އަންނަނީ ޑެލިވަރީ އާއި ޓޭކްއަވޭގެ ހިދުމަތް އެކަންޏެވެ.\nނަމަވެސް ކޮވިޑް-19 ފެތުރުން ކޮންޓްރޯލްވަމުން އަންނާތީ ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކަނޑައަޅާފައިވާ އުސޫލުތަކާ އެއްގޮތަށް ހޮޓާ/ކެފޭ/ރެސްޓޯރަންޓްތައް މާދަމާ އާންމުންނަށް ހުޅުވުމުގެ ހުއްދަ ވަނީ ދީފަ އެވެ.\nއެޗުޕީއޭ އިން ބުނެފައިވާ ގޮތުގައި އެ ތަންތަން އާންމުންނަށް އަލުން ހުޅުވާލާ އިރު ކަސްޓަމަރުންނަށް ފަސޭހައިން އަތް ދޮވެ، އަތް ސެނިޓައިޒްކުރެވޭނެ ގޮތް ހަމަޖައްސަން ޖެހޭނެ އެވެ.\nބައެއް ތަންތަނުން މިހާރު ވެސް ވަނީ އެ އިންތިޒާމް ހަމަޖައްސައިފަ އެވެ. އެގޮތުން ކާނިވާ ސަރަހައްދުގައި ހިންގާ "ޑެކް"ގެ ދޮރުމަތީގައި އަތްދޮންނަން ތަށި ބަހައްޓާފައިވެ އެވެ. ހުޅުމާލޭ ފެރީ ޓާމިނަލް މަތީގައި ހިންގާ ސީހައުސް އިން ވެސް އެތަނުގެ ދޮރު ކުރިމަތީގައި ހޭންޑް ސެނިޓައިޒަރު ބަހައްޓައިފަ އެވެ.\nކާނިވާ ސަރަހައްދުގައި ހުންނަ ޑެކްގެ ދޮރު ކުރިމަތީގައި އަތް ދޮންނަ ތައްޓެއް ބަހައްޓާފައި -- ފޮޓޯ: މިހާރު\nގިނަ ތަންތަނުން މިހާރު އަންނަނީ ޑިސްއިންފެކްޓްކޮށް، އާ އިންތިޒާމްތައް ހަމަޖައްސަމުންނެވެ.\nފުޑް ކޯޓުގައި ހިންގާ ނައިސް އެންޑް ސްޕައިސް ރެސްޓޯރަންޓުގެ ޕާޗޭސިން މެނޭޖަރު ގުލާމްދަސްތަގީރު މުހައްމަދު ފާރޫގް ބުނީ ކާބޯތަކެތީގެ ހިދުމަތް ދޭ ތަނެއް ކަމުން ކުރިން ވެސް ސާފުތާހިރުކަން ދަމަހައްޓަމުން އަންނަ ކަމަށެވެ. ނަމަވެސް މާދަމާ ހުޅުވުމުގެ ކުރިން ޑިސްއިންފެކްޓްކުރުމުގެ މަސައްކަތް މިހާރު ކުރަމުން އަންނަ ކަމަށް އޭނާ ބުންޏެވެ.\n"ކުރިން ވެސް ކޮންމެ ކަސްޓަމަރެއް ދިއުމުން ސާފުކުރަން. މިހާރު ވެސް އެކަމަށް ހާއްސަ ސަމާލުކަމެއް ދޭނަން،" އޭނާ ބުންޏެވެ.\nއެޗުޕީއޭގެ އުސޫލުތައް ބުނާ ގޮތުން ނިއު ނޯމަލްގައި ހޮޓާ/ކެރޭ/ރެސްޓޯރަންޓްތަކުގައި ކަސްޓަމަރުންނަށް ގައިދުރުކޮށްގެން ތިބެވޭނެ ގޮތް ހަމަޖައްސަން ޖެހެ އެވެ. އެހެންކަމުން ގިނަ ތަންތަނުގެ މޭޒުތައް ވަނީ ކުރިއަށް ވުރެ ދެ ބައި ކުޅަ އެއްބަޔަށް މަދުކޮށްފަ އެވެ.\nސީ ހައުސްގެ ބައެއް މޭޒުތަކުގައި ޕްލާސްޓިކް ޕާޓިޝަން ވެސް ވަނީ ޖަހައިފަ އެވެ.\nފުޑް ކޯޓުގައި ހުންނަ ނައިސް އެންޑް ސްޕައިސް ޑިސްއިިންފެކްޓް ކުރަނީ -- ފޮޓޯ: މިހާރު\nޑެކް އިން ވާހަކަ ދެއްކި މީހަކު ބުނީ ކޮވިޑް-19އާ ގުޅިގެން ގިނަ ބަދަލުތަކެއް ގެނެސްފައިވާ ކަމަށެވެ. އެގޮތުން ޑެލިވަރީ އާއި ޓޭކްއަވޭގެ ހިދުމަތް ފަސޭހައިން ފޯރުކޮށްދޭން އިސްކަންދެ އެވެ. އެގޮތުން ޑެކްގެ ތިރީ ބައި މިހާރު ބަދަލުކޮށްފައި ވަނީ އޯޑަރުތައް ނަގަން ކޯލް ސެންޓަރެއްގެ ގޮތުގަ އެވެ. އެހެންކަމުން އާންމުންނަށް ވަދެވޭނީ ފުރަތަމަ އަދި ދެ ވަނަ ބުރިއަށެވެ.\nAnna mahun feshigen cafe'/restaurant thah hulhuvan ninmaifi\nލޯކަލް މާރުކޭޓު ވެސް މާދަމާ އާންމުންނަށް ހުޅުވާނެ އެވެ. އެތަނުގެ ތެރޭގައި ވަނީ ގައިދުރުކޮށް ތިބެވޭނެ ގޮތަށް ތިން ފޫޓު ދުރުމިނުގައި ނިޝާން ޖަހައިފަ އެވެ.\nމާރުކޭޓުގައި ގޮޅިއެއް ހިންގާ އަހުމަދު ޝާކިރު ބުނީ ވިއްކަން ހުންނަ އެއްޗެހީގައި ކަސްޓަމަރުން އަތްލުން މަދުކުރާނެ ކަމަށެވެ. އެގޮތުން އަތްލާ ތަކެތި ގަންނަން ޖެހޭނެ ގޮތް ހަދާނެ ކަމަށް އޭނާ ބުންޏެވެ.\nއިތުރު ލިޔުންތައް ކެފޭ/ރެސްޓޯރެންޓް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ނިއު ނޯމަލް ލޮކްޑައުން ހުޅުމާލެ ވިލިމާލެ މާލެ


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 113 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 113 ވަނަ ރޭޑިޔޯ ޚިޠާބު\n2 ސެޕްޓެންބަރު 2011، ރިފަރެންސް: PRO/RMN/2011/178\nމިއަދަކީ2ސެޕްޓެމްބަރ 2011 ވީ ހުކުރު ދުވަސް. މިހާރު އަޅުގަނޑުމެން ވޭތުކުރަމުން މިގެންދަނީ ބަރަކާތްތެރި ފިޠުރު ޢީދު ދުވަސްތައް. ރާއްޖޭގެ ހުރިހާ ކަންކޮޅުތަކެއްގައި ފިޠުރު ޢީދު ވަރަށް ކުލަގަދަ ގޮތެއްގައި ފާހަގަކުރަމުން އެބަދޭ.\nމިވަގުތު އަޅުގަނޑު މިހުރީ ފިޠުރު ޢީދުގެ ޗުއްޓީ ހޭދަކުރުމަށް އައްޑުއަތޮޅު ވިލިނގިއްޔަށް ކުރި ދަތުރެއްގައި، ފުވައްމުލަކަށް އައިސް. އެހެންވީމާ، އަޅުގަނޑަށް ވަރަށް ސާފުކޮށް މިދަތުރުން އައްޑުއަތޮޅާއި ފުވައްމުލަކުގައި ސާކް ސަމިޓަށް ވަމުންދާ ތައްޔާރީތައް އަދި މިދެރަށުގެ ތަރައްޤީގެ މަޝްރޫޢުތައް ވަރަށް ބޮޑަށް، ވަރަށް ސާފުކޮށް އެނގިގެން އެބަދޭ. މީގެތެރެއިން އައްޑޫސިޓީގައި އެބަ ހިނގާ، އެ ސިޓީގެ ފެނާއި ނަރުދަމާގެ މަސައްކަތް. އެ ސިޓީގައި ބިނާކުރެވޭ، އެ ސިޓީގައި ހެދޭ 8 ކިލޯ މީޓަރުގެ މަގު، އެއީ ހިތަދޫ ބޮޑުމަގާއި އަދި ކޮންވެންޝަން ސެންޓަރު ވަށައިގެންވާ މަގުތައް. އަދި ހަމައެހެންމެ، އައްޑޫސިޓީގެ ހުރިހާ ރަށެއްގެ ބަނދަރާއި އަދި އެހެންވެސް ކިތަންމެ މަސައްކަތްތަކެއް މި ސިޓީގައި ހިނގަމުން އެބަދޭ.\nސާކް ސަމިޓްގެ މަސައްކަތްތައް ބެހިފައިވަނީ، ހަމައެކަނި އައްޑޫގައި ބާއްވާ ގޮތަކަށެއް ނޫން. އަދި އޭގެއިތުރުން މުލަކުގައިވެސް ކިތަންމެ ކަމެއް ހިނގަމުންއެބަދޭ. އެއަރޕޯޓްގެ މަސައްކަތް، އަދި އެތަނުގެ އިތުރު މަގު ހެދުމުގެ މަސައްކަތް، ގިރާ ސަރަޙައްދު ޙިމާޔަތް ކުރުމުގެ މަސައްކަތް، ނެރު އަލުން އަނބުރާ މަރާމާތު ކުރުމުގެ މަސައްކަތް. އަދި ހަމައެހެންމެ، ސަމިޓަށް ތައްޔާރުކުރެވޭ ކްރިކެޓް ސްޓޭޑިއަމެއް ހެދުމުގެ މަސައްކަތް. އަދި ވަކިން ޚާއްޞަކޮށް، އެއަރޕޯޓްގެ މަސައްކަތް އިރާދަކުރެއްވިއްޔާ، ސަމިޓަށް ނިމޭނެ.\nއައްޑޫސިޓީއާއި ފުވައްމުލަކުގައި ސާކް ސަމިޓާއެކު ބިނާ މިކުރެވެނީ، އެދެތަންވެސް އެއީ، ތަރައްޤީއަށް މަގުފަހިވާނެ މައިގަނޑު ވަސީލަތްތައް ޤާއިމް ކުރެވިފައިވާ ދެތަނަށް ހެދުން. ރާއްޖޭގައި މާލެ ފިޔަވައި ދެވަނައަށް އޮތް ސިޓީއަކީ އައްޑޫ ސިޓީ. ސާކް ސަމިޓްގެ މަސައްކަތްތަކުގެ ތެރެއިން އައްޑޫ އެއީ، ފުރިހަމަ ސިޓީއެއްގެ ގޮތުގައި ބިނާކުރުމަށް ބޭނުންވާ ގިނަ ކަންކަން ނިމިގެންދާނެ. މަގުތަކާއި، ފެނާއި، ނަރުދަމައާއި، ބަނދަރާ އަދި މިބާވަތުގެ އެތައްއެތައް ކަމެއް. އަޅުގަނޑުމެންގެ ބޭނުމަކީ، އަޅުގަނޑުމެންގެ އަމާޒަކީ، ރާއްޖޭގެ ރައްޔިތުންނަށް މިހާރަށްވުރެ ފާގަތި ގޮތުގައި އުޅެވޭނެ ގޮތްތަކެއް ހޯދުން.\nމީގެއިތުރުން އެނގިވަޑައިގަންނަވާނެ، މިދިޔަ ހަފްތާގެ ތެރޭގައި، ބައެއް މިނިސްޓަރުން ކުޅުދުއްފުށްޓަށް، އުތުރަށް ވަޑައިގެންނެވި. އެ ޕްރޮވިންސްގައި ހިންގާ ކިތަންމެ މަޝްރޫޢެއް، އެބޭފުޅުން އިފްތިތާޙް ކުރެއްވި. ޚާއްޞަ ގޮތެއްގައި، ދަނޑުވެރިކަމުގެ ބާވަތްތައް ގަނެވޭނޭ އިންތިޒާމެއް އެސް.ޓީ.އޯ މެދުވެރިކޮށް ހަމަޖެހި، އެމަސައްކަތް މިހާރު މިވަނީ ފަށައިގަނެވިފައި. އެހެންވީމާ، ދަނޑުވެރިންގެ އުފެއްދުންތައް، ދަނޑުވެރިން ހައްދައިގެން ގެންނަ ތަކެތި، އެ ހަމަޖެހިފައި އޮންނަ އުޞޫލެއްގެ މަތިން، ހަމަ މަސްކިރުން މިއޮންނަ ގޮތަށް، އެ އުފެއްދުންތައްވެސް ކިރައި، ސަރުކާރުން ގަނެ އަދި އެސް.ޓީ.އޯ.އިން އެގަނެވޭ ތަކެތި އިތުރަށް ބަންދުކުރެވި، ފެންވަރު ރަނގަޅު ކުރެވި، އެތަކެތި މާކެޓް ކުރުމުގެ މަސައްކަތް ކުރިއަށް ގެންދިޔުން ސަރުކާރުގެ އަމާޒަކީ.\nސަރުކާރުގެ ވަރަށް މުހިންމު އެއް ވަޢުދެއް، ބޯހިޔާވަހިކަމުގެ ވަޢުދު. އެކަމުގެ ޢަމަލީ މަސައްކަތްތަކެއް ކުޅުދުއްފުށީގައި މިހާރު ހިންގަމުންދާތާ ދުވަސްތަކެއްވެއްޖެ. އަދި ރާއްޖޭގެ އެކިކަންކޮޅުތަކުގައި މިހާރު މިވަނީ ކޮންމެވެސް މިންވަރަކަށް ގެދޮރު ޢިމާރާތް ކުރެވިފައި. އެހެންވީމާ، އެތަންތަން ދޫކުރާނެ އުޞޫލުތައް ހަމަޖެހި، އެ އުޞޫލުތައް ކުޅުދުއްފުށީގައި މިވަނީ އިޢްލާނު ކުރެވިފައި. އަދި ކުޅުދުއްފުށިން ދޫކުރާ ގެ، ދޫކުރެވޭނެ ގޮތްތަކާއި، އުޞޫލުތައްވެސް، ހަމަތައްވެސް މިވަނީ ކަނޑައެޅި ބަޔާންކުރެވިފައި.\nކުޅުދުއްފުށްޓާއި އައްޑޫ ހިތަދުއާއި އަދި އެހެންވެސް ރާއްޖޭގެ ބޮޑެތި އާބާދީތައް، އެ އާބާދީތަކަށް ބޭނުންވާ ފުރިހަމަ ވަސީލަތްތައް ހޯދައިދިނުމުގެ އެންމެބޮޑު އެއްބޭނުމަކީ، ކައިރީގައިވާ ކުދިކުދި އާބާދީތަކަށް މިދެންނެވި ބޮޑެތި އާބާދީތަކުން ވިޔަފާރީގެ ފައިދާއާއި، ތަރައްޤީގެ ފަހިކަމާއި އަދި އެހެން އިޖްތިމާޢީ އެހީތެރިކަން ފޯރުކޮށްދޭނެ ފަސޭހަ ގޮތްތަކެއް ހޯދުން. ރާއްޖޭގެ ހުރިހާ ރަށެއް ހަމައެކަނި މާލެއަށް ބަރޯސާވެގެން، އަޅުގަނޑުމެން މިއެދޭ ތަރައްޤީގެ ސްޕީޑް އަޅުގަނޑުމެންނަކަށެއް ނުލިބޭނެ.\nމިދިޔަ ހަފްތާގެ ތެރޭގައި އަޅުގަނޑުމެންނަށް ސަރުކާރުގެ އިޤްތިޞާދީ އަދި މާލީ ސިޔާސަތުތަކުގެ ތެރެއިން މިވަނީ ވަރަށް މުހިންމު ބިލެއް ފާސްކުރެވިފައި. އެއީ، މުދަލާއި ޚިދްމަތުން ޓެކްސް ނެގުމުގެ، ޖީ.އެސް.ޓީ ނެގުމުގެ ބިލް. އަދި ހަމައެހެންމެ، އެ ބިލް ތަޞްދީޤު ކުރުމަށް މިފަހަރު ފަހިވެފައި މިއޮތީ ފުވައްމުލަކުގައި މިއަދު ހަވީރު ބޭއްވޭ ރަސްމިއްޔާތެއްގައި.\nއަޅުގަނޑުމެންގެ ބޭނުމަކީ، ޤާނޫނަށް ގެނެވޭ ބަދަލާއި އަދި އެހެންވެސް ބަދަލުތަކުން ރާއްޖޭގެ ތަރައްޤީއަށް މަގުފަހިވުން. އަޅުގަނޑުމެންގެ ބޭނުމަކީ، އަޅުގަނޑުމެންނަށް މިއަދަށްވުރެ ތަނަވަސް މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.


Eki kulakulaige "fake" Feryru marukeytugai! | Mihaaru\nލޯކަލް މާރުކޭޓުގައި ވިއްކަން ހުރި ކުލަ ޖައްސާފައި ހުރި ފޭރު. -- ފޮޓޯ: ހުސެން ވަހީދު/މިހާރު\nއެކި ކުލަކުލައިގެ "ފޭކު" ފޭރު މާރުކޭޓުގައި!\n06 ޖޫން 2017 - 17:00 31 comments\nލޯކަލް މާރުކޭޓްގައި ބޭރުގެ އުފެއްދުންތައް ގިނަ އަދަދަކަށް ވިއްކަން ހުރި އިރު އޭގެ ތެރެއިން އާންމުންގެ ސަމާލުކަން އެންމެ ބޮޑަށް ލިބިފައިވާ އެކައްޗަކީ ކުލަ ރީތި ފޭރެވެ. ރަބަރު ކޮތަޅެއްގައި ބަންދުކޮށްފައި ހުންނަ، ގުރާފެހި ކުލަ އާއި ގަދަ ފިޔާތޮށި ކުލައިގެ މި ފޭރުތައް ރީތިކަމުން އެތައް ބަޔަކު އެ ގަނެ އެވެ. އެކަމަކު ސިއްހީ ގޮތުން މިއީ ރައްކާތެރި އެއްޗެއް ނޫން ކަމަށް ބޭރުގެ ބައެއް ގައުމުތަކުން މީގެ އެތައް އަހަރެއް ކުރިން އިންޒާރު ދީފައިވެ އެވެ.\n"ހައިބްރިޑް" ފޭރެއް ކަމަށް ބުނެ ވިއްކާ މި ފޭރުގެ ބޭރުގައި އޮންނަނީ، އޭގެ ތޮށިގަނޑު ދުއްވާލުމަށް ފަހު އާޓިފިޝަލް ކުލަ އާއި ހަކުރު ބޭނުންކޮށްގެން ލާފައި އޮންނަ ފަށަލައެކެވެ. އެ ކުލަ ފިލައިގެން ދިޔަ ނުދިނުމަށް ބޭރުން ރަބަރުގަނޑެއް ލާފައި އޮވެ އެވެ. ވިއްކަން މާރުކޭޓަށް ގެނައުމާ ހަމަޔަށް ހުންނަނީ ފިނިކޮށްފައި ބަހައްޓައިފަ އެވެ.\nމީގެ ފޭރު މެލޭޝިއާގެ ކެމަރަން ހައިލެންޑްސްގައި 2007 ވަނަ އަހަރު ވިއްކުން ގިނަވެ ޝަކުވާތައް ބޮޑުވުމާ އެކު ކަންސިއުމާ އެސޯސިއޭޝަން އޮފް ޕެނާންގް (ސީއޭޕީ) އިން އިންޒާރު ދީފައިވެ އެވެ. ސީއޭޕީން އޭރު ނެރުނު ބަޔާނެއްގައި ބުނެފައި ވަނީ ފޭރުގައި ކުލަ ޖެއްސުމަށް ބޭނުންކުރާ މާއްދާތަކުގެ ސަބަބުން ރުޅި ގަދަވުމާއި ސަމާލުކަން ގެއްލުމާއި އެލާޖިކްވުން ފަދަ ކަންތައްތައް ދިމާވާ ކަމަށް ލެބޯޓަރީ ޓެސްޓްތަކުން ދައްކާ ކަމަށެވެ.\nކުލަ ޖައްސާފައި ހުންނަ ފޭރު ލޯކަލް މާރުކޭޓުގައި (ރަބަރު ކޮތަޅުގައި)\nމިއީ ހައިބްރިޑް ފޭރެއް ކަމަށް ބުންޏަސް އެ ވާހަކަ ގަބޫލު ނުކުރުމަށާއި މީގެ ފޭރު ނުގަތުމަށް ސީއޭޕީން އިލްތިމާސްކޮށްފައިވެ އެވެ.\nމި މައްސަލަ މެލޭޝިއާގައި ބޮޑުވި ދުވަސްވަރު، ސީއޭޕީގެ ރައީސް އެސް.އެމް. މުހައްމަދު އިދުރީސްއާ ހަވާލާދީ "ދަ ސްޓާ" ގައި ބުނެފައި ވަނީ މީގެ ފޭރު ވިއްކަނީ ކެމަރަން ހައިލެންޑްސްގައި ހައްދާ ހައިބްރިޑް ފޭރެއް ކަމަށް ބުނެ އޮޅުވާލައިގެން ކަމަށެވެ. އެކަމަކު އެއީ އެތަނުގައި ހައްދާ އެއްޗެއް ވެސް ނޫނެވެ.\nކުލަ ޖައްސާފައި ހުންނަ ފޭރު ފަޅާލީމާ ހުންނަ ގޮތް\nމީގެ ފޭރު ފަޅާލުމުން އެތެރެއަށް ކުލަ ފޭދިފައި ހުންނަކަން އެނގެ އެވެ. ތެތްކޮށް ގިނަ ދުުވަހު އޮތުމުގެ ސަބަބުން ތަތްމުޑު ވަހެއް ހުންނައިރު ފޭރަކީ ހަމަ އާދައިގެ ފޭރެވެ. އެކަމަކު ގަދަ ފޮނިރަހައެއް ހުރެ އެވެ، ނަމަވެސް އާޓިފިޝަލް ގޮތްތައް ބޭނުންކޮށްފައި ހުންނާތީ މިއީ ގުދުރަތީ ފޮނިރަހަ ކަމެއް ޔަގީނެއް ނޫނެވެ.\nމިކަމާ ބެހޭ ގޮތުން ފުޑް އެންޑް ޑްރަގް އޮތޯރިޓީގެ ބަހެއް ލިބޭ ގޮތެއް ނުވި އެވެ.\nއިތުރު ލިޔުންތައް ސިއްހަތު ލޯކަލް މާރުކޭޓް މޭވާ


ކޯވިޑް19: އިއްޔެ ފެނުނީ އިތުރު 81 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 81 ވޭދަނަ!\nރާއްޖެއިން ކޯވިޑް19 އަށް އިތުރު 81 މީހަކު ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 22 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ. އަދި ރިސޯޓްތަކުން7ކޭސް ވަނީ ފެނިފައެވެ. އަނެއް 52 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 22,373 އަށް އަރައިފައެވެ. އޭގެ ތެރޭގައި، 2,404 އެކްޓިވް ކޭސް ހިމެނޭއިރު\n107 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 65 މީހަކުވަނީ މި ބަލީގައި މަރުވެފައެވެ. އަދި 19,897 މީހަކު ވަނީ މިބަލިން ރަނގަޅުވެފައެވެ.


އިހަވަންދޫ ދާއިރާގެ މެމްބަރު ކޮށްދީފައިވާ ކަމަށްބުނާ ކަންކަމުގެ އިތުރަށްވެސް އެތައްކަމެއް ކޮށްދިފައިވޭ! — Ihavandhoo.com\n21 މާރިޗު 20144އަސަދުﷲ ޙާމީން\nއިހަވަންދޫ ދާއިރާ އުޖާލާ ކުރުމަށްޓަކައި ކޮށްދީފައިވާ ކަމަށް ބުނާ ގިނަ ކަންތައްތަކަކީ އޮޅުވާލުމެއް ކަމަށް ހާމަ ވެއްޖެކަމަށްބުނެ މިއަދު އިހަވަންދޫ ޑޮޓްކޮމްގައި ހަބަރެއް ޝާއިއިއުކޮށްފައިވެއެވެ. ހަބަރުދަބަރު ރަނގަޅަށް ބަލާލިއިރު އެހަބަރުގެ މަސްދަރަކަށް ބޭނުނުކޮށްފައިވަނީ ރައްޔިތަކު ކައުންސިލް އިދަރައަށް ފޮނުވާފައިވާ ސިޓީއަކަށް ދީފައިވާ ޖަވާބެކެވެ.\nއަޅުގަނޑަކީވެސް އެއިދާރާގައި، ކައުންސިލްގެ ރައީސްގެ ހައިސިއްޔަތުން މަސައްކަތްކުރުމުގެ ފުރުސަތު ލިބިފައިވާ މީހަކަށްވުމާއިއެކު އަޅުގަނޑުގެ ހިތަށް ފުރަތަމަވެސް އެރީ އެފަދަ ޖަވާބެއް ކައުންސިލުން ދީފާނެބާއެވެ؟ ކައުންސިލުން ޖަވާބެއްދެވޭނީ، ކައުންސިލުން ފާސްކޮށްގެން ކަމަށްވާތީ އަޅުގަނޑު ކައުންސިލް އިދާރާގެ މެމްބަރަކަށް ގުޅާލީމެވެ. އަޅުގަނޑުގެ ހައިރާންކަން އިތުރުވެގެން ދިއައީ އެފަދަޖަވާބެއް ދިނުމަށް ކައުންސިލުން ފާސްކޮށްފައި ނުވާކަން އެގުމުންނެވެ. އަލުގަނޑު ގުޅާލި ކައުންސިލަރު ވިދާޅުވީ އެސިޓީއަށް ދޭނެޖަވާބެއް ނިންމުމަށް އިއްޔަ ޖަލްސާއެއް ބޭވިކަމަށާއި ނަމަވެސް އެޖަލްސާގައި ވަކިގޮތަކަށް ނިމިފައި ނުވާކަމަށެވެ. ކައުންސިލުން ނުނިންމާ ކަމެއް ކައުންސިލްގެ ރައިސްއަށް އަމިއްލައަށް ކުރެވިދާނެބާއެވެ؟ އެއީ މަގާމުގެ ނުފޫޒު ބޭނުންކުރުމަށް ނުވާނެބާއެވެ؟ މިކަންކަމުން އަޅުގަނޑަށް ކަށަވަރުވެގެންދިއައީ މީސިޔާސި ކަމެއްކަމެވެ.\nކައުންސިލުން ދީފައިވާ ޖަވާބުކަމަށް ބުނާ ޖަވާބުގައި ހިމެނޭ ބައެއްކަންކަމަށް އަލިއަޅުވާލާނަމެވެ. އިހަވަންދޫގައި މަސްވެރިންގެ ދުވަސް ފާހަގަކުރިއިރު ކައުންސިލަރަކަށްހުރީ އަޅުގަނޑެވެ. އެދުވަހުގެ ސަބަބުން ރަށަށްލިބުނު ތަރައްގީ ވަރަށް ބޮޑެވެ. މަސްވެރިންގެ ދުވަސް އެހެންރަށެއްގައި ފާހަގަކުރަން ހަމަޖެހިފައިވަނިކޮށް އެދުވަސް މިރަށުގައި ފާހަގަކުރެވޭނެ ފުރުސަތު ހޯދައިދިނީ އަހުމަދު އަބުދުﷲއެވެ. ކުޑަކުދިންގެ ޕާކާއި، ސްޓޭޖް އަދި ބަނދަރު ހެދުމުގެ މަޝްރޫއުގައި އަހުމަދު އަބުދުﷲ ކުރެއްވި ހިއްސާ އިނގޭނީ އެކަމުގައި އުޅުނު ބަޔަކަށެވެ.\nކުޅުދުއްފުށީގެ އުތުރުގައި އޮތް އެންމެބޮޑު ފަޅަށް އިހަވަންދު ފަޅު ހެދުމަށް އެބޭފުޅާކުރެއްވި މަސައްކަތް އެނގޭނީ އެކަމުގައި އެބޭފުޅާއާއިއެކު އުޅުނު ބަޔަކަށެވެ. ބަނދަރުގެ މަސައްކަތްކުރުމަށް އެމްޓީސީސީއަށް ހިލަ އަދި ހިލަވެލި ލިބުން ދަތިވުމުން މަސައްކަތް މެދުކެނޑިގެން ދިޔައެއެވެ. އެކަން ހައްލުކުރުމަށް އަމިއްލަ ޖީބުން ހަރަދުކުރައްވާގެން ހިލަޔާއި ހިލަވެލި ހޯދާ މަސައްކަތް ކުރިއަށް ގެންގޮސްފައިވެއެވެ. މީއެބޭފުޅާއަށް ޝުކުރު ހައްޤުކަންކަމެއް ނޫންތޯއެވެ.\nއަޙުމަދު ޢަބުދުﷲ ކޮށްދީފައިވާ ކަންތައްތަކުގެ ތެރޭގައި އިހަވަންދުއަށް އާމްދަނީ ލިބޭގޮތަށް މަޝްރޫޢުތަށް ފައްޓާފައިވާ ކަމަށް ބުނެފައިވަނީ ހަމަރަގަޅަށެވެ. ރަށުގެ ޕޮލިހުން ރައްވެހިގެއަށް ބަދަލުކުރުމުގައި ސިދާ އެބޭފުޅާގެ ހިއްސާ ވަރަށްބޮޑެވެ. އެތައްތަނެއްގައި ވަކާލާތުކޮށްގެން އެބޭފުޅާ އެކަން ކާމިޔާބުކުރުމުން މިހާރު އިހަވަންދޫ ކައުންސިލަށްއެދަނީ މަހަކު 12000 ރ ވަންނަމުންނެވެ.\nޕްރީސްކޫލް އިމާރާތްކުރުމުގެ ހަރަދު ދެއްވަނީ އަހުމަދު އަބުދުﷲ އެވެ. އެގޮތުން ޕްރީސްކޫލް ނިމޭއިރު މަދުވެގެން 22 ލައްކަ ރުފިޔާ އެބޭފުޅާ ހަރަދުކުރައްވާނެ އެވެ.\nއިހަވަންދޫ މަދަރުސާގެ ޕީޓީއޭން އެތައް ތަނަކަށާއި ބަޔަކަށް ސްކޫލް ޑިޖިޓަލް ކުރުމުގެ ޕްރަގުރާމަށް އެހީވުމަށްއެދި ސިޓީ ފޮނުވިއެވެ. ނަމަވެސް އަޅާލާނެ ބަޔަކު ނެތިވަނިކޮށް 11 ފަތިޓީވީ ދިއްކޮށްލީވެސް ހަމައެ އަހުމަދު އަބުދުﷲ އެވެ.\nސިޔާސީބޭނުމަކަށްވެސް މީހުން ކޮށްދީފައި ހުންންކަންކަމާއި ހިދުމަތްތަކަށް ތެޔޮހަމެއްދޭ އުސޫލުގެންގުޅުމީ އަޅުގަނޑު ހިތުން ވަރަށްދެރަކަމެކެވެ.\nހާދަހާ ބޮޑު އަރަތަކަން މިކަންވެންޖެ އިހަވަވަންދުގެ ދަރިމަައި ވުމަކީވެސް އަނެއްކާ ތިބުނާ އަހްމަދު ޢަބުދުައްﷲ ގެ ދީލަތި ކަމަށް ނުލިޔަނީ ކީއްވެބާއޭ އަޅުގަނޑުގެ ހިތަށް އަރާ. މައުމޫނުގެ 30 އަހަރުގަ ކޮންފައިވާ އެންވެސް ކަމަކީ........ ނުވާަައިރު މިހާރު މިއަދު އިހަވަންދޫގެ ދޯނިފަހަރު ބާނާ މަހަކިވެސް އެބުނާ މީހާގެ ދީލަތި އެހިކަމަށް ލިޔުމުން ޖޯކު ދެައްތޯ އަހުމަދުގެ ސަބަބުން އިހަވަންދުއަށް ލިބިފައިވާ ގެންލުން 1 ރަށުބަޖެޓުގައި ހުރި4ލަންކަޔަށް ވުރެ ގިނަފައިސާ ފައިދާއެއް ނެތި އިސްރާފު ކުރުން2އަމިލަފައިދާ ހޯދުމާށް ހުވަހަންދޫ ހޯދަް އިހަވަންދުގެ ނަރުދަމާގެ މަސައްކަތް ނުކޮން އޮތުން3ރަށުގެ ބައެށް ކުދިންގެ ތަޢުލީމީ ކެރިޔަރ ހަލާކުކޮންލުން.\n– 22 މާރިޗު 2014 1 0\nމިއީ ކާކުގެ ލިޔުމެއް..............\n– 23 މާރިޗު 201400\nމުހައްމަދު ރަޝީދު ހަމަފުޅުގަތޯ ތިހުންނެވީ......\n– 23 މާރިޗު 2014 1 0\nކަލަ ނުގޮވަތިބެބަލަ. ސޯޓް ބޭލިދާނެ. މިހާރުވެސް އޮރިޔާން ނިވާވަނީ ކިރިޔާ.


ދެވަނަ ޚަލީފާ: ޢުމަރު ބުން އަލްޚައްޠާބު رضي الله عنه – 15 – DhiSalafiyyah\n21/06/2022 ތާރީޚް, ސިޔަރަތާއި ތާރީޚްއަލް އުޚްތު އުންމު ޢަބްދިﷲ\nއީރާނުގައި ބާކީ ތިބި ފާރިސީންނާ ދެކޮޅަށް ނުކުތުމުގެ ބަދަލުގައި، ޢުމަރު رضي الله عنه އަށް ފެނިވަޑައިގެންނެވީ ފާރިސީންގެ ބިމުގައި އިތުރަށް ހަނގުރާމަ ނުކުރުމަށެވެ. މިކަމުގެ ސަބަބުން މުސްލިމުންނާ ދެކޮޅަށް ނުކުތުމަށް އަލުން ލަޝްކަރު ތައްޔާރުކޮށް ޞަފުތައް ތަރުތީބުކުރުމަށް ފާރިސީންގެ ރަސްގެފާނު ޔަޒްދަޖަރްދާއި އެބައިމީހުންގެ ޤާއިދުންގެ ތެރެއިން ހުރްމުޒާންފަދަ މީހުންނަށް ފުރުޞަތު ލިބުނެވެ. އެގޮތުން ދެ ތަނެއްގައި ފާރިސީން މުސްލިމުންނާ ދެކޮޅަށް ޖަމާވަމުން ދިޔައެވެ.\nއެއް ތަނަކީ ނަހާވަންދެވެ. އެތަނުގައި ވެރިއަކަށް ހުރީ ޔަޒްދަޖަރްދެވެ. އަނެއް ތަނަކީ އަލްއަހްވާޒެވެ. އެތަނުގެ ވެރިޔަކަށް ހުރީ ހުރްމުޒާނެވެ. ޢިރާޤުގައި ފާރިސީންނާއި މުސްލިމުންގެ ކުރިމަތިލުން ފެށުނީ މި ދެ ތަނުންނެވެ.\nހުރްމުޒާނާމެދު ދަންނައެވެ. މުސްލިމުން އެތައް ތަނަކުން އޭނާއާއި އޭނާއަށް ތަބާވީ މީހުންނާ ކުރިމަތިލާ ފަހާލިއެވެ. އެގޮތުން މުސްލިމުން ފުރަތަމަ ފަތަޙަކުރީ އަހްވާޒެވެ. ދެން ރާމަހުރްމުޒެވެ. ދެން އެންމެ ފަހުން ތުސްތަރުން ހުރްމުޒާނު އަސީރުކުރިއެވެ. އަދި ޢުމަރުގެފާނުގެ އަރިހަށް، މަދީނާއަށް ފޮނުވާލެވުނެވެ.\nޔަޒްދަޖަރްދާމެދު ދަންނައެވެ. އޭނާ ދިޔައީ މުސްލިމުންނާ ދެކޮޅަށް ނެރުމަށްޓަކައި ނަހާވަންދުގައި ލަޝްކަރު ތައްޔާރުކުރަމުންނެވެ. އެގޮތުން ގައިގަނޑަކަށް 150000 ހަނގުރާމަވެރިން ފައިރުޒާނުގެ ޤިޔާދަތުގެ ދަށުގައި ޖަމާކުރިއެވެ.\nފަހެ، ޢުމަރު رضي الله عنه އަށް މިކަމުގެ ޚަބަރު ލިބިވަޑައިގެންނެވުމުން، މުސްލިމުންގެ ލަޝްކަރު ޖަމާކުރައްވާ އެ ލަޝްކަރުގެ ޤިޔާދަތުގައި އެކަލޭގެފާނު ވަޑައިގެންނެވުމަށް ނިންމެވިއެވެ. ނަމަވެސް ޞަޙާބީން އެކަލޭގެފާނަށް ނަސޭހަތްތެރިވީ އެކަލޭގެފާނު މަދީނާގައި މަޑުކުރެއްވުމަށެވެ. އެބޭކަލުންގެ ނަސޭހަތް ޤަބޫލުކުރައްވާ އެކަލޭގެފާނު މަދީނާގައި މަޑުކުރެއްވިއެވެ. އަދި ލަޝްކަރުގެ ވެރިއަކަށް އައްނުޢުމާން ބުން މުޤައްރިން އަލްމުޒަނީ އަދި އެކަލޭގެފާނަށް ފަހު ޙުޛައިފާ ބުން އަލްޔަމާން ހަމަޖެއްސެވިއެވެ. ބުނެވޭ ގޮތުގައި މުސްލިމުންގެ މި ލަޝްކަރުގެ ޢަދަދަކީ 30000 މުޖާހިދުންނެވެ.\nޢަދުއްވުންގެ ކަންކަމުގެ ޚަބަރު ހޯދުމަށް ދިއުމަށް ޢަމްރު ބުން މަޢުދީކަރިބު އައްޒުބައިދީއަށް ނުޢުމާން رضي الله عنه އެންގެވިއެވެ. ދެން އެއަށްފަހު، ޠުލައިޙާ ބުން ޚުވައިލިދު އަލްއަސަދީ ވެސް ފޮނުއްވިއެވެ. ނަހާވަންދުގެ ޚަބަރުތަކާއި އެތަން ހިމާޔަތްކުރުމަށް ކޮށްފައިހުރި ކަންކަމުގެ ޚަބަރުތައް ލިބިވަޑައިގެންނެވުމުން، ހަނގުރާމައިގެ އަސްކަރީ ކަންކަން ރާއްވަވަން ފެއްޓެވިއެވެ. އެގޮތުން އެކަލޭގެފާނަށް ފެނިވަޑައިގެންނެވީ އެބައިމީހުން ރައްކާތެރިކަން ހޯދައިގެން ތިބި ކިއްލާތަކުން އެބައިމީހުން ނެރުމަށެވެ. އަދި އެއަށް ފަހު ހަމަލާ ދިނުމަށެވެ. ލަޝްކަރުގެ ކުރީގައި ތިބި މުޖާހިދުންގެ ޤާއިދަކަށް އަލްޤަޢުޤާޢު ބުން ޢަމްރު ހަމަޖެއްސެވިއެވެ. ދެން ހަނގުރާމަ ފެށުމަށް ނުޢުމާނުގެފާނު އިޝާރާތްކުރެއްވިއެވެ. ދެ ލަޝްކަރުގެ ދެމެދުގައި ވަރުގަދަ ހަމަލާތަކެއް ދެވުނެވެ. މި ހަމަލާތަކުގައި ނުޢުމާން رضي الله عنه ޝަހީދުވިއެވެ. ދެން ޙުޛައިފާ ބުން އަލްޔަމާން ލަޝްކަރުގެ ޤިޔާދަތާ ހަވާލުވެވަޑައިގެންނެވިއެވެ. އަދި ނުޢުމާނުގެފާނު ޝަހީދުވި ޚަބަރު، ހަނގުރާމަ ނިމެންދެން ސިއްރުކުރެއްވިއެވެ. މި ހަނގުރާމަ ނިމުނީ މުސްލިމުންނަށް ނަޞްރު ލިބިގެންނެވެ.\nހަނގުރާމަ ނިމުމުން ޔަޒްދަޖަރްދު ފިލިއެވެ. އަދި ފަހުން، ޢުޘްމާން رضي الله عنه ގެ ޚިލާފަތުގައި އޭނާއަށް ތަބާވި ބައެއްގެ އަތުން މަރްވުގައި އޭނާ ޤަތުލުވިއެވެ.\nމި ހަނގުރާމައަށް ފަހު، ފާރިސީން ބައިބައިވިއެވެ. އަދި އޭގެ ފަހުން އެބައިމީހުންގެ ހަނގުރާމަވެރިން އެއްކޮށް، ބޮޑު ލަޝްކަރެއް ޖަމާނުކުރެވެއެވެ. އެހެންކަމުން މި ހަނގުރާމައަށް “فتح الفتوح” ގެ ނަމުން ނަންދެވިފައިވެއެވެ. މި ހަނގުރާމަ ހިނގީ ހިޖުރައިން 21 ވަނަ އަހަރެވެ. \n ނަހާވަންދަކީ އީރާނުގެ އަޞްފަހާނުގެ އިރު އުތުރުގައިވާ ރަށެކެވެ. انظر: د. حسين مؤنس، أطلس تاريخ الإسلام، ص: 13.\n انظر: الطبري، تاريخ الأمم والملوك (2 / 518 – 530).


September Dhihaeh Egaara Raajjeygai Enme Fahun Nukuiyy Dhivehi Film!\n1 މަސް, 1 ދުވަސް, 19 ގަޑި, 33 މިނެޓް, 12 ސިކުންތު ކުރިން 1290މަރިޔަމް އިސްއާދާ\nސެޕްޓެމްބަރު މަހުގެ9ވަނަ ދުވަހު ދިވެހިރާއްޖޭގެ ވަލިޔުއްލު އަމުރު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވިދާޅުވީ ރިޟްވާން މައްސަލާގައި އެމަނިކުފާނު ހުންނެވީ ދޫދެއްވާގޮތަކަށް ނޫންކަމަށާއި އަޅަން ޖެހުނު ކޮންމެ ފިޔަވަޅެއްވެސް އަޅުއްވާނެކަމަށެވެ.\nއަދި ހައްޔަރު ކުރަންޖެހޭ ބަޔަކު ތިބިނަމަ އެކަންވެސް ކުރައްވާނެކަމަށާ، އެގޮތުން ބައެއް ފިޔަވަޅުތައް ހަމަ އެދުވަހުން އެދުވަހަށްވެސް އަޅުއްވާނެ ކަމަށްވެސް ރައީސް ޞޯލިހު ވިދާޅުވިއެވެ. އެހެންނަމަވެސް އެދުވަހުގެ އިރު ދުނިޔެ އާ އަލްވަދާއުކިޔާ އާ ދުވަހަކަށް އިރު އަރައިގެން އައިރު ވެސް އެފަދަ ކަމެއްގެ ހިލަމެއްވެސް ނުވެއެވެ.\nސެޕްޓެމްބަރު މަހުގެ 10 ވަނަ ދުވަހުގެ އިރު އޭގެ ވާޖިބު އަދާކުރުމަށްފަހު އެދުވަހަށް ދުނިޔެ އާ އަލްވަދާއުކިޔަން މިސްރާބު ޖަހާލިއެވެ. ދިވެހި ރާއްޖޭގެ ވެރިރަށް ފުރަ މާލޭގެ މަގުތަކުގައި ކުއްލިއަކަށް މޫނު ނިވާ ކޮށްގެން ތިބި ފުލުހުން ހަރަކާތްތެރިވާން ފެށި މަންޒަރު ފެނިގެންދިޔައެވެ. މާލޭގެ ބައެއްގެ ތަކާއި އައްޑޫ ސިޓީގެ ބައެއް ގެތަށް ރެއިޑް ކުރިއެވެ.\nފުލުހުން ތިބީ މޫނުގައި މާސްކު އަޅައި ބައެއްކަހަލަ ލުއި ހަތިޔާރުވެސް ހިފައިގެންނެވެ. ގޭގޭގައި ތިބި ކުޑަ ކުދިންނަކަށް މުސްކުޅިއަކަށް ބެލުމެއްނެތި އަދި އެއިން މީހަކަށް ނަފްސާނީ ގޮތުންވެސް ލިބިދާނެ ގެއްލުމަކަށް ފުލުހުންގެ އިސްވެރިންނާ ހޯމު މިނިސްޓަރުވެސް ވިސްނާލެއްވި ހެނެއް ހިއެއް ނުވެއެވެ.\nމި އޮޕަރޭޝަން ހިންގަނީ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުން ތަހުގީގު ކުރަމުންދާ މައްސަލަތަކާ ގުޅިގެންކަމަށް ވެސް ފުލުހުން މީޑިއާތަކަށް އޭރު މައުލޫމާތު ދިނެވެ.\nމަރުވެފައިވާ ނޫސްވެރިޔާ ރިޟްވާންގެ އާއިލާ، ރަށްޓެހިން އަދި އެނޫންވެސް މީހުންނަށް ހީވީ، އެކަމުގައި ޝާމިލް ވާކަމަށް ކޮމިޝަނުގެ ރިޕޯޓުގައި ތުހުމަތުކުރި މީހުން ހައްޔަރުކުރަން ފުލުހުން އޮޕަރޭޝަނެއް ފެށީކަމުގައެވެ. އަދި ކުޑަ ވަގުތުކޮޅަކަށް ތުހުމަތު ކުރެވޭ ބައެއް މީހުން ފުލުހުންގެ ބެލުމުގެ ދަށަށް ގެންދެވުނެވެ. މީޑިއާތަކުން އެ މީހުން ހައްޔަރު ކުރީ ކަމަށް ރިޕޯޓު ކުރިނަމަވެސް ފަހުން ފުލުހުންވަނީ އެއްވެސް މީހަކު ހައްޔަރު ނުކުރާ ކަމަށް ބުނެފައެވެ. އެކަމުގައި އޮޅުވާލެމެވެ.\nމަރު ކޮމިޝަނުގެ ރިޕޯޓުގައި ވާގޮތުން، ރިޟްވާން ވަގަށް ނަގައިގެން ގޮސް މަރާލީ ރާއްޖޭގައި ހަރަކާތްތެރިވާ އަލްޤައިދާ ޖަމާއަތުގެ ގޮތްޕަކުންނެވެ. އަދި އެކަން ކުރިކަމަށް ތުހުމަތު ކުރެވޭ މީހުންގެ ނަންތައްވެސް އެ ރިޕޯޓުގައިވެއެވެ. އަދި އެކަމަށް ޚަރަދުކުރި މީހުންނާއި އެހެނިހެން ގޮތްގޮތުން އެހީތެރިވިކަމަށް ތުހުމަތު ކުރެވޭ މީހުންގެ ނަންތައްވެސް ވަނީ ރިޕޯޓުގައި ހިމެނިފައެވެ. ނޫސްވެރިންނާއި ބައްދަލުކޮށް ކޮމިޝަނުގެ ރައީސް އަލްއުސްތާޛު ހުސްނުއްސުއޫދު ދެއްކެވި ވާހަކައިގައި އެ ކަން ކުރި އެންމެން އެނގޭ ކަމަށް ބުނެފައިވެއެވެ.\nމިހެން ސުއޫދު ވިދާޅުވެފައި ވުމުން، އެންމެން ވެސް އުންމީދު ކުރީ ފުލުހުންގެ އޮޕަރޭޝަނުގައި ބަޔަކު ހައްޔަރު ކުރާތަން ފެނުމެވެ. އެހާ ބޮޑެތި ތުހުމަތުތަކެއް ކުރެވޭ ބަޔަކު މުޖުތަމައު ތެރެއަށް ދޫވެފައި ތިބުމަކީ އާންމުންގެ ސަލާމަތަށްވެސް ނުރައްކާ ވާނެކަމަކަށް ވާތީއެވެ. އެކަމަކު އޮޕަރޭޝަން ނިމުމަކާއި ހަމައަށް އައިސްފައިވާއިރު، ދޭހަވަނީ ފުލުހުން ލައްވާ ސަރުކާރުން ކުޅުވީ ޑްރާމާއެއްކަމެވެ. ބައެއް ތަންތަން ރެއިޑުކޮށް ހެކި ހޯދުމުގެ ނަމުގައި ފާސް ކޮށްފައިވެއެވެ.\nމީގެ5އަހަރު ކުރިން ހިނގި ކަމެއްގެ ހެކި މިހާރު ހުންނާނެ ކަމަށް ޤަބޫލު ކުރަނީ ކިހިނެތްތޯއެވެ. އަދި ހެއްކެއް ހުއްޓަސް ކޮމިޝަނުގެ ރިޕޯޓު ނެރުނު ދުވަހުން ފެށިގެން މިއަދާއި ހަމައަށް އެތައް ދުވަހެއް ވެފަ އިވާއިރު، ހުރި ހެއްކެއް ނައްތާލުމަށް އެކަށީގެންވާ ވަގުތުވެސް އެކަން ކުރަން ބޭނުން މީހަކަށް ވަނީ ލިބިފައެވެ.\nއެހެން ކަމުން މޫނުގައި މާސްކް އަޅައި، ހަތިޔާރު އެޅި ސިފައިން މަގުތަކަށް ނެރެ، ހެކި ހޯދުމުގެ ނަމުގައި ބޮޑު އޮޕަރޭޝަނެއް ހިންގުން މިއީ ދެކޮޅު ޖެހޭކަމެއް ނޫނެވެ. އަދި މިކަމުގައި ފޮރުވިފައިވާ ސިއްރުތަކެއް ވާނެ ކަމީ ގިނަބަޔަކު ޤަބޫލު ކުރާ ކަމެކެވެ. އަދި މިކަމުގެ މަޤްޞަދާ ދޭތެރޭ ވެސް ސުވާލެ އުފައްދާނެ ޖާގަ އެބައޮތެވެ.\nކަން މިހެން އޮތް އިރު ގިނަ ފަރާތްތަކުން މީސްމީޑިއާގައި ފާޅުކޮށްފައިވާ ހިޔާލުތަކުން އެނގެނީ ސަރުކާރުން މި ޖެއްސި "ސްޓަންޓު" މީހުން ޤަބޫލު ނުކުރާކަމެވެ. އަދި މިއީ ކޮމިޝަނުގެ ރިޕޯޓާއި ގުޅިގެން ސަރުކާރުން ފިޔަވަޅުތަކެއް ނާޅާއިގެން ޝަކުވާ ގިނަވާތީ ސަރުކާރުން އެފަދަ މީހުންނަށް ޖަވާބެއް ދިނުމުގެ ގޮތުން ކުރި ކަމެއްކަމުގައި ގިނަބަޔަކު ދެކޭކަމެވެ.\nއަދި ބައެއް މީހުން ބުނަމުން ދަނީ ސެޕްޓެމްބަރު ދިހަ ވަނަ ދުވަހާ އެގާރަ ވަނަ ދުވަހު ކުޅުނު އެ ފިލްމަކީ ރާއްޖޭގައި އެންމެ ފަހުން ނުކުތް ދިވެހި ފިލްމުކަމަށެވެ. އެ ދެ ދުވަހު މަލޭ އާ އައްޑުގެ އިތުރުން ކަނޑު މަތީގައި ސަލާމަތީ ބާރުތައް މެދުވެރިކޮށް އޮޕަރޭޝަނެއްގެ ނަމުގައި އެ ހިންގި ކަންކަމަކީ އެއީ ކުޅުނު ޑްރާމއެއްގެ ގޮތުގައި ވެސް ގިނަ ބަޔަކު ސިފަ ކުރެއެވެ.\nމިނިވަން ނޫހުގެ ނޫސްވެރިޔާ އަހުމަދު ރިޟްވާނު އެމްއެންޑީއެފް ފުލުހުން\n2 ހަފްތާ ކުރިން 81 0


SunOnline: Fas gaumakun bandharu kurun huttuvi cruise liner Cambodia ah\nފަސް ގައުމަކުން ބަނދަރު ކުރުން ހުއްޓުވި ކުރޫޒް ލައިނާ ކެމްބޯޑިއާއަށް\nރުގިއްޔާ މުހައްމަދު މޫސާ 13 Feb 2020, 16:32\nކެމްބޯޑިއާގައި ބަނދަރު ކުރުމަށް ވެސްޓާޑަމްއަށް ވަނީ ހުއްދަ ދީފަ -- ފޮޓޯ: އީޕީއޭ\nޕެނޮމް ޕެން (ފެބްރުއަރީ 13): ކޮރޯނާވައިރަސް ޑިޒީސް،2019 (ކޯވިޑް-19) ފެތުރުމުގެ ބިރު އޮތުމުން ފަސް ގައުމަކުން ބަނދަރު ކުރުން ހުއްޓުވި ކްރޫޒް ލައިނާ ކެމްބޯޑިއާގައި ބަނދަރު ކުރަން ހުއްދަ ދީފަ އެވެ.\nއެމްއެސް ވެސްޓާޑަމް ކިޔާ އެ ބޯޓު ބަނދަރު ކުރުން ފުރަތަމަ ހުއްޓުވީ ފިލިޕީންސްއިންނެވެ. އެއީ އެބޯޓު މިމަހުގެ އެކެއްގައި ހޮންކޮންގައި ހުއްޓުމަށް ފަހު ދިޔުމުންނެވެ. އަދި އޭގެ ފަހުން ޖަޕާނާއި ޓައިވާނާއި ގުއާމާއި ތައިލޭންޑުން ވަނީ 2257 މީހުން ތިބި ވެސްޓާޑަމް ބަނދަރު ކުރުން ހުއްޓުވާފަ އެވެ.\nއޭގެ ސަބަބުން އެ ކުރޫޒް ލައިނާގައި ތިބި ފަސިންޖަރުން ވަނީ ބޯޓުން ކާނާ އާއި ބޭހާއި ތެޔޮ ހުސްވެދާނެ ކަމުގެ ބިރު އޮތް ކަމަށް ބުނެފަ އެވެ. ނަމަވެސް މިއަދު އެބޯޓަށް ވަނީ ކެމްބޯޑިއާގައި ބަނދަރު ކުރުމަށް ހުއްދަ ދީފަ އެވެ.\nވެސްޓާޑަމްގެ ކެޕްޓަން ވިދާޅުވި ގޮތުގައި އެ ބޯޓުގައި ތިބި މީހުން ފޭބުމުގެ ކުރިން ހެލްތު އޮފިޝަލުން އެމީހުން ސްކްރީން ކުރާނެ އެވެ. އަދި އެއަށް ފަހު އެމީހުންނަށް އަމިއްލަ ގައުމަށް ފުރައިގެން ދެވޭނެ އެވެ.\nމީގެ ކުރިންވެސް ވެސްޓާޑަމްގައި މީހުންގެ ސިއްހީ ހާލަތު ބަލަމުން ދިޔަ ކަމަށާއި، އެއްވެސް މީހަކަށް ވައިރަސް ޖެހިފައިވާ ކަން ފާހަގަ ކުރެވިފައި ނުވާ ކަމަށް ބޯޓުގެ ވެރިފަރާތުން ބުންޏެވެ.\nކެމްބޯޑިއާގައި ވެސްޓާޑަމް ބަނދަރުކޮށްފައިވާ އިރު، ޖަޕާނުގެ ޔޮކޮހާމާގައި ބަނދަރުކޮށްފައި އޮތް ކުރޫޒްލައިނާއެއްގައި ތިބި 281 މީހަކަށް ވަނީ ކޯވިޑް-19 ޖެހިފަ އެވެ. މިމަހުގެ ހަތަރެއްގައި ކަރަންޓީނު ކުރި އެބޯޓުގައި 3،770 މީހުން ތިބި އިރު، ޖަޕާނުގެ އޮފިޝަލުން ދަނީ ވައިރަސްއަށް ޕޮޒިޓިވްވާ މީހުން ހޮސްޕިޓަލަށް ގެންދަމުންނެވެ. އަދި ދެން ތިބި މީހުން ޓެސްޓު ކުރަމުންނެވެ.\nމިދިޔަ ޑިސެމްބަރު މަހުގެ ތެރޭގައި ފެތުރެން ފެށި އާ ކޮރޯނާވައިރަހަށް މިހާތަނަށް ގާތްގަނޑަކަށް 60،000 މީހުން ޕޮޒިޓިވްވެ، އޭގެ ސަބަބުން 1،357 މީހަކު ވަނީ މަރުވެފަ އެވެ.\nފަސް ގައުމަކުން ބަނދަރު ކުރުން ހުއްޓުވި ބޯޓު ކެމްބޯޑިއާއަށް\nކެމްބޯޑިއާގެ އިމާރާތެއް ވެއްޓި، 36 މީހަކު މަރުވެއްޖެ


2018ވަނަ އަހަރު އެންމެ ދަށުން ދަރަޖަ ލިބުނު 05 ކައުންސިލްތެރޭ ނޫނު އަތޮޅު ކައުންސިލް ހިމެނިއްޖެ\nއެލްޖީއޭ އިން އެކުލަވާލީ ކައުންސިލްތަކުގެ ދަރަޖަ ރިޕޯޓް 2018 ގައި، އަތޮޅު ކައުންސިލްތަކުގެ ތެރެއިން އެންމެ ދަށުން ދަރަޖަ ލިބުނު 05 ކައުންސިލްތެރޭ ނޫނު އަތޮޅު ކައުންސިލް ހިމެނިއްޖެ އެެވެ.\nއެލްޖީއޭއިން ނެރުނު ރިޕޯޓްގައިވާ ގޮތުން 18 އަތޮޅު ކައުންސިލްގެ ތެރޭއިން ނ. އަތޮޅު ކައުންސިލަށް ލިބިފައި ވަނީ 14ވަނަ އެވެ. އެލްޖީއޭގެ 2017ވަނަ އަހަރުގެ ދަރަޖަ ރިޕޯޓަށް ބަލާއިރު، އެކަށީގެންވާ ވަރަށް ކިތާބީ ހެކި ހުށަނޭޅުމުގެ ސަބަބުން ނ. އަތޮޅު ކައުންސިލް ވަނީ މުޅި ރާއްޖެއިން އެންމެ ފުލަށް ގޮސްފަ އެވެ.\nއެލްޖީއޭއިން މިދަރަޖަ އެކުލަވާލަނީ ސެކިއުރިޓީ، އެކައުންޓަބިލިޓީ، ޕާޓިސިޕޭޝަން، އިފެކްޓިވްނަސް އަދި ލާމަރުކަޒީ ގާނޫނަށް އަމަލުކޮށްފައިވާ މިންވަރުތައް ބަލައިގެންނެވެ. މި ފަސްބައި ވަކިވަކިން ބަލާއިރު ސެކިއުރިޓީބައިން އެކަށީގެންވާ ކިތާބީ ހެކި ހުށަނޭޅުމުގެ ސަބަބުން ނ. އަތޮޅު ކައުންސިލް ވަނީ އެބައިން މުޅި ރާއްޖެއިން އެންމެ ފުލަށް ގޮސްފަ އެވެ. އެކައުންޓުބަލިޓީ އަށް ބަލާއިރު، ގޮސްފައި ވަނީ 18ވަނަ އަށެވެ. މިއީ 18 އަތޮޅު ކައުންސިލަށް ބަލާއިރު މިބައިން ވެސް އެންމެ ފުލެވެ.\nޕާޓިސިޕޭޝަން އަށް ބަލާއިރު، ކިތާބީ ހެކިހުށަހާޅާފައި ވަނީ 14 އަތޮޅު ކައުންސިލުންނެވެ. ހަތަރު އަތޮޅު ކައުންސިލެއް އެކަށީގެންވާ ވަރަށް ކިތާބީ ހެކި ހުށަނާޅައިން މުޅި ރާއްޖެއިން އެންމެ ފުލަށް ގޮސްފައިވެ އެވެ. އަދި މިބައިން ނ. އަތޮޅު ކައުންސިލް ގޮސްފައި ވަނީ 14ވަނަ އަށެވެ. މިއީ ކިތާބީ ހެކި ހުށަހެޅި އަތޮޅު ކައުންސިލްތަކުގެ ތެރެއިން އެންމެ ފުލެވެ. އިފެކްޓިވްނަސްބައިން ނ. އަތޮޅު ކައުންސިލް ގޮސްފައި ވަނީ 17ވަނަ އަށެވެ.\nލާމަރުކަޒީ ގާނޫނަށް އަމަލުކޮށްފައިވާ މިންވަރަށް ބަލާއިރު މިބައިން ނ. އަތޮޅު ކައުންސިލު އެންމެ ރަނގަޅު 06 އަތޮޅު ކައުންސިލްތެރޭ ހިމެނިފައިވެ އެވެ. އަތޮޅު ކައުންސިލްތަކަށް ބަލާއިރު، މުޅި ރާއްޖެއިން އެންމެ މަތީ ދަރަޖަ ހޯދާފައި ވަނީ ޅ. އަތޮޅު ކައުންސިލެވެ.


އެމެރިކާގެ ކުރީގެ ރައީސް ޖޯޖް އެޗް. ޑަބްލިޔޫ ބުޝް އަވަހާރަވެއްޖެ\nމެދުއިރުމައްޗަށް މިހާރު ކުރިމަތިވެފައިވާ ނިކަމެތި ހާލަތު ކުރިމަތިކުރުވި އެމެރިކާގެ ރައީސް ޖޯޖް އެޗް.ޑަބްލިޔޫ ބުޝް ރޭ އަވަހާރަވެއްޖެއެވެ. އަވަހާރަވިއިރު އުމުރުފުޅަކީ 94 އަހަރެވެ. މީގެ 8 މަސްކުރިން އަނބިކަނބަލުން ބާބަރާ ބުޝް ވެސް ވަނީ އަވަހާރަވެފައެވެ.\nއެމެރިކާގެ 41 ވަނަ ރައީސް، ޖޯޖް ބުޝް އެމެރިކާގެ ރައީސްކަން ކުރައްވާފައިވަނީ 1983 އިން 1993 އަށެވެ. މެދުއިރުމަތީގެ ބާރު ކަނޑުވާލެވެން އޮތީ ބައިބައިކޮށްލައި ބާރުގަދަ ޤައުމުތައް ނިކަމެތިކޮށްލައިގެންކަމަށް ޤަބޫލުކޮށް ޔަހޫދީން މެދުއިރުމައްޗަށް ދިން އެންމެ ބޮޑު އެއް ގެއްލުމަކީ އިރާޤްގެ ބާރު ދުއްވައިލުމެވެ. އެމެރިކާއިން އިރާޤާއިމެދު ކުރި ތުހުމަތުތަކަކީ އެއްވެސް ޙަޤީޤަތެއްގެ މައްޗަށް ބުރަވެ ކޮށްފައިވާ ތުހުމަތުތަކެއް ނޫންކަން ވަނީ ސާބިތުވެފައެވެ.\nއިރާޤްގެ ސިފައިން ކުވައިތަށް އެރި މައްސަލައިގައިވެސް ފަހުން އެނގުނު ގޮތުގައި އެކަމަށް އިރާޤަށް ހިއްވަރުދީފައިވަނީ އެމެރިކާއިންނެވެ. އެމެރިކާ އިސްވެ އޮވެ އިރާޤާއި ދެކޮޅަށް ކުރި ހަނގުރާމައަކީ ދުރާލައި ރާވައިގެން އިރާޤްގެ އަސްކަރީ ޤާބިލުކަން ނައްތައިލުމަށް ކުރި ހަނގުރާމައެއްކަން ވެސް ފަހުން ވަނީ ސާބިތުވެފައެވެ. މެދުއިރުމަތީގެ މައްސަލަތައް ދިރާސާކުރާ މީހުން ބުނާ ގޮތުގައި މިހުރިހާ ކަމެއް އެމެރިކާއިން ކުރީ މެދުއިރުމަތި ބައިބައިކޮށް ހަނގުރާމަތައް ކުރުވައި މުސްލިމުން ނިކަމެތި ކުރުވުމަށް ޔަހޫދީން ކުރިއާލައި ރާވައިގެންނެވެ.\nއިރާޤް ހަނގުރާމައިން އެމެރިކާ ވަނީ އެތައް ހާސް ބިލިއަން ޑޮލަރުގެ މާލީ މަންފާ ހޯދައިފައެވެ. އަދި މިހާރުވެސް ސައުދިއަރަބިޔާއިން އެގެންދަނީ އެމެރިކާއަށް ޖިޒީ ދައްކަމުންނެވެ.


އުނގޫފާރު ދާއިރާއަށް މުހައްމަދު ވަހީދު (ވައްޑޭ) –4– Ungoofaaru\nބަނޑޭރިގަނޑު/ޙަބަރު/އުނގޫފާރު ދާއިރާއަށް މުހައްމަދު ވަހީދު (ވައްޑޭ) – 4\nރ. ފައިނަށް އުފަން މުހައްމަދު ވަހީދު (ވައްޑެ) ކުރިން ވަނީ ހެލްތު މިނިސްޓްރީ އާއި އެންވަޔަރަމަންޓް މިނިސްޓްރީގަ އާއި ވޭސްޓް މެނޭޖްމަންޓް ކޮންސަލްޓަންޓެއްގެ ގޮތުގައި މަސައްކަތް ކުރައްވައިފަ އެވެ. “މިއަދު” ނޫހުގެ ޑެޕިއުޓީ އެޑިޓަރުކަމާއި ރ. އަތޮޅުގެ ކައުންސިލަރުކަން ވެސް ކުރެއްވި އެވެ.\nވައްޑެއަކީ ސިޔާސީ މަސައްކަތުގައި ރ. އަތޮޅުގައި އެންމެ ފަރިތަ އެއް މޫނެވެ. އޭނާއަކީ އަޑު އުފުލަން ކެރޭ، އާންމު މޫނެކެވެ. ރާއްޖޭގައި އިސްލާހީ ހަރަކާތް ފެށުނީއްސުރެ، އެމްޑީޕީގެ މެމްބަރެއްގެ ގޮތުގައި ހުންނެވި އެވެ. މިހާރު ވައްޑޭ އަކީ އެމްޑީޕީގެ އުނގޫފާރު ދާއިރާގެ ރައީސެވެ. ދާއިރާގެ ހުޅުދުއްފާރު އުނގޫފާރު އަދި މާކުރަތުގެ ރައްޔިތުންނާއި ގާތްގުޅުމެއް ފާއިތުވެ ދިޔަ 8 އަހަރުވެސް ބާއްވަމުން އަންނަ ހިތްހެޔޮ އެކުވެރި އެކެވެ. އިސްލާހީ ހަރަކާތްތަކުގައި އުޅުއްވުމުގެ ތެރޭގައި އެތައް ފަހަރަކު ހައްޔަރު ވެސް ކުރި އެވެ.\nއެމްޑީޕީގެ މީޑިއާ ޓީމާއި ކެމްޕެއިން ޓީމުގައި ގަވައިދުން ވައްޑެ މަސައްކަތް ކުރައްވަ އެވެ. “ޖަޒީރާ” ރާއްޖެ މެނިފެސްޓޯ ތައްޔާރުކޮށް ލިޔުއްވުމުގައި އޭނާ އިސް ރޯލެއް އަދާކުރެއްވި އެވެ.\nލާމަރުކަޒީ ނިޒާމު ރާއްޖެ ހިންގުމާއި، ތިމާވެއްޓަށް ކުރާ ނޭދެވޭ އަސަރުތަކާ ދެކޮޅަށް އަޑު އުފުއްލަވައި، ލިޔުއްވުމުގައި އޭނާގެ ގަލަން ހިނގަ އެވެ. އެއީ ރައްޔިތުންގެ ގާތަށް ގޮސް، އާންމުން ހޭލުންތެރި ކުރުވައި، އެކަންކަމުގެ ހައްގުގައި ވަކާލާތު ކުރައްވަމުން އަންނަ ބޭފުޅެކެވެ. ވައްޑެ ވިދާޅުވި ގޮތުގައި އާންމުން ހޭލުންތެރި ކުރުވުމަށް ރާއްޖޭގެ ދެ އަތޮޅެއް ފިޔަވައި ހުރިހާ އަތޮޅަކަށް ވަޑައިގެންނެވި އެވެ.\n“ފުރިހަމަ ލާމަރުކަޒީ ނިޒާމެއް ގާއިމު ކުރަން ޖެހޭ. ހަމައެކަނި ނަމަކަށް އިދާރީ އިހްތިޔާރުތަކެއް ދިނުމަކުން ނުފުދޭ. އިގްތިސާދާއި ވިޔަފާރި ވެސް ލާމަރުކަޒީ ވާން ޖެހޭ،” ވައްޑެ ފުރަތަމަ ވެސް ވިދާޅުވީ އެހެންނެވެ.\nޒަރޫރީ ބޭނުންތަކާއި މުހުތާދުތައް ފުރިހަމަކުރަން އުނގޫފާރު ދާއިރާގެ ރައްޔިތުން މާލެ ދިއުމުގެ ބަދަލުގައި އަތޮޅުގެ ތެރެއިން ހަމަޖެހޭ ނިޒާމެއް ގާއިމްކުރުމަކީ އޭނާގެ އެއް ވިސްނެވުމެވެ.


Mi Ukulhahuge hurihaa kunyakee faisaa!\nއއ. އުކުޅަހުން: އަލީ އަފާފް\nކުނިއެޅުން މަނާކަމަށް އަންގާ އުކުޅަހު ބަނދަރު ސަރަހައްދުގައި ކައުންސިލުް ހަރުކޮށްފައިވާ ބޯޑެއް. -- ފޮޓޯ މުހައްމަދު އަފްރާހު\nޖީބުގައި އޮތް ކުޑަ ޗޮކްލެޓްގެ އުރަ ނިއުޅާލައި ކަމުން ފޭބުނީ ރާއްޖޭގައި ކުނި މެނޭޖު ކުރުމުގެ މަސައްކަތް އެންމެ ފުރަތަމަ ފަށައިގަތް އއ. އުކުޅަހަށެވެ. އަޑު އަހާފައި އޮންނަނީ މި ރަށުގެ މަގު ތަކުގައި ކުނީގެ މައްސަލައެއް ނޯންނާނެ އެވެ. މި ރަށުގައި ކުންޏަކީ ފައިސާ އެވެ؛ ރަށަށް ފޭބި އިރު ވަރަށް ތަރުތީބުން ބަހައްޓައްޓާފައި ހުރި ދެ ޑަސްބިން އެބަހުއްޓެވެ. އޭގެ ތެރެއިން އެއް ޑަސްބިން ތަންކޮޅެއް ކުޑަ އެވެ. ދެން ހުރި ބޮޑު ޑަސްބިނެކެވެ. އެއިން ޑަސްބިން ހާއްސަކޮށްފައި ކުނީގެ ގޮތުގައި އުކާލާ ބޮޑެތި އެއްޗިއްސަށެވެ. އަނެކައްޗަކީ ސިނގިރޭޓާއި ސުޕާރީ ޕެކެޓާއި އެނޫނަސް އެ ބާވަތުގެ ކުނިބުންޏަށް ހާއްސަކޮށްފައިވާ ޑަސްބިނެކެވެ. މިއީ އެހާ އާންމު މަންޒަރެއް ނޫނެވެ. ރަށުގެ ފެރީ ގިމަތައިގެ ކައިރިން ދެން ފެނުނީ ވެސް އާއްމުކޮށް ފެންނަ މަންޒަރެއް ނޫނެވެ. ކުޑަ ކުއްޖަކު ހުސް ކޮތަޅެއް ހިފައިގެން ގޮސް އެ ކުޑަ ޑަސްބިނަށް ވައްޓާލީ އެވެ. ދެން ލޮލުގައި އަޅައިގަތީ "ކުނި އެޅުން މަނާ" ޖަހާފައިވާ ބޯޑު ތަކެވެ. އެ ބޯޑްތައް ހަރުކޮށްފައި ވަނީ ރުއްތަކުގަ އެވެ.\nދެން ފެށުނީ މި ރަށުގައި ކުނި މެނޭޖް ކުރާ ވާހަކަ އާއި ރަށް ސާފުތާހިރު ވާހަކަ އެވެ. އޭގެ ތެރެއިން ކުރިފަޅައިގެން ގޮސް ކައުންސިލްގެ ނައިބު ރައީސް އަބްދުﷲ ފިރާގު މިހެން ވިދާޅުވި އެވެ:\n"މައުލޫމާތު ލިބިފައިވާ ގޮތުގައި މިރަށަކީ ރައީސް މުހައްމަދު އަމީން ދީދީގެ ޒަމާނުގައި ދެއްވި ސާފު ތާރިހިރުކަމުގެ އެވޯޑު ލިބިފައިވާ ރަށެއް. މިރަށުގެ ބޮޑު މަގު މިއީ ވެސް ރަށް ސާފު ކުރުމުގެ ވާދައިގެ ތެރެއިން ކެނޑި ސާފު ކުރެވުނު މަގެއް،"\nދެން ފެށުނީ އާބާދީގައި ގާތްގަނޑަކަށް 1200 މީހުން އުޅޭ މި ރަށަށް ގިނަވާ ކުނި މިހާރުގެ ގޮތަށް މެނޭޖް ކުރުމުގެ މަސައްކަތް ފެށިގެން އައި ހިސާބުގެ ވާހަކަ އެވެ. ފިރާގު ވިދާޅުވި ގޮތުގައި އެކަން ފެށިގެން އައީ 2011 ވަނަ އަހަރު އެވެ. އެކަން ފުޅާކޮށް ތަރައްގީކޮށް މި މަސައްކަތް ބަލަހައްޓަމުން އައީ ކައުންސިލުންނެވެ. ކައުންސިލުން މި މަސައްކަތް ކުރަނީ އެކަމަށް ހަތް މުވައްޒަފަކު ބޭނުން ކޮށްގެނެވެ.\nއއ. އުކުޅަސް ކައުންސިލްގެ ނައީބު ރައީސް އަވަސް އަށް އިންޓަވިއު ދެއްވަނީ -- އަވަސް ފޮޓޯ | އަހުމަދު ނާއިމް\nހަތް މީހުން ކުނި މެނޭޖް ކުރަނީ ކިހިނެއް؟\nމި ރަށުގައި ހިނގަ ހިނގާ ހުންނަ 24 ގެސްޓްހައުސްގެ އިތުރުން މީހުން އުޅޭ ގޭގެއަށް ޖަމަވާ ކުނި ނަގަން އެންމެ ހަތް މީހުން ފުދޭ ހެއްޔެވެ؟ މި ހަތް މީހުންނަށް މިކަން ވާނެ ހެއްޔެވެ؟ މި ކަމުގައި ސުވާލު ނުއުފެދެނީ މި ރަށުގެ ރައްޔިތުން އެކަމަށް ހޭލުންތެރިވެފައި ޒިންމާދާރު ކަމުންނެވެ. ކުނި މެނޭޖުކޮށް، އުކަން ކައުންސިލްގެ މުވައްޒަފުން ކޮންމެ ދުވަހެއްގެ ހެނދުނު ގޭގެއަށާއި ގެސްޓް ހައުސްތަކަށް ދާއިރު އެކި ބާވަތުގެ ކުނި ވަކިކޮށް ވަކިވަކިން ކޮތަޅުތަކަށް އަޅާފައި ބަހައްޓައި ދެ އެވެ. މި ރަށުގައި މި މަސައްކަތް ކާމިޔާބުވުމުގެ ސިއްރަކީ މިގޮތަށް އަމިއްލަ ޒިންމާ އުފުލަން އިސްކަން ދިނުމެވެ.\nމިރަށަކީ ރައީސް މުހައްމަދު އަމީން ދީދީގެ ޒަމާނުގައި ދެއްވި ސާފު ތާރިހިރުކަމުގެ އެވޯޑު ލިބިފައިވާ ރަށެއް. މިރަށުގެ ބޮޑު މަގު މިއީ ވެސް ރަށް ސާފު ކުރުމުގެ ވާދައިގެ ތެރެއިން ކެނޑި ސާފު ކުރެވުނު މަގެއް،\nއަބްދުﷲ ފިރާގު | ކައުންސިލްގެ ނައިބު ރައީސް\nފިރާގު ވިދާޅުވި ގޮތުގައި ކުރިން މި ރަށުގެ މީހުން ވެސް ގަބޫލު ކުރަނީ ކުންޏަކީ ބޮޑު މައްސަލައެގެ ގޮތުގަ އެވެ. ނަމަވެސް މިހާރު އެ ވިސްނުމެއް ނޯވެ އެވެ. އެކަން މުޅީން ބަދަލުވެއްޖެ އެވެ.\nއުކުޅަހު ކުނި މެނޭޖްކުރާ ސެންޓަރުގައި ދަޅުފަދަ ތަކެތި ވަކިކޮށްފައި. -- އަވަސް ފޮޓޯ | މުހައްމަދު އަފްރާހު\n"އަޅުގަނޑުމެން ކައުންސިލަށް އައިރު ވެސް ރަށުގައި ގޮނޑު ހެދިފައި ހުރޭ. އެކަމަކު މިހާރު ނުފެންނާނެ އެކަހަލަ ކަމެއް. ރަށު ތެރެ މިހާރު އޮންނަނީ ވަރަށް ސާފުކޮށް ރީތި ކޮށް،" ފިރާގު ވިދާޅުވި އެވެ.\nއޭނާ ވިދާޅުވި ގޮތުގައި މިރަށުގެ އިޖުތިމާއީ ހުރިހާ ސަރަހައްދުތަކެއް ކުނި ކަހަނީ މަހު މުސާރައަށް ބަޔަހާ ހަވާލު ކޮށްގެނެވެ. އެކަން ވަރަށް ފުރިހަމަ ނިޒާމެއްގެ ތެރޭގައި ހިނގަހިނގާ އޮވެ އެވެ.\nރައްޔިތުން ވަރަށް ހޭލުންތެރި\nއުކުޅަސް މަގުމައްޗަށް ކުނި އެޅަމަކީ މި ރަށު މީހުން ކުރާ ކަމެއް ނޫން.\nކުނި ގޮނޑުން ނުބައި ވަސް ދުވާނެ އެވެ؛ އެކަމަކު މި ރަށުގައި އެކަން ތަފާތެވެ. މި ރަށު މީހުންނަށް ކުންޏަކީ ފައިސާ ލިބޭނެ ވަސީލަތެކެވެ. އެކަން މި އަންނަނީ ސާބިތު ވެސް ކޮށްދެމުންނެވެ. ކުނި މެނޭޖްކޮށްގެން މިދިޔަ އަހަރު ވެސް މި ރަށުގެ ރައްޔިތުންނަށް މަސައްކަތުގެ ހަރަދު ކަނޑާފައި އެކަށީގެންވާ އާމްދަނީއެއް ލިބުނެވެ.\nއެހެންވެފައި ވަނީ ރަށުގެ ހުރިހާ ރައްޔިތުންގެ އެކަމަށް އެދި ދޭ އެއްބާރުލުމާއި އެކަމަށް ހޭލުންތެރިވެފައިވާތީ އެވެ. ކުޑަކުދިންނަށް ވެސް އެ\nތަރުބިއްޔަތު ދެވި އެކަން ބަރާބަރަށް ހިނގަ ހިނގާ އޮންނާތީ އެވެ. މިރަށުގައި ކުނިން އުފައްދަނީ ދަނޑުވެރި ކަމަށް ބޭނުންވާނެ ގަހުކާނާ އެވެ.\n"ކުނިވާ ޒާތުގެ ކުންޏާއި ފަތް އެއްކޮށްގެން އަޅުގަނޑުމެން މި އުފައްދަނީ ގަސް ކާނާ. އެ އުފެއްދޭ ވަރަށް ވިކޭ. މިރަށުގައި އުފައްދާ\nގަސް ކާނާ އެބަ ވިއްކާލެވޭ ކިލޯއެއް 5ރ. އަށް. އަދި ބާ ދަގަނޑުވެސް ރަނގަޅު އަގުގައި ވިއްކާލެވޭ. މީގެ އިތުރުން ކުނި މެނޭޖު ކުރަން ފީއެއް ވެސް ނަގަން" ފިރާގު ވިދާޅުވި އެވެ.\nކުނި "ވިއްކައިގެން" ކައުންސިލަށް މިދިޔަ އަހަރު ސާފު ފައިދާގެ ގޮތު ލައްކަ އަކަށްވުރެ ބޮޑު އާމްދަނީއެއް ލިބުނެވެ\nކުނި މެނޭޖު ކުރުމުގައި އަމިއްލައަށް އިސްނެގި، މި ރަށަކީ މިހާރު ކުނީގެ މައްސަލައެއް ނެތް ސާފު ރަށެކެވެ. އެހެން ރަށްރަށަށް ކުނީގެ މައްސަލަ ބޮޑަސް މި ރަށުގައި ކުންޏަކީ ފައިސާ އެވެ. ފައިދާ އެވެ.\nގެސްޓްހައުސް ވިޔަފާރި ރާއްޖޭގެ ދިމަ ދިމާއަށް ފުޅާވެފައިވާއިރު މި ރަށަކީ ވެސް އެ ވިޔަފާރި ހިނގަ ހިނގާ އޮތް ރަށެވެ. އެހެންވެ ޓޫރިޒަމްގެ ތެރެއިންނާއެކު މި ރަށުގައި ކުނި "ރަނަށް" ވެފައި އޮންނަ ވާހަކައަކީ ދުނިޔޭގެ ވަރަށް ގިނަ ބަޔަކަށް ވެސް އެނގޭ ކަމަށް ވަމުން އާދެ އެވެ. މިރަށުގެ ސާފު ތާރިހު ކަމާއި އެކަމަށް ރައްޔިތުންގެ ހޭލާފައިވާ ވާހަކަ ޓޫރިސްޓުން ދައްކާ ތައުރީފުކޮށް، އެ ވާހަކަ ހިފައިގެން ބޭރަށް ދެއެ އެވެ. އެ ވާހަކަތައް ލިޔެ އެވެ.\nއަހަރެން ކަމުންދިޔަ ޗޮކްލެޓް، ހުސް އުރައަކަށް ވީމާ އެ އުރަށް ހުރި ދިމާއަށް ވައްޓާ ލުމުގެ ބަދަލުގައި އަހަންނަށްޖެހުނީ ޑަސްބިނަކާ ހަމަަށް ދެވެންދެން އަތަށް ބޮނޑިކޮށްލައިގެން ކުނީގެ ވާހަކަ އަޑު އަހަން ހުންނާށެވެ. އަޑު އިވުނު ވާހަކަތަކާއި ފެނުނު މަންޒަރުތަކާއެކު މި ރަށާ ބެހޭގޮތުން އަހަރެން ވެސް ލިޔާން އޮތް ވާހަކައަކީ އުކުޅަހުގެ ކުނި ފައިސާއަށް ވެފައިވާ ވާހަކަ އެވެ.\nވެމްކޯ އއ. އުކުޅަސް ތިމާވެށި + ކުނި މެނޭޖް ކުރުން އެމްޑީޕީ ކޮންގްރެސް 2018\nކުނީގެ ގައުމީ ސިޔާސަތު އިސްލާހު ކުރަނީ


ފަތުވާ: މުސްލިމަކަށް [ޤުރުއާނާއި އެކިއެކި ދުޢާތައް] ކިޔައިގެން އަދި ފެނަށް ފުމެގެން އޭނާގެ ނަފްސަށް ފަރުވާކުރެވިދާނެ ހެއްޔެވެ؟ – DhiSalafiyyah\nފަތުވާ: މުސްލިމަކަށް [ޤުރުއާނާއި އެކިއެކި ދުޢާތައް] ކިޔައިގެން އަދި ފެނަށް ފުމެގެން އޭނާގެ ނަފްސަށް ފަރުވާކުރެވިދާނެ ހެއްޔެވެ؟\n03/10/2012 ޢިލްމުވެރިންގެ ފަތުވާ, މުހިއްމު ލިޔުންތައްދިސަލަފިއްޔާ\nމުސްލިމަކަށް [ޤުރުއާނާއި އެކިއެކި ދުޢާތައް] ކިޔައިގެން އަދި ފެނަށް ފުމެގެން އޭނާގެ އަމިއްލަ ނަފްސަށް ފަރުވާކުރެވިދާނެ ހެއްޔެވެ؟\nނަބިއްޔާ صلى الله عليه وسلم އަށް ބައްޔެއް އިޙުސާސްވެއްޖެނަމަ (قل هو الله أحد) ތިންފަހަރަށް އަދި ފަލަޤިއާއި ނާސް ސޫރަތް ތިންފަހަރަށް ވިދާޅުވެ އަތަށް ނަފަޘްކުރައްވައެވެ.(1) އަދި ދެއަތުން ނިދާއިރު ކޮންމެ ފަހަރަކު ހަށިގަނޑުގައި އަތްފޯރާ ހިސާބުގައި އެކަލޭގެފާނު صلى الله عليه وسلم ގެ އަތްޕުޅު ފިރުމާލައްވައެވެ. އެއީ އެކަލޭގެފާނުގެ ބޮލުންފަށައިގެން މޫނުފުޅާއި މޭފުޅުގައެވެ. އެއީ ޞައްޙަ ޙަދީޘްގައި ޢާއިޝާ رضي الله عنها ޚަބަރުދެއްވާފައިވާގޮތުގައެވެ. (2)\nއަދި އެކަލޭގެފާނު އާލާސްކަންފުޅާ އުޅުއްވިއިރު ޖިބްރީލުގެފާނު އެކަލޭގެފާނަށް، ފެނަށް ރުޤްޔާކުރެއްވިއެވެ. އެއީ އަންނަނިވި ބަސްފުޅުންނެވެ. ((بِاسْمِ اللَّهِ أَرْقِيكَ، مِنْ كُلِّ شَىْءٍ يُؤْذِيكَ، مِنْ شَرِّ كُلِّ نَفْسٍ أَوْ عَيْنِ حَاسِدٍ اللَّهُ يَشْفِيكَ، بِاسْمِ اللَّهِ أَرْقِيكَ.))\nމާނައީ: “ﷲގެ އިސްމުފުޅުން ކަލޭގެފާނަށް ރުޤްޔާކުރަމެވެ. ކަލޭގެފާނަށް އުނދަގޫފުޅުވާ ކޮންމެ ކަމަކުންނެވެ. ކޮންމެ ނަފްސެއްގެ ނުބައިކަމުންނެވެ. ނުވަތަ ޙަސަދަވެރިލޮލެއްގެ ނުބައިކަމުންނެވެ. ﷲ ކަލޭގެފާނަށް ޝިފާދެއްވާނދޭވެ. ﷲގެ އިސްމުފުޅުން ކަލޭގެފާނު ރުޤްޔާކުރައްވަމެވެ.”(މިފަދައިން ތިންފަހަރުއެވެ.) އަދި މިއީ ޝަރުޢުކުރެވިގެންވާ ފައިދާކުރުވަނިވި ރުޤްޔާއެކެވެ.\nއަދިވެސް އެކަލޭގެފާނު صلى الله عليه وسلم ޘާބިތު އިބްނު ޤައިސް رضي الله عنه އަށް ފެނަށް ކިޔެވިއެވެ. އަދި އެކަލޭގެފާނުގެ މައްޗަށް އޮއްސާލުމަށް އަމުރުކުރެއްވިއެވެ. އެއީ ޙަސަން ދަރަޖައަށްދާ ސަނަދަކުން އަބޫ ދާވޫދު ރިވާކުރައްވާފައިވާ ފަދައިންނެވެ… އަދި މިނޫނަސްވެސް އެހެން ވައްތަރުތަކުގެ ރުޤްޔާވެސް އެކަލޭގެފާނު صلى الله عليه وسلم ގެ ދުވަސްވަރު ހިނގާފައިވެއެވެ.\nއޭގެ ތެރޭގައި ހަމަކަށަވަރުން އެކަލޭގެފާނު ބައެއް ބަލިމީހުންނަށް އަންނަނިވި ބަސްފުޅުން ރުޤްޔާކުރެއްވިއެވެ. ((اللَّهُمَّ رَبَّ النَّاسِ أَذْهِبْ الْبَاسَ اشْفِهِ وَأَنْتَ الشَّافِي لَا شِفَاءَ إِلَّا شِفَاؤُكَ شِفَاءً لَا يُغَادِرُ سَقَمًا)) [صحيح البخاري الطب (5418),صحيح مسلم السلام (2191),سنن ابن ماجه الطب (3520),مسند أحمد بن حنبل (6/126)]\nމާނައީ: “އޭ މީސްތަކުންގެ ރައްބެވެ. ބަލިގެންދަވާފާނދޭވެ. އަދި އޭނާއަށް ޝިފާދެއްވަވާނދޭއެވެ. އިބައިލާހުދެއްވާ ޝިފާ ނޫނީ ޝިފާއެއްނުވެއެވެ. އިބައިލާހަކީ ޝިފާދެއްވާފަރާތެވެ. އެޝިފާއަކަށްފަހު ބަލިކަމެއް ދޫނުކުރާނެ ޝިފާއެކެވެ.”\n1 نفث ކުރުމަކީ: އަނގައިންފުމުމެވެ. التفل އާއި نفث ގެ ތަފާތަކީ التفل ކުރާއިރު ކުޅުއަންނާނެއެވެ. ނަމަވެސް نفث ކުރާއިރު ކުޅުއައުން އެއީ ލާޒިމުކަމެއްނޫނެވެ. އަދި نفخ ކުރާއިރު އެއްގޮތަކަށްވެސް ކުޅުނާންނާނެއެވެ. ބައްލަވާ تاج العروس من جواهر القاموس\n2 މިޙަދީޘްގެ އަޞްލު ޢިބާރާތުގެ ތަރުޖަމާ ބައްލަވާ: ލިންކު\nމިފަތުވާގެ އަޞްލު ބައްލަވާ: ލިންކު


BREAKING NEWS: Addu In Dhookolli Harukashi Fikuruge5Meehun Hayyarukuran High Court In Amurukoffi - Vaguthu\nއައްޑޫން ދޫކޮށްލި ހަރުކަށި ފިކުރުގެ ފަސް މީހުން ހައްޔަރުކުރަން ހައިކޯޓުން އަމުރުކޮށްފި\nކުރީގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާއަށް ފަހު އައްޑޫ ސިޓީގައި ފުލުހުން ކުރިއަށްގެންދެވި ކައުންޓަރ ޓެރަރިޒަމް އޮޕަރޭޝަންގައި ހައްޔަރުކުރި މީހުންގެ ތެރެއިން ފަސް މީހުން ބަންދުން ދޫކޮށްލުމަށް ދަށުކޯޓުން ނިންމި ނިންމުން ބަދަލުކޮށް އެމީހުން ބަންދުކުރަން ހައިކޯޓުން އަމުރު ކޮށްފިއެވެ.\nޕްރޮސެކިއުޓަރ ޖެނެރަލްގެ އޮފީހުން ދެންމެ ވިދާޅުވީ ހައިކޯޓުން ނިންމެވީ މި ފަސް މީހުން ބަންދުން ދޫކޮށްލުމަށް ކުރި އަމުރުތައް ބާޠިލު ކަމަށެވެ. އަދި މި ފަސް މީހުން މިއަދުން ފެށިގެން 15 ދުވަހުގެ މުއްދަތަށް ބަންދުގައި ބެހެއްޓުމަށް އަމުރު ކުރެއްވި ކަމަށް ވެސް ޕްރޮސެކިއުޓަރ ޖެނެރަލްގެ އޮފީހުން ވިދާޅުވިއެވެ.\nހައްޔަރުކުރަން އަމުރުކޮށްފައިވަނީ، އިއުތިސާމް މުހައްމަދު ސައީދު، ގަމަރީ، ގދ. މަޑަވެލި އާއި އަބްދުﷲ ހައިޝަމް، ސައީދާމަންޒިލް، ސ. މީދޫ އާއި މަފްތޫހް ސައީދު، ވިކްޓްރީ، ގއ. ކޮލަމާފުށި އާއި މުހައްމަދު ތަސްލީމް، އަލަނާސިގެ، ހއ. ހޯރަފުށި އަދި ހަސަން ޝިހާނު އިބްރާހީމް، ކާކީގެ، ސ. ހިތަދޫ އެވެ.\nމި ފަސް މީހުންގެ މައްޗަށް ކުރެވޭ ތުހުމަތުތަކުގެ ސަބަބުން އެމީހުންގެ ބަންދާއި މެދު ގޮތެއް ނިންމުމުގެ ޝަރީއަތުގެ މަޖިލިސް ހައިކޯޓުން ކުރިއަށް ގެންދިޔައީ ސިއްރު ކޮށްގެންނެވެ.\nނަޝީދު އަވަހާރަކޮށްލަން މިދިޔަ މަހު ދިން ހަމަލާއަށް ފަހު އައްޑޫގައި ވަނީ ފުލުހުން ބޮޑު އޮޕަރޭޝަނެއް ހިންގާފައެވެ. އެއޮޕަރޭޝަނުން ވަނީ ހަރުކަށި ފިކުރު ފެތުރުމުގެ މަސައްކަތް ކުރާ ގިނަ ބަޔަކު ހައްޔަރުކޮށްފައެވެ. ހައްޔަރުކުރި މީހުންގެ ތެރެއިން ފަސް މީހަކު ފިޔަވައި އެހެން މީހުންގެ ބަންދުގެ މުއްދަތު ކޯޓުން އިތުރު ކޮށްދިނެވެ.


Dheeva dhariakah Aishwarya iny bandubodu!\nއައިޝްވާރިޔާ އާއި އަބީޝޭކް---\nދެވަނަ ދަރިއަކަށް އައިޝްވާރްޔާ އިނީ ބަލިވެ!\nބޮލީވުޑްގެ މަޝްހޫރު ބަތަލާ އައިޝްވާރިޔާ ރާއީ ބައްޗަން އާއި އޭނާގެ ފިރިމީހާ އަބީޝޭކް ބައްޗަނަށް ދެވަނަ ދަރިއަކު ލިބެން އުޅޭކަމަށް އަޑުތައް އަރައިފިއެވެ.\nއައިޝްވާރިޔާ ބަނޑުބޮޑުކަމަށް ވާހަކަތައް ފެތުރިފައިވަނީ ދާދި ފަހުން ދެމީހުން ޗުއްޓީ ހޭދަކޮށްލުމަށް ގޮއޯ އަށް ގޮސްއުޅެނިކޮށް ބަޔަކު ނަގާފައިވާ ފޮޓޯތަކެއްގެ ސަބަބުންނެވެ. އެފޮޓޯތައް ސޯޝަލް މީޑިއާގައި އާންމުވެ، އައިޝްވާރިޔާ ދެވަނަ ކުއްޖަކަށް ބަނޑުބޮޑު ކަމަށް ގިނަ ބަޔަކު ވަނީ ބުނެފައެވެ.\nއެކަމާ ގުޅިގެން އައިޝްވާރްޔާ އާއި އަބީޝޭކް އެއްޗެއް ބުނެފައި ނުވާއިރު ބަައެއް މީހުން ގަބޫލުކުރާގޮތުގައި އެފޮޓޯއިން އައިޝްވާރިޔާ ބަނޑުބޮޑުކަމަށް މީހުނަށް ހީވަނީ ފޮޓޯ ނަގާފައި އިން އޭންގަލްގެ ސަބަބުންނެވެ.\nއުމުރުން 45 އަހަރު އައިޝްވާރްޔާ އާއި އުމުރުން 43 އަހަރުގެ އަބީޝޭކު ކައިވެނި ކުރީ 2007 ވަނަ އަހަރުއެވެ. އެދެމީހުނަށް ފުރަތަމަ ދަރިފުޅު ލިބިފައިވަނީ 2011 ވަނަ އަހަރުއެވެ. އެމީހުންނަށް އެފަހަރު ލިބިފައިވަނީ އަންހެން ކުއްޖެކެވެ.


Amihlla faraai thakun elhi Flat thah nuviki, Bank gai faisaa eh nei!\nއަމިއްލަ ފަރާތަކުން މާލޭގައި އަޅާފައިވާ ރެހެންދި ނަމަކަށް ކިޔާ ފްލެޓެއް ---\n20 ސެޕްޓެމްބަރ 2019 1 ކޮމެންޓް\nއަމިއްލަ ފަރާތްތަކުން އެޅި ފްލެޓުތައް ނުވިކި، ބޭންކުގައި ފައިސާއެއް ނެތް!\nއަމިއްލަ މީހުން އެޅި 7000 އަށް ވުރެ ގިނަ ފްލެޓު ނުވިކި އެބަހުރި ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް އޮފީހުގައި އިއްޔެ ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅުދައްކަވަމުން ރައީސް އިބްރާހީމް މުހައްމަދު ސޯލިހު ވިދާޅުވީ އަމިއްލަ ފަރާތްތަކުން އަޅާފައިވާ ފްލެޓުތައް އާއްމުންނަށް ގަނެވެގްނ އޮތީ ބޭންކުތަކުން ލޯނު ދީގެން ކަމަށެވެ.\nރައީސް ވިދާޅުވީ އަމިއްލަ ފަރާތްތަކުން އަޅާ ފްލެޓުތައް އަދިވެސް އަޅަމުން އަންނައިރު އެ ފްލެޓުތަކުގެ މަސައްކަތް އަންނަ އަހަރަށް ނިމޭނެ ކަމަށް ލަފާ ކުރެވޭ ކަމަށެވެ. އަދި އެ ފްލެޓުތަކަކީ ސަރުކާރުވެސް ހިއްސާވެގެން އަޅަމުންދާ ފްލެޓުތަކަކަށްވީ ނަމަވެސް އެއިން ފްލެޓެއްގެ އަގު އެޅެނީ އާއްމު ރައްޔިތަކަށް އެއްފަހަރާ ދައްކާ ހަލާސް ކުރެވޭ ވަރަށްވުރެ ބޮޑުކޮށް ކަމަށް ރައީސް ވިދާޅުވިއެވެ.\n"މީގެ އަގު [ފްލެޓެއް] މިއުޅެނީ 2.2 އާއި 3.2 މިލިއަން ރުފިޔާ އަށް. މާކެޓުގައި، ބޭންކުތަކުގައި މިވަރަށް ފައިސާ ހުރިތޯ ނޫންތޯ އެއީ އުފެދޭ ސުވާލެއް،" ރައީސް ވިދާޅުވި އެވެ.\nރައީސް ވިދާޅިވީ ބޭންކް އޮފް މޯލްޑިވްސް ބީއެމްއެލް ގައި ކުރިއަށް އޮތް ތިން އަހަރަށް އެލޮކޭޓު ކޮށްފައި ހުރީ ހަތަރު ބިލިއަން ރުފިޔާ ކަމަށެވެ. އެހެންކަމުން ހައުސިން ޔުނިޓުތައް ގަތުމަށް 12 ބިލިއަން މަދުވާ ކަމަށް ރައީސް ވިދާޅުވިއެވެ\n"އަޅުގަނޑުމެންގެ ތެރޭގައި ކޮންމެ މީހަކީ މިއަގު ދީފައި ހައުސިން ޔުނިޓެއް ގަނެވޭނެ މީހެއް ނޫން. 1000 އަށްވުރެ މަދުވާނެ އެފައިސާ ހުރި މީހުން. 7000 ޔުނިޓް ވިއްކަން އެބަ ޖެހޭ. ބޭންކުގަ އެހާ ފައިސާއެއް ވެސް ނެތް،" ރައީސް ވިދާޅުވިއެވެ.\nސަރުކާރުން ބަލަނީ ރައްޔިތުންނަށް ވީހާވެސް ލުއި ގޮތަކަށް ބޯހިޔާވަހިކަން ލިބުން ކަމަށާއި މިސަރުކާރުން މަސައްކަތް ކުރާނީ އެއަމާޒަށް ވާސިލު ވުމަށް ކަމަށް ރައީސް ވިދާޅުވިއެވެ.\nހައުސިން ޔުނިޓް ރައީސް އޮފީސް ފްލެޓް\nތިއިން ފްލެޓެއްގެ އަގު 1 މިލިއަން ދިވެހި ރުފިޔާ އަސްވެސް ނާރާނެ...ފްލެޓް ވިއްކަން އުޅޭ އަގު މާބޮޑީ


ވަޒީފާގެ ފުރުސަތު - ބިޒްނަސް ޑިވެލޮޕްމަންޓް އޮފިސަރ، ބިޒްނަސް ސެންޓަރ ޅ. ނައިފަރު\nބިޒްނަސް ޑިވެލޮޕްމަންޓް އޮފިސަރ، ބިޒްނަސް ސެންޓަރ ޅ. ނައިފަރު\nބިޒްނަސް ސެންޓަރ ޅ. ނައިފަރު\nމަތީ ސާނަވީ ނުވަތަ އެއާއި އެއް ފެންވަރުގެ އިމްތިޙާނަކުން4މާއްދާއިން ދަށްވެގެން "ސީ" ގްރޭޑް ލިބިފައި ވުން\n28 އޮކްޓޯބަރ 2021 ވަނަ ދުވަހުގެ 15:00 އަށް\nމިމަޤާމަށް ޝައުގުވެރިވާ ފަރާތްތަކުން 28 އޮކްޓޯބަރ 2021 ގެ 15:00 ގެ ކުރިން ވަޒީފާއަށް އެދޭ ލިޔެކިއުންތައް [email protected] އަށް އީމެއިލް ކުރެއްވުން އެދެމެވެ. މި މަގާމްގެ މަސްއޫލިއްޔަތު އަދި ޝަރުތުތައް މި އިއުލާނާއި އެކު އެއްކަރުދާސް ކުރެވިފައިވާނެއެވެ.\nޕަބްލިޝްކުރި ގަޑި: 12:52


މާޒިޔާ އިން ޕްރެކްޓިސް ފަށައިފި\nޢަލީ ޝަހީމް 10 އޮކްޓޯބަރ 20202ހަފްތާ\nއާ ސީޒަނަށް ތައްޔާރުވާން މާޒިޔާ އިން ބޭއްވި ފުރަތަމަ ފަރިތަކުރުންތަކުގެ ތެރެއިން. - ފޮޓޯ: އިބްރާހީމް ފާއިދު / އެފްއޭއެމް\nކުރިއަށް އޮތް ރާއްޖޭގެ ފުޓްބޯޅަ ސީޒަނަށް ތައްޔާރުވުމުގެ ގޮތުން މާޒިޔާ އިން މިއަދު ހަވީރު ފަރިތަކުރުންތައް ފަށައިފި އެވެ. ފަރިތަކުރުންތައް ފެށުމުގެ ހުއްދަ ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ދިންފަހުން މާޒިޔާ އަކީ އާ ސީޒަނަށް ތައްޔާރުވާން ފެށި ފުރަތަމަ ޓީމެވެ.\nދިގު ބްރޭކަކަށް ފަހު ފުރަތަމަ ޑިވިޝަނުގެ އަށް ޓީމަށް ފަރިތަކުރުންތައް ފެށުމުގެ ހުއްދަ ރަސްމީކޮށް އެޗްޕީއޭ އިން ދިނީ މިދިޔަ ބުރާސްފަތި ދުވަހު އެވެ. ފަރިތަކުރުންތައް ފެށުމުގެ ރަސްމީ ހުއްދަ ދިނީ އެޗްޕީއޭ އާއި އެފްއޭއެމް އަދި ޕޮލިހާއި ޔޫތު އެންޑް ސްޕޯޓްސް މިނިސްޓްރީގެ އިތުރުން ޓެކްނިކަލް އެޑްވައިޒަރީ (ޓެގް) ހިމެނޭގޮތަށް ބޭއްވި ބައްދަލުވުމަކަށް ފަހު އެވެ. ޕްރެކްޓިސް ކުރިއަށްދާއިރު ގައިޑްލައިންތަކުގެ ތެރެއިން ކަންކަން ކުރުމަށް ޓީމުތަކުގެ ކިބައިން ވަނީ އެދިފަ އެވެ. އަދި، ފަރިތަކުރުންތަކުގެ ހުރިހާ ކަމެއް ކުރިއަށްދާގޮތް އެޗްޕީއޭ އިން ބަލާގޮތަށް ވަނީ ހަމަޖައްސައިފަ އެވެ.\nމި ހުއްދައާ އެކު މާޒިޔާގެ އިތުރުން އަންނަ ސީޒަނުގެ ފުރަތަމަ ޑިވިޝަނުގައި ވާދަކުރާ ޓީސީ ސްޕޯޓްސް ކްލަބާއި ކްލަބް އީގަލްސް، ކްލަބް ގްރީން ސްޓްރީޓްސް، ދަ ގްރާންޑޭ ސްޕޯޓްސް ކްލަބް، ޔުނައިޓެޑް ވިކްޓްރީ، ސުޕަ ޔުނައިޓެޑް ސްޕޯޓްސް (ސަސްޕަޓިސް) އަދި ކްލަބް ވެލެންސިއާ އިން ވެސް ކުރިއަށް އޮތް ހަފްތާތަކުގައި ފަރިތަކުރުންތައް ފަށާނެކަމަށް ބެލެވެ އެވެ.\nމާޒިޔާގެ ބައެއް ކުޅުންތެރިން ފަރިތަކުރުންތަކުގައި. ފޮޓޯ: އިބްރާހީމް ފާއިދު / އެފްއޭއެމް\nމާޒިޔާ އިން ފަރިތަކުރުންތައް ފެށިއިރު އެޓީމުން ވަނީ މިއަހަރުގެ އޭއެފްސީ ކަޕްގެ ގްރޫޕް ސްޓޭޖުގެ މެޗުތަކަށް ވެސް އެޗްޕީއޭގެ ހާއްސަ ހުއްދައަކާ އެކު ފަރިތަކުރުންތައް ކުރިއަށް ގެންގޮސްފަ އެވެ. އެހެންނަމަވެސް ކޮވިޑް-19 އާ ގުޅިގެން އެ މުބާރާތް ކުރިއަށް ނުގެންދަން އޭއެފްސީ އިން ނިންމުމުން މާޒިޔާ އިން ވަނީ ފަރިތަކުރުންތައް މެދުކަނޑާލައިފަ އެވެ. އޭއެފްސީ ކަޕް ކެންސަލް ކުރިއިރު އެ މުބާރާތުގައި މާޒިޔާ އާއި ޓީސީ ހިމެނޭ ދެކުނު އޭޝިއާ ފަޅީގެ ގްރޫޕް ސްޓޭޖުގެ މެޗުތައް ކުޅެން ހަމަޖެހިފައިއޮތީ ރާއްޖޭގަ އެވެ.\nކުރިއަށް އޮތް ސީޒަނުގައި މާޒިޔާގެ ކޯޗަކަށް ހުންނާނީ ޓީސީއާ އެކު ރަނގަޅު ކާމިޔާބީތަކެއް ހޯދައި ޒުވާން ގައުމީ ޓީމުތަކުގައި ވެސް މަސައްކަތްކުރި މުހައްމަދު ނިޒާމް (ނިޒާމްބެ) އެވެ. މެސަޑޯނިއާގެ މަރްޔާން ސެކުލޮވްސްކީގެ މުއްދަތު ހަމަވެ އޭނާ މަގާމުން ވަކިވުމުން ނިޒާމްގެ މާޒިޔާގެ ކޯޗަކަށް ހަމަޖައްސައި އެންމެ ފުރަތަމަ މަސައްކަތް ފެށީ އޭއެފްސީ ކަޕަށް ތައްޔާރުވުމަށެވެ.\nMaziya SR began pre-season trainings today.\nTrainings will be conducted according to the guidelines @HPA_MV and @MaldivesFA pic.twitter.com/ZrIsMF6QnE\n— MAZIYA SPORTS (@MaziyaSr) October 10, 2020\nއާ ސީޒަނަށް ތައްޔާރުވުމުގެ ގޮތުން މާޒިޔާ އިން އެންމެ ފުރަތަމަ ގެނައި ކުޅުންތެރިއަކީ މިދިޔަ ސީޒަނުގައި ގްރީން ސްޓްރީޓްސްގައި މޮޅު ކުޅުމެއް ދެއްކި މުހައްމަދު އުމެއިރު އެވެ. މިދިޔަ ސީޒަނުގައި އެ ކްލަބްގައި ކުޅުނު ގިނަ ކުޅުންތެރިންތަކެއް މިއަދުގެ ޕަރިތަކުރުންތަކުގައި ވަނީ ބައިވެރިވެފަ އެވެ. މާޒިޔާ ދޫކޮށްލި އެއް ކުޅުންތެރިއަކީ މިދިޔަ ސީޒަނުގެ ފަހުކޮޅު އެޓީމާ ގުޅުނު ޑިފެންޑަރު މުހައްމަދު ސާމިރު އެވެ. މިއަދުގެ ފަރިތަކުރުންތަކުގައި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) ވެސް ވަނީ ބައިވެރިވެފަ އެވެ. ކުރިން ގައުމީ ޓީމާއި ކްލަބް ލެވެލްގައި މޮޅު ކުޅުމެއް ދައްކާފައިވާ އަޑުބަރޭ މާޒިޔާއާ ގުޅޭ ވާހަކަތައް އެންމެ ފުރަތަމަ ދެކެވުނީ އޭއެފްސީ ކަޕްގެ މެޗުތަކާއި ހަމައިންނެވެ. މިއަދުގެ ޕްރެކްޓިހުގައި އަޑުބަރޭ ބައިވެރިވި ނަމަވެސް އޭ އެ ކްލަބާ ގުޅުނުކަން ރަސްމީކޮށް އަދި އިއުލާންކޮށްފައެއްނުވެ އެވެ. އަޑުބަރޭ އެންމެ ފަހުން ގަލޮޅު ދަނޑުން ފެނުނީ 2018 ވަނަ އަހަރު ގްރީން ސްޓްރީޓްސް ޓީމާ އެކު އެވެ. މިދިޔަ ސީޒަނުގެ ބޮޑު ބައެއްގައި އަޑުބަރޭ ހުރީ އަނިޔާގަ އެވެ.\nމިއަދުގެ ފަރިތަކުރުންތަކުގައި އަޑުބަރޭ. ފޮޓޯ: އިބްރާހީމް ފާއިދު / އެފްއޭއެމް\nކޮވިޑް-19 އާ ގުޅިގެން އެފްއޭއެމުން ވަނީ މިދިޔަ ސީޒަން މާޗް މަހުގެ ފަހުކޮޅު ކެންސަލްކޮށްފަ އެވެ. ސީޒަން ކުރުކޮށްލުމަށް ފަހު ނިންމާލަން ހަމަޖެއްސިއިރު އެފްއޭ ކަޕާއި ޕްރެޒިޑެންޓްސް ކަޕްގެ މެޗުތައް ކުރިއަށް އޮތެވެ. އެފްއޭ ކަޕްގައި އޭރު އޮތީ ސެމީ ފައިނަލަށް ޓީމުތައް ހޮވިފަ އެވެ. ޕްރެޒިޑެންޓްސް ކަޕް ތާވަލްކޮށްފައި އޮތީ ސީޒަނުގެ ފަހު މުބާރާތުގެ ގޮތުގަ އެވެ. މާޗް މަހު ސީޒަން ކެންސަލް ކުރުމުން މިދިޔަ ހަ ވަރަކަށް މަސްދުވަހު ދިވެހި ގިނަ ކުޅުންތެރިން ތިބީ ފަރިތަކުރުންތަކާ ދުރުގަ އެވެ. އެކަމަކު އަމިއްލަ ގޮތުން ބައެއް ކުޅުންތެރިން ދިޔައީ ފަރިތަކުރުންތައް ކުރިއަށް ގެންދަމުންނެވެ.\nއާ ފުޓްބޯޅަ ސީޒަން ފެށުމަށް އެފްއޭއެމުން ނިންމާފައިވަނީ އަންނަ ޑިސެމްބަރު މަހުގެ އަށް ވަނަ ދުވަހު އެވެ. ފަރިތަކުރުންތައް ފެށުމުގެ ހުއްދަ ކްލަބްތަކަށް ލިބުމާ އެކު އެ ތާރީހުގައި ސީޒަން ފެށުމުގެ ފުރުސަތު މިހާރު ބޮޑެވެ. ސީޒަން ހުޅުވާ މެޗުގައި ބައްދަލުކުރާނީ ދިވެހި ޕްރިމިއާ ލީގުގެ ޗެމްޕިއަން މާޒިޔާ އާއި ލީގުގެ ދެ ވަނަ ހޯދި ކްލަބް އީގަލްސް އެވެ. އީގަލްސް ސީޒަން ހުޅުވާ މެޗުގައި ވާދަކުރާނެ ކަމަށް ބެލެވެނީ އެފްއޭ ކަޕް ކެންސަލް ކުރުމާ އެކު އެ މުބާރާތުގެ ޗެމްޕިއަން ޓީމެއް ކަނޑަނޭޅޭތީ އެވެ.\nއޭއެފްސީ ކަޕް ކެންސަލް ކުރާނެކަމަށް ބެލެވެން ފަށައިފި


ފެނުގެ ޕީ.އެޗް އިން ފެނުގެ ބަރުމިނާއި ލުއިމިން އަދި އެ ފެން މައުދަނަކާއި އެކުވުމުން އެމައުދަން ގިރުވާލުމުގެ ބާރު ހުރި މިންވަރު ދެނެގަނެވެއެވެ. ފެން ތަހުލީލުކުރުމަށްޓަކައި މާލެ، ހުޅުމާލެ އަދި ވިލިމާލެ ހިމެނޭގޮތަށް ޖުމުލަ 268 ސާމްޕަލް ނެގުނެވެ. ތަހުލީލުކުރެވުނު ހުރިހާ ސާމްޕަލްތަކުގެ ނަތީޖާ ހުރީ އީ.ޕީ.އޭ އިން ކަނޑައަޅާފައިވާ މިންގަނޑުގެ ތެރޭގައެވެ.\nއެލެކްޓްރިކަލް ކޮންޑަކްޓިވިޓީން ފެނުގައި ލޮނުގެ އަސަރު ހުރި މިންވަރު އަންގައިދެއެވެ. ފެން ތަހުލީލުކުރުމަށްޓަކައި މާލެ، ހުޅުމާލެ އަދި ވިލިމާލެ ހިމެނޭގޮތަށް ޖުމުލަ 267 ސާމްޕަލް ނެގުނެވެ. ތަހުލީލުކުރެވުނު ހުރިހާ ސާމްޕަލްތަކުގެ ނަތީޖާ ހުރީ އީ.ޕީ.އޭ އިން ކަނޑައަޅާފައިވާ މިންގަނޑުގެ ތެރޭގައެވެ.\nފީކަލް ކޮލިފޯމްއިން ދައްކައިދެނީ ފެނުގައި ނަޖިހުގެ އަސަރު އެކުލެވިގެންވާ މިންވަރެވެ. ފެން ތަހުލީލުކުރުމަށްޓަކައި މާލެ، ހުޅުމާލެ އަދި ވިލިމާލެ ހިމެނޭގޮތަށް ޖުމުލަ 279 ސާމްޕަލް ނެގުނެވެ. ތަހުލީލުކުރެވުނު ހުރިހާ ސާމްޕަލްތަކުގެ ނަތީޖާ ހުރީ އީ.ޕީ.އޭ އިން ކަނޑައަޅާފައިވާ މިންގަނޑުގެ ތެރޭގައެވެ.


ހަދިޔާ (ތެއްތިރީސްވަނަ ބައި) | Esfiya - Dhivehi Vaahaka Site\n“އަދި އެހެންނޫނަސް ﷲ ގެ ދީނަށް އުޅުމުން އަހަރެން އެއްވެސް ކަމަކުން މަޙްރޫމްވީއެއްނޫން. ﷲ ރުހިވޮޑިގެންވާފަދަ ގޮތްގޮތަށް އަހަންނަށް ތި ހުރިހާ ނިޢުމަތްތަކެއް މިހާރު ވެސް ލިބޭ. އަހަންނަށް ﷲ ދެއްވި އަތާއި ފައި ބޭނުންކޮށްގެން އެކަލާނގެ އިރާދަފުޅުން އަހަންނަށް ތަނަވަސް އުޅުމެއް އުޅެވޭވަރަށް ފައިސާ ލިބޭ. އަހަރެން މީރު ކެއިންތަކާއި މީރު ބުއިންތައް މިހާރު ވެސް ކައިބޮއި އުޅެން. އަމިއްލައަށް ފައިސާ އެއްކޮށްގެން ބުރަ މަސައްކަތުން ގަތް ކާރެއްވެސް އެބައޮތް. އަދި އިން ޝާ ﷲ ދުވަސްކޮޅަކުން އެކަލާނގެ ރުހިވޮޑިގެންވާފަދަ ކުއްޖަކާއެކީ އެންމެ ފުރިހަމަ ގޮތުގަ ދިރިއުޅުމެއްވެސް ފަށަން މިއުޅެނީ.” އައްޒާމް އެ ހުރިހާ ވާހަކަތައް ދެއްކީ ހިތުގެ އަޑިން އެ ހުރިހާ ކަމަކަށްޓަކައި ޙަމްދުކުރާ ޙާލުގައެވެ. އައްޒާމް ބުނެލި ފަހު ވާހަކައާއެކީ އާޝިޔާ ދެލޯ ހަނިކޮށްލިއެވެ.\n“ކާކާ އިންނަން ތިއުޅެނީ؟” އާޝިޔާ އެހެން އަހާލީ ނުރުހުންތެރިކަމާއި އެކީގައެވެ. އައްޒާމަށް އެ އައިސްފައިވި ބަދަލެއް އައީ އަންހެން ކުއްޖެއްގެ ސަބަބުންހެން އޭނައަށް ހީވި ފަދައެވެ.\n“އެއީ މަންމަ ރުހޭނެ ކަހަލަ ކުއްޖެއްހެނެއް ހިއެއްނުވޭ. އެކަމަކު ވެސް އަހަރެން އިންނާނީ އެކުއްޖާއާ. މަންމަ ނުރުހުންވިޔަސް ސަބަބަކާނުލާ ﷲ ގެ ދީންދެކެ ލޯބިވާ ޞާލިޙު ކުއްޖަކާ އިނުމަށް ރޭވުމަށްފަހު ޚިޔާލު ބަދަލުކުރުމަކީ ރަނގަޅުކަމެއްނޫން.” އައްޒާމް އެހެން ބުނެލީ ދެރަވެފައިވި ހިތަކާއި އެކީގައެވެ. މި ހުރިހާ ދުވަހު މަންމައާއި ބައްޕަ އޭނައާއިމެދު ކަންތައް ކޮށްފައިވި ގޮތުން އެމީހުންނަށްޓަކައި އައްޒާމްގެ ހިތުގައި ނަފްރަތެއް ވިޔަސް އެމީހުން އެތައް ދުވަހެއް ފަހުން ފެނުމުން އެމީހުންގެ ކިބައިން ލޯބީގެ ކުޑަ ޢިޝާރާތަކަށް ނަމަވެސް އުއްމީދު ކުރެވުނެވެ. އެހެނަސް މަންމަގެ ބަސްމަގު ހުރި ގޮތުން މަންމަ އައީ ކާފަ ބުނިހެން ވަކި އޭނަ ދެކެ ލޯބިވެގެން ނޫންކަން އެނގުންވުމުން ހިތަށް ތަދުވިއެވެ. އޭނަ ނުހަނު ހިތްއެދިގެން ޙަޔާތަށް ގެންނަން އުޅޭ ކުއްޖާއަށް ވެސް އޭނަގެ މަންމަގެ ރުހުން ނުލިބޭނެކަން އެނގުންވުމުން ވެސްމެއެވެ. އެއަށްވުރެ ބޮޑަށް ދެރަވީ އޭނަގެ މަންމަ ބިރެއްނެތި ދިގުދެމިގެންދާ ޢަޒާބަކާއި ދިމާލަށް ހިނގަމުންދާ މަންޒަރު ފެނުމުންނެވެ. އެ ޚިޔާލު ހިތަށް ވެރިވުމުން މަންމައަށް ނަޞޭޙަތެއް ދޭނިއްޔޭ ހިތައި އަނގަ ހުޅުވާލި ވަގުތު މަންމަ ވާހަކަ ދެއްކިއެވެ.\n“ކޮން ރަށެއްގެ ކުއްޖެއް؟” އާޝިޔާގެ ސަމާލުކަން ދެންވެސް ހުއްޓިފައިވީ އައްޒާމްގެ ކައިވެންޏަށެވެ. އައްޒާމް އޭނަ ދޭން އުޅުނު ނަޞޭޙަތް ދިރުވާލަމުން ޖަވާބުދިނެވެ.\n“މުލަކު ކުއްޖެއް.” އައްޒާމް ބުނެލިއެވެ. އެއާއެކު އާޝިޔާ މޫނު ކުނިކޮށްލިއެވެ.\n“އައްޗި!!! ގޮނޑަކުން ކުއްޖެއް ނަގައިގެންތަ އައްޒާމް އިންނަން ތިއުޅެނީ؟! މާލެއިން ވި ނަމަވެސް ތަންކޮޅެއް ރީތިވީސް. މުލަކު ކުއްޖެކޯ! ޒަމީން އަޑު އެބައަހަންތަ މިދެކެވޭ ވާހަކަ؟!” އާޝިޔާ އައްޒާމް އެ އިންނަން އުޅޭ ކުއްޖަކު ދަށްކުރަމުން ވާހަކަ ދެއްކިއެވެ. ޒަމީން ވެސް އެވާހަކަ އިވިފައި ސޯފާއިން ތެދުވެލީ ހިސާބެއްގެ ނުރުހުންތެރިކަމާއި އެކީގައެވެ. އައްޒާމަށާއި ހާޝިމަށް ވެސް އެއްޗެކޭ ނުބުނެވެނީސް ޒަމީން ވާހަކަ ދެއްކިއެވެ.\n“އެއީ ތެދެއްތަ ޒާމް؟ ޑޭޑްމެން ދުވަހަކުވެސް އުއްމީދެއް ނުކުރަން އައްޒާމް ރަށްފުށުގެ ކުއްޖަކާ އިންނާކަށް. ކޮންމެ ކުއްޖަކު ވެސް އިންނަންވާނީ އެކުއްޖެއްގެ ފެންވަރުގެ ކުއްޖަކާ ދޯ ޒާމް؟” ޒަމީން ވެސް އައްޒާމާއި ކުރިމަތިލަމުން ކަންބޮޑުވުން ފާޅުކުރިއެވެ. އައްޒާމް އޭނަގެ މަންމައާއި ބައްޕައަށް ވަކިވަކިން ބަލާފައި އަސަރެއްނެތް ގޮތަކަށް ހީލިއެވެ.\n“އަހަރެން ހީކުރީ ލަންޑަން ކަހަލަ ތަރައްޤީވެފަ އޮތް ޤައުމެއްގަ އުޅެފަ އައިމަ ޑޭޑްމެންގެ ވިސްނުން ތިއަށްވުރެ ތަހުޒީބުވާނެ ކަމަށް. މީހެއްގެ އަގަކީ އެމީހަކު އުފަންވާ ތަނަކަށް ބިނާވާ އެއްޗެއްތަ ޑޭޑް؟ އެހެންނޫނީ އެއީ އެމީހެއްގެ އަތުގަ ހުރި ލާރިއަކާއި މުދަލަށް ބިނާވާ އެއްޗެއްތަ؟ ލާރިއާއި މުދާ ހުރެފަ ދިގު ޢިމާރާތްތަކެއް ހުރި ތަނެއްގަ އުޅުނީމަ އެމީހަކީ މާތް މީހަކަށްވަނީތަ ޑޭޑް؟ އެހެންނެއްނޫން އަހަންނަށް ދަސްވެފަ ހުރީ. އަހަރެން ދަންނަ ގޮތުގަ މީހެއްގެ މާތްކަމަކީ ހަމައެކަނި ﷲ އަށް ތަޤްވާވެރިވާ މިންވަރަށް ބިނާވާ އެއްޗެއް. އެގޮތުން ބަލާއިރު އަހަރެންގެ ނަޒަރުން މާޝާއަކީ އަހަންނަށްވުރެ މާ ޤަދަރުވެރި ކުއްޖެއް.” އައްޒާމް ޖޯޝުން ފުރިގެންވި ހިތަކާއެކީ އެ ވާހަކަ ދައްކާފައި މާޝާ ދިފާޢުކުރިއެވެ. އެއާއެކު އަނެއްކާވެސް އޭނަގެ މޫނުމަތިން އަޖާއިބުގެ އަސަރު ފެނިގެން ދިޔަ ވަގުތު މަންމަ ހުރީ ބުމަގޮށްޖެހިފައެވެ. މާ ގިނައިރެއްނުވެ މަންމަ ވާހަކަ ދެއްކިއެވެ.\n“އެނގިދާނެ ތިބުނާ ތަޤްވާވެރިކަމުން ނިކުންނަ ނަތީޖާ! ރަނގަޅަށް ވިއްޔާ އޭނަ މިހާރު ވެސް އުޅޭނީ އެހެން ފިރިހެނަކާ އެކީ އަތު ގުޅާލައިގެން. އަހަރުމެންނަށް ނޭނގެނީއެއްނޫނޭ ތި ރަށްފުށުގެ މީހުން. ލާރި ފެންނަ އިރަށް ނުކުރާ ކަމެއް ނުހުންނާނެ. އެއީ އެހެން ފިރިހެނަކާއެކީ އެއްކޮޓަރިއެއްގަ ބަންދު….” އާޝިޔާއަށް އެހާ ހިސާބަށް ބުނެލެވުނުތަނާހެން އައްޒާމަށް ހަރުއަޑުން މަންމާއޭ ކިޔައި ގޮވާލެވުނެވެ. ސިހުންވެގެން ދިޔަ އާޝިޔާ ދެދަތްޕިލަ ޖައްސަމުން އައްޒާމަށް ނަޒަރު ހުއްޓާލިއެވެ. އެހިނދު އައްޒާމް ހުރީ ރުޅިން ރަތްވެފައިވި ދެލޮލާއެކީ މާ ނޭވާ ލެވިފައެވެ. އޭގެ ދެވަނަ ސިކުންތުގައި އައްޒާމް އޭނަގެ މަންމައަށް ފަސްދީފައި ދާން ހިނގައިގަތީ އިތުރަށް ހުރެފިނަމަ އެ ނުރައްކާތެރި ރުޅީގައި އޭނައަށް އެއްޗެކޭ ނުބުނެވި ނުހުންނާނެކަން ދަނެގެންނެވެ. ބުނެވިއްޖެނަމަ އެއިން އޭނައަށް އިތުރު ގެއްލުމެއްނޫނީ ނުލިބޭނެކަން ޔަޤީންވުމުންނެވެ. އައްޒާމް އޭނަގެ ކޮޓަރިއަށް ދިޔަ މަގުމަތީގައި ހާޝިމާއި ހަމަވި ވަގުތު ހާޝިމް އޭނަގެ ނަމުން ގޮވާލިއެވެ. އެހެނަސް އައްޒާމް ހާޝިމަށް ވެސް ބެލުމެއްނެތި ދިޔައީއެވެ. އައްޒާމް ލޯމައްޗަށް ގެއްލުމުން ހާޝިމަށް އާޝިޔާއާއި ޒަމީނާއި ދިމާލަށް ބަލާލެވުނީ ނުރުހުމުގެ ނަޒަރަކުންނެވެ. އެހެނަސް އޭނަވެސް އިތުރު އެއްޗެކޭ ނުބުނެ އެމީހުންނަށް ފަސްދީފައި އައްޒާމް ދިޔަ ދިމާލަށް ދިޔައެވެ. ހާޝިމް ވެސް ދިޔުމުން އާޝިޔާއާއި ޒަމީންގެ ހަތަރުކަޅި ބައްދަލުވިއެވެ. ޒަމީން ދެބުމަ ކައިރިކޮށްގެން ކަންބޮޑުވެފައިވި ޒާތަކަށް ހުރިއިރު އާޝިޔާ އައި ރުޅީގައި ދަތްކުނޑި ވިކަމުން އެއްފައި ބިންމަތީގައި ޖަހާލިއެވެ.\nއެރެއަށްފަހު އާޝިޔާއާއި ޒަމީން އެތައް އަހަރެއް ފަހުން އުޅެން ފެށީ ހާޝިމްގެ ގޭގައި ކަމަށްވިޔަސް އެދެމަފިރިންނާއި ގޭގަ އުޅޭ ދެމީހުންނާއި ގުޅުމެއް ނެތޭ ބުންޏަސް ދޮގަކަށް ނުވާނެއެވެ. އެދެމެދުގައި ލެވިފައިވަނީ ނުފެންނަ ބޯ ފާރެކެވެ. އެއްވެސް މީހަކު އެކަކު އަނެކަކާއި އަނގައިން ނުބުނި ތާނގައި ޤަޞްދުން ބޭރުގައި ނޫނީ ބަލާވެސް ނުލައެވެ. އެހެނަސް މިގޮތަށް ކަންތައް އޮންނަން އާޝިޔާގެ ހިތްހަމަ ނުޖެހުނެވެ. އޭނަ މިކޮޅަށް އައީ އައްޒާމަށް ނުރުހުންވެގެން އުޅޭކަށް ނޫނެވެ. އައްޒާމް އޭނައާއެކީ ގެންގޮސް އޭނައަށް ނަޞްރުދޭ މީހަކަށް ހަދާށެވެ. ކަންމިހެން އޮތްއިރު އައްޒާމާއި ދުރުވެގެން ދުވަސްތައް ގުނޭކަށް ނެތެވެ. އާޝިޔާ މިކަމާމެދު ޒަމީންގެ ޚިޔާލެއް ހޯދަން އުޅުމުން އޭނަ ރުޅިއައުން ނޫންކަމެއް ނުވިއެވެ. ޒަމީން ހައްތަހާވެސް އައްޒާމްގެ ކޮޅު ދިފާޢުކުރަން އުޅޭ ވަރުންނެވެ.\n“އާޝިޔާ ދެން އައްޒާމަށް އިތުރަށް ދަތިކުރަން ނަހަދަބަލަ! އޭނަ އެއުޅެނީ މިކޮޅުގަ ދިރިއުޅުމެއް ފަށަން. އަޑުއެހިން މި ހަފްތާ ތެރޭގައޭ ފުރަނީ ވެސް. އެކުއްޖާއާއި އޭނައަށް އިނދެވެންދެން މަޑުކޮށްބަލަ. އޭރުން އެދެމީހުން ވެސް ގޮވައިގެން އަހަރުމެންނަށް ދެވިދާނެއެއްނު؟” އެއްރެއަކު އާޝިޔާ އެ ވާހަކަ ޙިއްސާ ކުރުމުން ޒަމީން އޭނަގެ ޚިޔާލު ފާޅުކުރިއެވެ. އެހެނަސް އާޝިޔާއަށް އެ ވާހަކަތަކަށް ޗޮއްކަނޑާލެވުނެވެ. އޭނައަށް ނޭނގުނަސް އޭނަގެ ހިތުގައި އެ ދީންވެރި އަންހެން ކުއްޖަކަށްޓަކައި ބިރުވެރިކަމެއް އޮތެވެ. އެ އަންހެން ކުއްޖާގެ ސަބަބުން އޭނަގެ ސިކުނޑި ދޮވެވިދާނެހެން އޭނައަށް ހީވެފައިވެއެވެ. އެހެންޏާ ޒަމީން އެ ދިނީ އެމީހުން މިކޮޅަށް އައި ނިޔަތަށް ނުހަނު ބާރުދޭނެ ޚިޔާލެކެވެ. އޭރުން އައްޒާމާއި އޭނަގެ އަންހެނުންގެ ވެސް ވިސްނުން ބަދަލުކުރުމުގެ ފުރުޞަތު އެމީހުންނަށް ލިބޭނެއެވެ. އެހެނަސް އޭގެ އިދިކޮޅަށް ކަންތައް ވެދާނެކަމުގެ ބިރު އާޝިޔާގެ ހިތުގެ އަޑީގައި ހިފާފައިވިއެވެ. އެ ނުތަނަވަސްކަމަށް އޭނައަށް ކެތްނުކުރެވޭވަރު ވުމުން އާޝިޔާ އެންމެ ފަހުން އޭނަ މާލެ އައިތާ3ވަނައަށްވީ ދުވަހު އޭނަގެ އެންމެ ގާތް ރަޙްމަތްތެރި ނަޞްރުވެރިޔާއަށް ގުޅަން ޚިޔާލުކުރިއެވެ. އާޝިޔާ އެއްދުވަހުގެ މެންދުރު ވަގުތު އޭނަގެ ކޮޓަރީގެ އެނދުމަތީގައި އިނދެ އޭނަގެ ކޮންޓެކްޓް ލިސްޓަށް ގޮސް ‘އެސް’ އަކުރަކުން ފެށޭ ނަންތަކަށް ދިޔައެވެ. ސްކްރޯލް ކުރަމުން ގޮސް ‘ސޫން’ ގެ ނަމުން ސޭވްކުރެވިފައި އޮތް ނަންބަރު ފެނުމާއެކު އާޝިޔާއަށް މަޑުކޮށްލެވުނެވެ. އެ ނަން ފެނުމުން ވެސް އާޝިޔާގެ ތުންފަތްމައްޗަށް ލާނެތް ހިނިތުންވުމެއްވެރިވިއެވެ. އެ ނަންބަރަށް ގުޅާލުމާއެކު ސްކްރީނަށް އެ ނަން ބޮޑުކޮށް އަރައިގެން ދިޔުމުން ވެސް އާޝިޔާ އެ ނަމުން ނަޒަރު ވަތްކެއް ނުކުރެއެވެ. އެ ނަމުގެ ފަހަތުގައި ހިތެއް ޖަހާފައިވި ގޮތުން އެއީ އޭނަގެ ލޯބިވެރިޔާހެން ބަލާ މީހަކަށް ހީވެދާނެއެވެ.\nމެލޭޝިޔާއަށް ހަވީރުގެ ވަގުތެއްގައި އެ ޤައުމުގެ ވެރި ރަށުގެ މަގެއްގައި ހުރި ޓިކެޓް ވިއްކާ ތަނަކުން ނިކުތީ އިސްކޮޅުން ދިގު ފިރިހެނެކެވެ. ފިރިހެން މީހާގެ ކަޅު ފަން އިސްތަށިގަނޑުގައި އެހާ މަތިނޫން ގޮތަކަށް އެއްފަރާތަކަށް ސްޕައިކެއް ޖެއްސިފައިވީއިރު އޭނަ ހުރީ ގަދަ ނޫކުލައެއްގެ ކޯޓު ފަޓުލޫނުގައެވެ. ލެޕްޓޮޕް ދަބަހެއް އެއްއަތުން ހިފައިގެން ދިޔަ ގޮތުންނާއި އޭނަގެ ޓައީއަށް ދުލެއް ދެވިފައިވި ގޮތުން އޭނަ ހުރީ އޮފީސް ނިންމާފައި ގެއަށްދާ މަގުމަތީގައިކަން އެނގެއެވެ.\nޓިކެޓް ވިއްކާ ތަނުން ނިކުތް ވަގުތު އޭނަގެ ނަޒަރު ހުއްޓިފައިވީ އޭނަ ދެންމެ ގަތް ޓިކެޓާއި ދިމާލަށެވެ. މެލޭޝިއަން އެއާރލައިންސްގެ ޓިކެޓެއްގެ ޕޮކެޓް ތެރެއިން އޭނަ ޓިކެޓް ނަގައި ނިއުޅާލިއެވެ. އެއާއެކު އޭގައި ނަން އޮތްތަނުން ފެނިގެން ދިޔައީ ‘މައިސޫން ލަތީފް’ އެވެ. ދާންއޮތް މަންޒިލެއްގެ ގޮތުގައި ލިޔެވިފައިވީ ‘ލަންޑަން’އެވެ.\nމައިސޫން އެ ޓިކެޓާއި ދިމާލަށް ބަލަހައްޓައިގެން ހުއްޓާ އޭނަގެ ކޯޓުގެ އެތެރޭގައި ޖީބުން އޭނަގެ ފޯނު ރިންގުވާ އަޑު އިވުނެވެ. އެއާއެކު މައިސޫން އޭނަގެ ޓިކެޓް އޮތްގޮތަށް ލަންބާލަމުން ޕޮކެޓްގެ ތެރެއަށް އަޅައި ކޯޓުގެ ތެރެއިން އޭނަގެ ފޯނު ނެގިއެވެ. ފޯނުގެ ސްކްރީނަށް އަރާފައި އޮތީ ‘އަމީރާ’ އެވެ. އެ ނަން ފެނުމާއެކު މައިސޫން ފޫހިކަމާއި ނުރުހުންތެރިކަމާއެކީ ކަޅި މައްޗަށް ހިންގާލިއެވެ. އެ ގުޅަނީ އޭނަގެ އަންހެނުންހެން ބަލާ އެއްވެސް މީހަކަށް ހިއެއްނުވާނެއެވެ. މައިސޫން އެ ފޯނަށް ޖަވާބު ދީފައި ކަންފަތުގައި ޖައްސާލިއިރު ވެސް އެމޫނުމަތިން ހިތްހަމަނުޖެހޭ އަސަރުތައް ފާޅުވަމުން ދިޔައެވެ.\n“ކީކޭ؟!” މައިސޫން އެންމެ ފުރަތަމަ ވެސް އަހާލީ އެހެންނެވެ.\n“ސޫން ނިކަން އަވަހަށް ގެއަށް އައިސްދީބަލަ. ލޫލޫ ހުންއައިސްގެން ހޮޑުލަވައިގެން މިއުޅެނީ. އަވަހަށް އާދެބަލަ ލޫލޫ ޑޮކްޓަރަށް ގެންދް….” އަމީރާގެ ވާހަކަ އެކޮޅުން ފުރިހަމަ ނުވަނީސް މައިސޫން ވާހަކަ ދެއްކިއެވެ.\n“މަ ކުރިންވެސް ބުނީމެއްނު މަށަށް އަވަހަށް ގެއަށް ނުދެވޭނެއޭ؟ މަ ދާން އެބަޖެހޭ އޮފީސް މީހުންނާއެކީ އޮތް ޑިނާރއަކަށް. އަމީރާއަށް އަމިއްލައަށް ވެސް ތި ކުއްޖާ ހޮސްޕިޓަލަށް ގެންދެވިދާނެ ޓެކްސީއެއްގަ. ދެން ކީއްކުރަން އަހަރެން ބިޒީކޮށް އުޅޭއިރު އަހަންނަށް ގުޅާކަށްވީ؟!” މައިސޫން އެހެން އަހާލީ ރުޅިވެރިކަމާއި އެކީގައެވެ. އަމީރާ އެ ދައްކަނީ އޭނަގެ ދަރިއެއްގެ ވާހަކަހެން ވެސް ހީނުވާ ފަދައަކުންނެވެ.\n“ތިހެން ނުބުނޭ ސޫން…..އޭރުން މިކް ވެސް ހުންނާނީ ގޭގަ އެކަންޏެއްނު؟ އަދި އެނގެއެއްނު ލޫލޫ ސޫން މަތިން ކިހާ ހަނދާންވާކަން؟ ވަކިން ޚާއްސަކޮށް ބަލިވެ އުޅޭއިރު….” އަމީރާގެ ވާހަކަ މައިސޫނަށް ސާފުވީ އެހާ ހިސާބަށެވެ. އޭގެ ކުރިއަށް ވެސް އަމީރާ ވާހަކަ ދެއްކިއެއްކަމަކު އޭނަގެ ފޯނަށް އެވަގުތު އަންނަން ފެށި އެހެން ކޯލެއްގެ ސަބަބުން ދޭތެރެއިން އަޑެއް ކިޔަން ފެށިއެވެ. މައިސޫން އޭނަގެ ކަންފަތުން ފޯނު ނަގާލަމުން ސްކްރީނަށް ބަލާލިއެވެ. އެ ހިނދު އެއަށް އަރާފަ އޮތް ނަމަކީ ‘އާޝް’ އެވެ. އެ ނަން ފެނުމާއެކު މައިސޫންގެ ތުންފަތްމައްޗަށް ހިނިތުންވުމެއް ވެރިވިއެވެ. އެ ކޯލް ނަގައި އަމީރާގެ ކޯލް ހޯލްޑް ކުރާނީތޯ ނޫނީ ކަނޑާލާނީތޯ ފޯނަށް އަރާފައި އޮތްތަން ފެނިފައި މައިސޫން އަމީރާގެ ފޯނު ކަނޑާލީ ދެވަނަ ވިސްނުމެއްވެސް ނެތިއެވެ. އޭގެ ދެވަނަ ސިކުންތުގައި އޭނަ ‘އާޝް’ ގެ ފޯނަށް ޖަވާބުދާރީވެ ފޯނު ކަންފަތުގައި ޖައްސާލިއެވެ.\n“ހާއި ލަވް….ވަޓްސް އަޕް؟” މައިސޫން މަގުގެ އެއްފަރާތުން ހިނގަމުން އެ ސުވާލުކޮށްލީ ހިނިތުންވުމަކާއި އެކީގައެވެ.\n“ހާއި…..ކޮންތާކު ތިހިރީ އަމިއްލައަށް؟” އެކޮޅުން ވާހަކަ ދެއްކީ އާޝިޔާ ނޫން ދެވަނަ މީހެއްނޫނެވެ.\n“މަގުމަތީގަ. އޮފީހުން ގެއަށް މިދަނީ. އާޝް ކީއްކުރަނީ؟” މައިސޫން ވާހަކަ ދެއްކީ އޭނަ ހުރީ ދާދި ދެންމެއަކު ގަދަ ރުޅިއެއްގައިކަން ވެސް ހަނދާން ނައްތާލަމުންނެވެ.\n“ވަކި ކަމެއް ނުކުރަން. މާލެއަށް އައިސްގެން މިއުޅެނީ. މިތާނގަ އުޅޭ މަގޭ ދަރި ގޮވައިގެން އަހަރުމެންގެ ޓީމަށް ލެވޭތޯ ބަލަން. އެކަމަކު އައިއިރު އަހަރެންގެ ބައްޕައޭ ކިޔާ މުސްކުޅިގަނޑު ހުރީ އޭނައަށް ހަދަންވީ އެއްޗެއް ހަދާފަ. މަ ހަމަ އަޖާއިބުވެ އަންތަރީސްވެއްޖެ! އަހަރެން އައްޒާމަށް އޮފާރ ނުކުރާ ކަމެއްނެތް. ފައިސާއާ މުދަލާ ރީތި އަންހެން ކުދިންނާ. އެކަމަކު އެހުރިހާ ކަމަކަށްވުރެ އައްޒާމަށް މުހިއްމުވީ އެ ދީނެއް. މަގޭ ހިތަށް އެބައަރާ ކޮން ސިހުރެއްހޭ އެ ހާޝިމޭ ކިޔާ ޝެއިޚް ހަދައިގެން އުޅެނީ!” އާޝިޔާ އެންމެ ފަހު ޖުމްލަ ބުނެލީ ހިސާބެއްގެ ނުރުހުންތެރިކަމާއި އެކީގައެވެ.\n“ހެހެހެ…..ތިއީ ހަމަ ހުސް އެކްޓޭ އާޝިޔާ. ރަނގަޅަށް ވިއްޔާ އެ ޝެއިޚް އޮންނާނީ ބުނެފަ ތިކުއްޖާ ކައިރި އެހެން ހަދާށޭ އެކަހަލަ އެއްޗެއް ބުނީމަ. ދެން އެކުއްޖާވެސް އެހެން ހަދާނީތާ ބިރުގަންނަވާފަ ހުރިއްޔާ. އަދި ތި ކުއްޖާގެ ކޭސް ރަނގަޅަށް އެނގުނީމަ އަހަރުމެން ދެމީހުންނަށް ވެގެން ތިކުއްޖާ ހައްލާލެވޭނެ ރޭވުމެއް ރޭވިދާނެ. ޗިލް އައުޓް! އެހެންނޫނަސް ސިހުރު ހައްދަން އަހަރުމެންނަށްވުރެ މޮޅެއް ނުވާނެދޯ އެއްވެސް ބައެއް؟” މައިސޫން އެ ފަހު ސުވާލު ކޮށްލީ އުޖާލާވި ހިނިތުންވުމަކާއެކީ ރާގަކަށެވެ. އެއާއެކު އާޝިޔާ އެކޮޅުން ހީލި އަޑު އިވުނެވެ.\n“ޓްރޫ ދެޓް! އައިމް ގްލޭޑް މިސްޓޭކަކުން ވިޔަސް އެ ނިއު ޔިއާރސް ޕާޓީ ތެރެއިން ސޫންއާ ބައްދަލުވި ކަމަށްޓަކައި. އެ އަމްނާއޭ ކިޔާ މީހަކާހެދި ބޯ ގޮވާފަ ހުއްޓާ ސޫންއާ ދިމާވީ. ސޫން އޭނައަށް ހެދިގޮތް އިވިފަ ކިރިޔާވެސް ހިތަށް ހަމަޖެހުމެއް ލިބުނީ. ދެންވީ އޭނައަށް ދެފައި މައްޗަށް ނުތެދުވެވޭ ކަހަލަ މަޅިއެއް ހަދަން!” އާޝިޔާ ނުލަފާ ގޮތަކަށް ބުނެލިއެވެ.\n“ތިއީ އަދި މާ ކުޑަ މަޅިއެއްގެ ވާހަކައެއްނު؟ ތިންކް ބިގް! ތިއަށްވުރެ ބޮޑުވަރު ކުރާނަން އަހަރުމެން އޭނައަށް. އޭނައަށް ވެސް އަދި އޭނަގެ ފިރިމީހާއަށް ވެސް!” މައިސޫން އޭނަގެ ފަހު ޖުމްލަ ދަތްކުނޑި ވިކަމުން ބުނެލި ވަގުތު ދެވަނަ ފަހަރަށް އޭނަގެ އަތުގައި އޮތް ޓިކެޓަށް ބަލާލިއެވެ.\nއެދުވަހު ރޭވި ނުބައި ރޭވުންތަކެއްގެ ތެރެއިން ފަހުން ވެސް އައްޒާމްގެ ވާހަކަ އާޝިޔާއާއި މައިސޫނާއި މެދު ދެކެވުނެވެ. އެރޭގެ ވަގުތެއްގައި އާޝިޔާ އައްޒާމާއި ބެހޭގޮތުން އޭނައަށް އެނގޭ ހުރިހާ ވާހަކައެއް ކިޔައިދިނުމުން މައިސޫން ވި ވަޢުދުގެ މަތިން އޭނަ ޚިޔާލެއް ދިނެވެ. އެ ޚިޔާލު ކަމުދިޔަވަރުން އާޝިޔާގެ މުޅި މޫނުމަތި އުޖާލާވެގެން ދިޔައެވެ. މައިސޫންގެ ވިސްނުންތޫނު ކަމަށްޓަކައި އޭނައަށް ތަޢުރީފު ކުރިއެވެ. އެއަށްފަހު ކެތްމަދުވެފައިވި ހިތަކާއެކީ އޭނައަށް އެ ރޭވުމުގެ ފިޔަވަޅުތައް އަޅަން ފެށޭނެ ވަގުތެއްގެ އިންތިޒާރުގައި ސިކުންތުތައް ގުނަން ފެށިއެވެ.\nއެ ނުލަފާ ރޭވުމުގެ ފުރަތަމަ ފިޔަވަޅު އާޝިޔާ އެޅީ އޭގެ އަނެއްދުވަހުގެ ހެނދުނުގެ ވަގުތެވެ. އެދުވަހު އައްޒާމް އިނީ ސިޓިންގް ރޫމުގެ ސޯފާގައި އޭނަގެ ލެޕްޓޮޕް އެތާ ހުރި މޭޒުމަތީގައި ބަހައްޓައިގެން ކޮންމެވެސް މަސައްކަތެއް ކުރާށެވެ. މަސައްކަތުގެ ތެރެއިން ވެސް ދޭތެރެދޭތެރެއިން މާޝާގެ މަތިން ހަނދާންވަމުން ދިޔަގޮތުން އައްޒާމަށް ހިނިތުންވެވެމުން ދިޔައެވެ. މީހަކު އައިސް އެތާ ވަކިން ހުރި ސޯފާގައި އިށީންކަން އައްޒާމަށް އެނގުންވީ އެފަދައިން ހިނިތުންވެވުނު ވަގުތެއްގައެވެ. އޭނައަށް އެ ސޯފާގައި އިން މީހަކަށް ބަލާލެވުނީ ވެސް އެ އުފާވެރި މޫނާއިއެކީގައެވެ. އެހެނަސް އެތާނގައި އޭނައަށް ހިނިތުންވުމެއް ދައްކައިގެން އިން މީހަކު ފެނިފައި އައްޒާމްގެ ހިނިތުންވުން ފަނޑުވިއެވެ.\n“ކޮން ކަމަކާ މާ ބޮޑަށް ތި ހެވެނީ؟” އާޝިޔާ އެނގިހުރެ ވެސް ސުވާލުކޮށްލީ އައްޒާމް އޭނައާއި ގާތްކޮށްލަން އުޅޭ ގޮތުންނެވެ. އައްޒާމް އެއަށް ޖަވާބެއްނުދީ މޫނު އަނބުރާލަން ބޭނުންވިއެވެ. އެހެނަސް އޭނަގެ ކުރިމަތީގައި އިނީ އޭނަގެ މަންމަކަމަށްވެފައި އޭނައަކީ އެފަދަ ކިބުރުވެރިކަމެއް އެއްވެސް މީހަކަށް ދައްކާ ޒާތުގެ މީހަކަށް ނުވުމުން އައްޒާމް ޖަވާބު ދިނެވެ.\n“އުފާވެރި ކަމެއްގެ މަތިން ހަނދާންވީމަ.” އައްޒާމް ތެދުތެދަށް ބުނެފައި އަނެއްކާވެސް ލެޕްޓޮޕް ސްކްރީނަށް ނަޒަރު ހުއްޓާލިއެވެ.\n“އެކުއްޖާގެ މަތިން ހަނދާންވެފަދޯ؟” އާޝިޔާ ދޯ ދިނީ ހެވިފައި އިނދެއެވެ. އައްޒާމް ދެންވެސް އޭނަގެ މަންމައަށް ބަލާލަމުން ލުއި ހިނިތުންވުމަކާއެކީ ބޯޖަހާލީ ޙައިރާންވެފައި އިނދެއެވެ. މަންމަ ‘އެކުއްޖާ’އާއި ބެހޭގޮތުން އެހާ ހެވިފައި އިނދެ ވާހަކަ ދެއްކުމުންނެވެ. އިތުރު އެއްޗެކޭ ބުނަން ނޭނގިފައިވަނިކޮށް މަންމަ ދެންވެސް ވާހަކަ ދެއްކިއެވެ.\n“އަސްލު…ވަރަށް ބޮޑަށް ސޮރީ އިނގޭ ޒާމް މަންމައަށް އެދުވަހު ވާހަކަ ދެކެވުނު ގޮތަށްޓަކާ. މުލަކު ކުއްޖެކޭ ބުނީމަ ލިބުނު ޝޮކެއްގަ ހަމަ އެހެން ވާހަކަ ދެކެވުނީ. ނައު އައި ފީލް ބޭޑް. އަސްލު ޒާމް ލޯބިވާ ކުއްޖަކާ އިނުން ޒާމްއަށް ވެސް ޙައްޤު. އެހެންވީމަ މަންމަ ނިންމައިފިން ޒާމްގެ ކައިވެންޏަށް ހަމަ ފުލް ސަޕޯޓް ދޭން!” އާޝިޔާ ސީރިއަސް ރާގެއްގައި ވާހަކަ ދައްކަމުން ގޮސް ފަހު ޖުމްލަ ބުނެލީ އަނެއްކާވެސް އުޖާލާވެގެން ދިޔަ މޫނަކާއި އެކީގައެވެ. މަންމަގެ އެ ބަސްތައް އިވިފައި އައްޒާމްގެ ހިތަށްވެރިވި ޙައިރާންކަމުގެ ތެރެއިން ބަޔާންކުރަން ދަތި ހިތްހަމަޖެހުމެއްވެސް ލިބުނެވެ. ކުޑަމިނުން އޭނަގެ ކައިވެންޏާއި މެދު މަންމަގެ ވިސްނުން ބަދަލުކޮށްދެއްވުމަށް އެދި އޭނަ ދުޢާކުރާތާ ދުވަސްތަކެއްވެއްޖެއެވެ. މިއީ އެ ދުޢާތައް އިޖާބަވިކަމުގެ ނިޝާނެއްހެން ހީވި ވަގުތު އައްޒާމަށް މަންމައަށް ބަލަހައްޓައިގެން އިނދެވުނީ އަޖާއިބުވެފައެވެ.\n“ދަރިފުޅު މަންމައަށް އެކުއްޖާގެ ފޮޓޯއެއް ވިޔަސް ދައްކާލަބަލަ. މް….މާޝާ ދޯ ކިޔަނީ؟ މަންމަ އެ ކުއްޖާއާއި ވާހަކަ ދައްކަން ބޭނުން.” އާޝިޔާ ކެތްތެރިކަން ކުޑަވެގެން އުޅޭ ފަދައަކުން ބުނެލިއެވެ. އެއާއެކު ވީ އުފަލާއެކީ އައްޒާމަށް ހީލެވުނެވެ. އިސާހިތަކު މާޝާވެސް މިކަމާމެދު އުފާވާނެ މިންވަރު އިޙްސާސް ކުރެވުމުން އައްޒާމް މަންމަގެ އެދުން ފުއްދަން ނިންމިއެވެ.\n“ފޮޓޯއެއް ނުދެއްކިދާނެ. ވަރަށް ތަންތަނަށް ފޮޓޯލާ ކުއްޖެއްނޫން އެއީ. އަހަރެން ވައިބާރ ކޮށްލާނަން އެކުއްޖާގެ ނަންބަރާއި އެފްބީ އައިޑީ މަންމައަށް. އޯކޭތަ؟” އައްޒާމް އަހާލިއެވެ.\n“މާ ބޮޑަށްވެސް އޯކޭއެއްނު؟ ފޮނުވާ އަވަހަށް!” އާޝިޔާ ފޯރިއާއެކީ ބުނެލިއެވެ. އެއާއެކު އައްޒާމް އަނެއްކާވެސް ހީލަމުން ލެޕްޓޮޕުން އޭނަ ބުނި ކަންތައް ކުރަން ފެށިއެވެ. މި ގޮތުން ޑެސްކްޓޮޕް ވައިބާރ މެދުވެރިކޮށް މާޝާގެ ފޭސްބުކް އައިޑީއާއި ނަންބަރު ފޮނުވާލިއެވެ. ހަމަ އޭރު އެތާނގައި ވައިބާރ ބަލަން އިން އާޝިޔާއަށް އެ މެސެޖުތައް ލިބުނު އަޑު އައްޒާމަށް އިވުނެވެ. އޭނަގެ މަންމަ ތޭންކްސްއޭ ކިޔާފައި އެތަނުން ދިޔަ ވަގުތު އައްޒާމަށް ބޯޖަހާލެވުނީ، އޭނައަށް ދެންމެ އެ އެޅުނީ ކިހާ ކަތި ފިޔަވަޅެއްކަން ނޭނގިއެވެ.\nއާޝިޔާ ވަގުތުން އޭނަގެ ފޯނާއެކީ ވަނީ އޭނަގެ ކޮޓަރިއަށެވެ. ކޮޓަރިއަށް ވަދެ ދޮރު ލައްޕާލެވުމާއެކު އާޝިޔާ މާޝާގެ ނަންބަރަށް ބަލާލުމެއް ވެސް ނެތި މާޝާގެ ފޭސްބުކް ޕްރޮފައިލަށް ދެވޭ ލިންކަށް ފިތާލިއެވެ. އޭނަގެ ބޭނުމަކަށް ވެފައިވީ އެ ޕްރޮފައިލް މެދުވެރިވެގެން ވެސް އޭނައަށް މާޝާއާއި ބެހޭ އިތުރު މަޢުލޫމާތު ހޯދައި އޭނަ މާލޭގައި ހުއްޓަސް އެކޮޅުން އޭނަގެ ރޭވުމަށް އެހީތެރިވެދޭނެ މީހަކާއި ދިމާކުރުމެވެ. މާޝާގެ ޓައިމްލައިނަށް ވަނުމާއެކު ފެންނަން ފެށި ދީނީ ޕޯސްޓްތަކުގެ ސަބަބުން އާޝިޔާ ސްކްރޯލްކުރަން ފެށީ ރުޅިވެރިކަމާއި އެކީގައެވެ. އެ ޕޯސްޓްތަކަށް ނިމުމެއް ނާންނާނެހެން ހީވި ވަގުތު ކުއްލިއަކަށް އޭނައަށް ލޯބީގެ އިމޯޓިކޯންތައް މާ ގިނައިން ފެންނަން ފެށުމުން އޭނަގެ ޙަރަކާތްތައް ލަސްވިއެވެ. ރަނގަޅަށް ބަލާލިއިރު ‘ލިއައްޓޭ ލިއާމް’ ގެ ނަމުން އޮތް ފިރިހެން ކުއްޖަކު މާޝާ ޓެގްކޮށްފައިހުރި ލޯބީގެ ސްޓޭޓަސްތައް އޭނައަށް ސާފުވާން ފެށިއެވެ. އެ ސްޓޭޓަސްތައް ކިޔެން ފެށި ހިނދު އާޝިޔާގެ މޫނުމައްޗަށް ނުލަފާ ހިނިތުންވުމެއް ވެރިވިއެވެ. އޭގެ މާ ގިނައިރެއްނުވެ އޭނަ ލިއާމްގެ ޕްރޮފައިލަށް ގޮސް އޭނައާއި ވާހަކަ ދެއްކޭނެ ޗެޓް ލޮގެއް ހުޅުވާލިއެވެ. އެއަށްފަހު ‘ޔޫ ދެއާރ’ އޭ ލިޔެ ސުވާލެއް ކުރިއެވެ. މާ ގިނައިރެއްނުވެ ލިއާމް ‘ޔެސް’ އޭ ބުނެ ޖަވާބެއް ފޮނުވުމާއެކުހެން އާޝިޔާ މެސެންޖާއިން ލިއާމަށް ގުޅަން ފެށިއެވެ. ދެ ތިން ރިންގަކަށްފަހު ލިއާމްގެ އަޑުއިވުނެވެ.\n“ހެލޯ ހޫ އިޒް ދިސް؟” ލިއާމް އަހާލި އަޑު އިވުނެވެ. އެއާއެކު އާޝިޔާ ވާހަކަ ދެއްކިއެވެ.\n“މީ އައިޓީ އައްޒާމްގެ މަންމަ. އިތުރު ސުވާލުތަކެއްނުކޮށް މި ސުވާލުތަކަށް ޖަވާބު ދިނުން އެދެން. ތިއީ މާޝާގެ ބޯއިފްރެންޑްތަ؟” އާޝިޔާ ސުވާލުކުރިއެވެ. އެ ސުވާލަށްފަހު އިރުކޮޅެއް ވަންދެން ލިއާމްގެ އަޑު ނުއިވި ދިޔައެވެ. އޭނަ ރުޅި އައީކަން އާޝިޔާއަށް އެނގުންވީ އޭނަ ވާހަކަ ދެއްކުމުންނެވެ.\n“މަށަކީ އޭނަގެ ބޯއިފްރެންޑެއް އެހެން ފްރެންޑެއްނޫން!!! އެ އައްޒާމަކާ ޖެހިގެން އޭނަ މަ ދޫކޮށްލާފަ ދިޔައީ.” ލިއާމް ރުޅިވެރިކަމާއެކީ ބުންޏެވެ. އެއިން އާޝިޔާއަށް ލިބުނު ޙައިރާންކަމާއެކީ އޭނައަށް ހިނިތުންވެސް ވެލެވުނެވެ.\n“އެހެންތަ؟ ދެޓްސް ވެރީ ސޭޑް….ލިއާމް ބޭނުންވޭތަ މާޝާ އަނބުރާ ލިއާމްގެ ކައިރިއަށް އަންނަން؟” އާޝިޔާ ސުވާލުކުރިއެވެ.\n“މަށަށް ވަރިހަމަ އޭނަ ދުވަހަކު މަގޭ ކައިރިއަށް ނަޔަސް! މަ ބޭނުމީ އޭނަ އެކުރަން އުޅޭ ކައިވެންޏެއް ހުއްޓުވަން!” ލިއާމް އެ ވާހަކަ ބުނެލީ އޭނަ އެ ވާހަކަ ދައްކަނީ އައްޒާމްގެ މަންމައާއިހެން ވެސް ހީނުވާ ފަދައަކުންނެވެ. އެ ވާހަކަ އިވުނީ އެހެން ފިރިހެން ކުއްޖެއްގެ މަންމައަކަށްނަމަ ދަރިފުޅުގެ ކައިވެންޏާއިމެދު އެފަދަ ގޮތަކަށް ވާހަކަ ދެކެވުމުން އެ މަންމަ ރުޅި އައީހެވެ. އެހެނަސް ލިއާމް އެހެން ބުނުމާއެކުހެން އާޝިޔާއަށް ލުއި ގޮތަކަށް ހީލެވުނީ ބޮޑު ކާމިޔާބީއެއް ލިބިގެން އުޅޭ ފަދައަކުންނެވެ.\n“ތިހެންވެއްޖެއްޔާ ލިއާމްގެ ތި އެދުން ފުރިހަމަވެއްޖެކަމަށް ބަލާ. ލިއާމް ކޮށްދޭންވީ ހަމަ ކުޑަކުޑަ ކަމެއް. އެހެން ހުރިހާ ކަމެއް ހަމަޖައްސާނީ މިކޮޅުން، އައްޒާމްގެ މަންމަ.” އާޝިޔާ ސާބިތު ކަމާއެކީ ބުނެލީ ނުލަފާ ވިދުވަރެއް ފެނިގެން ދިޔަ ދެލޮލާއި އެކީގައެވެ.\nއޭގެ އަނެއްދުވަހުގެ ހެނދުނު މާޝާ ރީތިވާ މޭޒު ކުރިމަތީގައި އޭނަގެ ބޮލުގައި ފުނާ އަޅަން ހުއްޓާ އެ މޭޒުމަތީގައި އޮތް އޭނަގެ ފޯނު ރިންގުވާން ފެށިއެވެ. ފޯނުގެ ސްކްރީނަށް ބަލާލިއިރު ސްކްރީނަށް އަރާފައި އޮތީ މާލޭގެ ނަންބަރެކެވެ. ފޯނު ނަގައި މީ ކޮން ނަންބަރެއްތޯ އަމިއްލަ ހިތާއި ސުވާލުކޮށްލި ތަނާހެން އެއީ އޭނަ އެޕްލައި ކުރި ޔުނިވާރސިޓީގެ ނަންބަރުކަން އޭނައަށް އެނގުންވިއެވެ. އޭނައަށް ކޯސް ލިބުނުކަން އޭނައަށް ކުރިންވަނީ އެންގިފައެވެ. ވީއިރު އެމީހުން އޭނައަށް އަނެއްކާ ގުޅަނީ ކީއްވެތޯ ހިތް ސުވާލުކުރިއެވެ. ދެބުމަ ކައިރިކޮށްގެން ހުރެ މާޝާ ފޯނު ނަގައި ކަންފަތުގައި ޖައްސާލަމުން ސަލާމް ގޮވާލިއެވެ.\n“ވަޢަލައިކުމުއްސަލާމް…..މާޝާ ޢަބްދުއްލަތީފް ދެއްތޮ؟” އެކޮޅުން އަންހެން ކުއްޖަކު ސުވާލުކުރި އަޑު އިވުނެވެ. މާޝާ އާދެއޭ ބުނެލުމުން އެކޮޅުން ވާހަކަ ދެއްކިއެވެ.\n“ކޯސް ފެށުމުގެ ކުރިން ކޯހުގައި ބައިވެރިވި ކުދިންނާ ކުޑަ އިންޓަވިއުއެއް ކުރަންޖެހޭތީ އަންނަ ހުކުރު ދުވަހު ހެނދުނު 9:00 ޖަހާއިރު މާޝާ މާލޭގެ ކެމްޕަހަށް އައިސްދިނުން އެދެން.” އެކޮޅުން އިވުނު ވާހަކައިން މާޝާގެ ނިތަށް ރޫގިނަވިއެވެ. ކޯހަކަށްޓަކައި އިންޓަވިއު ކުރާ ވާހަކައަކީ އޭނައަށް އާ ވާހަކައެކެވެ. އަދި އަމުދުން އެއީ ކޯހަށް ހޮވުމަށް ފަހުގައެވެ. އަދި އެއީވެސް ހުކުރު ދުވަހެއްގައެވެ. މާޝާއަށް އޯކޭއޭ ބުނެލެވުނީ ޤަބޫލުކުރަން ވެސް ދަތިވެފައިހުރެއެވެ. އެކޮޅުން ފޯނު ކަނޑާލުމުން މާޝާ އޭނަގެ ކަންފަތުން ފޯނު ވަކިކޮށްލިއިރުވެސް އޭނަގެ ޙައިރާންކަމަށް ބަދަލެއްނާދެއެވެ. އޭގެ ސިކުންތުކޮޅެއްފަހުން މާޝާ މަންމައަށް ގޮވަމުން ކާގެއަށް ދިޔައެވެ. އެ ހިނދު ލަތީފާއި ހާފިޒާ ވެސް ތިބީ ހެނދުނުގެ ސައިބޯށެވެ. މާޝާގެ އަޑަށް ލަތީފް ބަލާލަމުން ކިހިނެއްވީތޯ ސުވާލުކުރިއެވެ. މާޝާ ވަގުތުން ދެންމެ އައި ފޯނު ކޯލުގެ ވާހަކަ ކިޔައިދިނެވެ.\n“ހާދަ އެހެން ކަހަލަ ކަމެކޭތީ. އިންޓަވިއުއެއް އޮތިއްޔާ އެމީހުން ކުރިން ބުނަންވާނެއެއްނު؟ ވަރަށް ހީވޭ ތިއީ ނޯންނާނެ އެއްޗެއްހެން. އެކުއްޖާ އޮޅުނީ ކަންނޭނގެ. ހުކުރު ދުވަހަކު ނޯންނާނެ އެއްވެސް ކަމެއް.” ހާފިޒާ ހިސާބެއްގެ ޝަކުވާގެ ރާގަކަށް ބުނެލިއެވެ.\n“އާނއެކޭ މަންމާ. ވަރަށް ހިއެއްނުވޭ. ދޮންބެއަށް ގުޅާފަ ބުނަންވީދޯ އެތަނަށް ގޮސް ޔަޤީންކޮށްދޭށޭ؟” މާޝާ ސުވާލުކުރިއެވެ. އެއާއެކު ހާފިޒާ އާނއެކޭ ބުނެލި ތަނާހެން ލަތީފް ވާހަކަ ދެއްކިއެވެ.\n“ބައްޕައަށް ހީވަނީ ތި އިންޓަވިއު ނެތަސް ދެން މާޝާ މާލެއަށް ފުރަންވީހެން. ދެން މާޝާގެ ކިޔެވުން ފެށެން އޮތީ އެންމެ ދެ ހަފްތާ. ބޮޑުބޭބެވެސް މިހާރު މިކޮޅުގަ އެބަހުއްޓެއްނު؟ ބޮޑުބޭބެވެސް ފުރާ ކަންނޭނގެ ހުކުރު ދުވަހު. ބޮޑުބޭބެއާއެކީ މާޝާއަށް ފުރައިގެން ދެވިދާނެއެއްނު އެދުވަހަކު؟ ކީކޭ މާޝާ ބުނަނީ؟” ލަތީފް އަހާލިއެވެ. އެއާއެކު މާޝާއަށް ވެސް އެ ސުވާލުތަކާމެދު ވިސްނެން ފެށިއެވެ. އެ ހިނދު އޭނަގެ މަންމަ ވާހަކަ ދެއްކިއެވެ.\n“އާނދޯ؟ ރަނގަޅަށް ލަތީފް ތިބުނީ. ކިޔެވުން ފެށުމުގެ ކުރިން އާ މާޙައުލަށް ފަރިތަވެސް ވާންވާނެ. މަންމައަށް ވެސް ފެންނަނީ މާޝާ ދާން.” ހާފިޒާ ޚިޔާލު ފާޅުކުރިއެވެ. މާޝާ އެދެމީހުންނަށް ވަކިވަކިން ބަލާފައި އެންމެފަހުން ބޯޖަހާލަމުން އެންމެ ރަނގަޅޭ ބުނެލިއެވެ. އެހެނަސް އޭނަގެ ހިތްހަމަނުޖެހިފައިވީ އޭނަ އުއްމީދުކުރި ގޮތަށް ކަންތައް ނުވުމުންނެވެ. އޭނަ ހީކުރީ އޭނަގެ އިމްތިޙާންތައް ނިމޭތާ މާ ގިނަ ދުވަހެއްނުވެ އައްޒާމް އޭނަ ކައިރިއަށް އަންނާނެ ކަމަށެވެ. އެހެނަސް އިމްތިޙާންތައް ނިމި އޭނަ ކޯސް ފަށަން އުޅޭއިރު ވެސް އައްޒާމްގެ ޚަބަރެއް ނުވުމުން މާޝާގެ ހިތްދެރަވިއެވެ. އެ ވަގުތު ހިނދުކޮޅަކަށް ނަމަވެސް މަންމަމެން ކައިރި އައްޒާމްގެ ވާހަކަ ދައްކާނީއޭ ހިތަށްއެރިއެވެ. ނަމަވެސް ގަތް ލަދެއްގެ ސަބަބުން އެހެން ހަދަން ނުކެރުނެވެ. އޭނަ މާލެއަށް ގޮސް ދޮންބެއާއި ދިމާވުމުން ދޮންބެއާއި އެ ވާހަކަ ޙިއްސާ ކުރާނީކަމަށް ހިތާހިތުން ކިޔަމުން މާޝާ މަންމަމެންނަށް ފަސްދިނެވެ. އަދި ހިތްހަމަޖައްސާލީ އޭނަ ދޮންބެގާތު އެ ވާހަކަ ދެއްކުމުން ނުހަނު އަވަހަށް އޭނައާއި އައްޒާމް ގުޅިދާނެކަމަށް ހީކުރަމުންނެވެ.\nމާޝާއާއި އައްޒާމް ދެ މަންޒިލަކަށް ފުރުމަށްޓަކައި ދަތުރު ހެދުމުގެ މަސައްކަތް ފެށިއިރު މިރްޒާނާއި މުޙްސިން ވެސް ދަތުރު ހަދަމުން ދިޔައެވެ. މިރްޒާންގެ މުސާރައާއި މުޙްސިންގެ ބުރަ މަސައްކަތުން އެއްކުރި ފައިސާއިން އެހާތަނަށް އައިއިރު ސިންގަޕޫރަށް ދެމީހުންނަށް ދެވޭވަރަށް ވުރެ ވެސް ގިނައިން ލާރި ރައްކާ ކުރެވުނެވެ. އެއީ ފައިސާ ރައްކާކުރި އިރު ވެސް އެމީހުން އެހީއަކަށް ބޭނުންވާ މީހަކު ފެނިއްޖެނަމަ ނުދީ ދޫކޮށްލާފައި ނުވާތީ އެ މުދަލުގައި ލެއްވި ބަރަކާތެއް ކަންނޭނގެއެވެ. އެކަން ދެމީހުންނަށް ވެސް އިޙްސާސް ކުރެވުމުން ބައްޕައާއި ދަރިފުޅު ޞަދަޤާތް ކުރުމުގައި އެކަކު އަނެކަކާއި ކުރިއަރައި ދާން މަސައްކަތް ކުރަމުން ދިޔައީ ނުހަނު ޖޯޝާއި އެކީގައެވެ. އެ ހަފްތާގެ ބުރާސްފަތި ދުވަހު ވެސް ދެމީހުންގެ ދަތުރަށްޓަކައި ބޭނުންވާނެ އެއްޗެހި ގަންނަން ތައްޔާރުވެގެން ނިކުންނަން ދިޔަ ވަގުތު ވެސް ދެކެވެމުން ދިޔައީ އެ ވާހަކައެވެ. މުޙްސިން މިރްޒާނާއެކީ ނިކުންނަން އުޅެފައިވެސް ކޮޓަރީގައި އޭނަގެ ފޯނު ބާއްވާފައި އާދެވުމުން ކޮޓަރިއަށް އަނބުރާ ދިޔައެވެ. މުޙްސިން އެތެރެއަށް ދިޔުމުން މިރްޒާން ދެންވެސް ބޭރަށްދާން މިޞްރާބު ޖެހީ ޕާކިން އޭރިއާގައި އޮތް ކާރު ނެރޭށެވެ. އޭނަ އެޕާޓްމެންޓްގެ މައިދޮރާއި ހަމަވީ ވަގުތު ބެލް އަޅުވާލެވުނު އަޑު އިވުނެވެ. މިރްޒާން ހިސާބެއްގެ ޙައިރާންކަމާއެކީ ގޮސް ދޮރު ހުޅުވާލިއިރު ދޮރު މަތީގައި ހުރީ ޕޯސްޓުން އައިސްފައިހުރި މީހެކެވެ. އެމީހާގެ އަތުގައި މުށިކުލައިގެ ގަނޑުން ގަނޑު ލެވިފައިވި ޕާރުސަލެއްވީއިރު އޭގެ މަތީގައި ސްޓިކާރއެއް ތަތްކުރެވިފައިވިއެވެ. ޕޯސްޓުން އައި މީހާ އެއާއެކީ މިރްޒާން ސޮއި ކުރަންވީ ގަނޑެއް ދިއްކޮށްލިއެވެ. މިރްޒާން އެ ގަނޑުގައި ސޮއި ކުރުމަށްފަހު ޕާރުސަލް ހޯދައި ޝުކުރު އަދާކުރިއެވެ. އެމީހާ ދިޔުމުން މިރްޒާން އެ ޕާރުސަލަށް ބަލާލި ހިނދު އޭނަގެ ނިތަށް ރޫގިނަވިއެވެ.\nAssalaam’alaikum. next part thursday ga In Sha Allah 🙂 mi bayaa gulhigen vaki post eh noannaane. In Sha Allah dhen huri bayaa gulhigen anekkaves post thah fesheyny 🙂\nAlhey varah kiyaa hithun hury. Mi part ves varah reethi. Vaahakaige zariyyaa in ves vaahaka kiyaa beyfulhun nah Jana Thi dhey ilmaai visun eyge heyo gothugai enmen nah dhehvumah edhi dhua kuran. Jazakallah kharan for the great effort you have been giving. Will Wait for the next part ?\nAlhamdhulillah! (All praise and thanks belong to Allah). ummeedhaky vaahakainves kiyuntherinnah hidhaayaiy ithuruvegen dhiyun In Sha Allah 😀 Baarakallah Feeki! <3 next part up vejje 😀\nMasha Allah???????..haadha reehchey mi part vx…adhi bunan handhaan nethifayey mihury???❤❤❤??..miee vx assu teeneger eh..hagygathuga vrh vrh ufaa vey teenage ge kudhinnah haahsa koh mihaa dhyny iburathun furigenvaa rythi stry eh genesdheythy ??❤??????may Allah bless you Jana..subhanallah ?! Thursdayga tha nxt prt..moyavaane sahaadheh???hehe??????LY sis\nAlhamdhulillah! jiji ves teenager?!! Ma Sha Allah tabaarakallah! asluves vvv ufaavey teenage kudhin vaahaka kiyaakan engunyma. thi kudhinnah faidha eh kuriyya vaahaka thi kudhinge ekuverinnaai hissa kurahchey In Sha Allah 😀 May Allah bless you more. Ameen! love you too sis <3\nMaisoon ah hey verikan vanee amilla kokko ah bondi eh dhevijjekan engunyma kannenge ?\neyna heyverikan vaanetha thihen? balaabala Mirzaan eynage kokko ah vee iruekokko aa dheytherey hedhi goiy. mihen vee iru Maasha ah goaheh hedhunyma eyna dheravaanebaa? balamaa dho In Sha Allah 😀\nhaadhaa reechey masha allah.whnn next part\nAlhamdhulillah! next part upvejje 😀\nJana u r the best writer. Maasha Allah!\nAlhey Maash ah dheragotheh nuhadhahchey konmeves gothakun eyna rakkaatheri kohdheyne kamah ummeedhu kuran…\nbalamaa Maash ah vaagotheh In Sha Allah. Ainee ge furathama line qabool kuran dhathi ingey? 😀 jana ge nazarun jana rangalhu kuranjehey baivaru kanthah adhives eba huri 🙂 Alhamdhulillah!\nMasha allah. Wow varah reethi. Hama bunaane ehchei vx nethifa meenee. Dhn oi part varah eba kiyaa hiy vey. Waiting4next part.\nލޯބި February 7, 2021\nތިޔަ ލޯތްބަށް އެދެމޭ2– 20\nއެހެނިހެން ލޯބި July 15, 2021\nބުނާށެ ލޯބި ނުވަނީހޭ…..47


Vaccine jahaa center thah huhah! | Mihaaru\nވެކްސިން ޖަހާ ސެންޓަރުތައް ހުހަށް!\nވެކްސިން ޖެހުމަށް މާލެ ސަރަހައްދުގައި ގާއިމްކޮށްފައިވާ އެންމެ ބޮޑު ސެންޓަރު، ސޯޝަލް ސެންޓަރު މިއަދު ހުހަށް: ވީހާ ވެސް އަވަހަކަށް ވެކްސިން ޖެހުމަށް އެޗްއީއޯސީން ބާރުއަޅާ.-\n23 ފެބުރުއަރީ 2021 - 11:17\nކޮވިޑް-19 އިން ދިފާއުވުމަށް ރާއްޖޭގައި ވެކްސިން ޖަހަން ފެށި ފުރަތަމަ ދުވަސްކޮޅު ސެންޓަރުތައް ފުރިފައި އޮތް ނަމަވެސް ތިން ވަނަ ހަފުތާ އަށް އެޅިއިރު ވެކްސިން ޖަހާ މީހުންގެ އަދަދު ދަށްވާން ފަށައިފި އެވެ.\nމި މަހުގެ 1 ވަނަ ދުވަހު ވެކްސިނޭޝަން ޕްރޮގްރާމް ފެށި ފަހުން މާލެ އާއި ހުޅުމާލެ އަދި ވިލިމާލޭގައި އެއް ދުވަހެއްގައި ވެކްސިން ޖެހި މީހުންގެ އަދަދު 5،000 އިން މައްޗަށް ވެސް އެރި އެވެ. ނަމަވެސް ތިން ވަނަ ހަފުތާ އަށް އެރި އިރު އެއް ދުވަހެއްގެ ތެރޭގައި ވެކްސިން ޖެހި މީހުންގެ އަދަދުތައް ހުރީ 3،000 ގަ އެވެ.\nއެންމެ ފުރަތަމަ ވެކްސިން ޖަހަން ފެށީ ސިއްހީ ހިދުމަތްތެރިންނާއި ހައި ރިސްކު ކެޓަގަރީގައި ހިމެނޭ އުމުރުން 70 އަހަރުން މަތީގެ މީހުންނަށެވެ. އޭގެ ފަހުން އުމުރު ދަށް ކުރަމުން މިހާރު ވެކްސިން ދެމުން އަންނަނީ 30 އަހަރުން މަތީގެ މީހުންގެ އިތުރުން 18-30 އަހަރުގެ ހައި ރިސްކް މީހުންނަށެވެ. އެކަމަކު އުމުރު ދަށްކުރަން ފެށުމާއެކު ވެކްސިން ސެންޓަރުތައް ފަޅުވާން ފަށާފައި ވެ އެވެ.\nކޮވިޑް ވެކްސިން ޖަހައިދޭން ފެށި ފުރަތަމަ ދުވަސްކޮޅު، ވެކްސިން ޖަހަން ސޯޝަލް ސެންޓަރަށް ދިޔަ ބަޔަކު މަޑުކޮށްލައިގެން.\nވެކްސިން ޖެހުމަށް މާލެ ސަރަހައްދުގައި ގާއިމު ކޮށްފައިވާ އެންމެ ބޮޑު ސެންޓަރު، ސޯޝަލް ސެންޓަރުގައި މަސައްކަތްކުރާ މީހަކު ބުނީ ވެކްސިން ޖަހަން ދާ މީހުންގެ އަދަދު އާދިއްތަ ދުވަހުން ބުދަ ދުވަހާ ހަމައަށް ވަރަށް މަދުވެއްޖެ ކަމަށެވެ. އެ ސެންޓަރަށް މިހާރު އެންމެ ބާރު ބޮޑުވަނީ ބުރާސްފަތި ދުވަހު ކަމަށް އޭނާ ބުންޏެވެ.\nސޯޝަލް ސެންޓަރުގައި ގާއިމްކޮށްފައިވާ ވެކްސިނޭޝަން ސެންޓަރު އިއްޔެ ހުހަށް.-\n"ވެކްސިން ޖެހީމަ ސައިޑް އިފެކްޓްސް އަންނާތީ އޮފީސްތަކުން ބޮޑަށް ބާރުއަޅަނީ ބުރާސްފަތި ދުވަހު ވެކްސިން ޖަހަން ދާން ކަމަށް އަޑުއެހީ. އޭރުން ހުކުރާއި ހޮނިހިރު ދުވަސް އެބަ ލިބޭ ރިކަވާއަށް،" އޭނާ ބުންޏެވެ.\nސައިޑް އިފެކްޓްސްގެ ގޮތުގައި ބޮލުގައި ރިއްސުމާއި ހުން އައުން އަދި ގައިގައި ރިއްސުން ފިޔަވައި މާ ބޮޑު ކަމެއް ދިމާވެފައިނުވާ ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ވެސް ބުނެ އެވެ. އެހެންވެ، ވީހާ ވެސް އަވަހަކަށް ވެކްސިން ޖެހުމަށް އެ ސެންޓަރުން ބާރުއަޅަ އެވެ.\nއިއްޔެ ވެކްސިން ޖެހި މީހުންގެ އަދަދު ވަނީ 3،054 އަށް ވެއްޓިފަ އެވެ. އޭގެ ކުރީ ދުވަހު، [މިދިޔަ އާދިއްތަ ދުވަސް] 3،310 މީހުން އަދި މިދިޔަ ހޮނިހިރު ދުވަހު 3،755 މީހުން ވެކްސިން ޖަހާފައި ވެ އެވެ. މިދިޔަ ބުރާސްފަތި ދުވަހު މަލެ ސަރަހައްދުން އެކަނި ވެސް 5،998 މީހުން އަދި އޭގެ ކުރީ ހަފުތާގެ ބުރާސްފަތި ދުވަހު މާލެ އާއި ހުޅުމާލެ އަދި ވިލިމާލެ އިން 4،257 މީހުން ވެކްސިން ޖަހާފައި ވެ އެވެ.\nރެއާ ހަމައަށް ގާތްގަނޑަކަށް 80،000 މީހުންނަށް ރާއްޖެ އިން ކޮވިޑު ވެކްސިން ދީފައި ވެ އެވެ. މާލެ ސަރަހައްދުން އެކަނި ވެސް 59،000 އަށް ވުރެ ގިނަ މީހުން ވެކްސިން ޖަހާފައި ވެ އެވެ.\nސިއްހަތު ވެކްސިން ދިނުން ބަލިތައް ހެލްތު ޕްރޮޓެކްޝަން އެޖެންސީ ވެކްސިން ކޮވިޑް ވެކްސިން\n35 ކޮމެންޓް, 16 ރިއެކްޝަންސް\nފައިޒާ ވެކުސިން ޖަހަންފެށީމަ ދާނަން\nހަލީމާ ޖެހިޔަސް ނުދާތި\nމަވެސް ދާނަން އޭރުން.\nތިޔާ ޖަހާ ވެކްސިން އާއި މެދު އޮތް ގެރެންޓީ އަކީ ކޮބައިތޭ ތިޔާ ވެކްސިން ޖެހި ދެ މީހުންނަށް ކޮވިޑް ޖެހުމުން އެމެން ވީ މަރޭ ތިޔާ ވެކްސިނާއި މެދު މަމެން އިތުބާރެއް ނުކުރަމޭ ފައިޒާ ވެކްސިން ގެންނާށޭ އިންޑިއާ އިން ގެނައި ވެކްސިން ގަންނަން ސަރުކާރުން ކުރި ޚަރަދު ސަރުކާރުން އެބަޖެހޭ ހާމަ ކުރަން މަމެންނަށް އެނގިފައިވާ ގޮތުގައި 100 މިލިއަން ޑޮލަރު މިހާތަނަށް ވަނީ ދައުލަތުގެ ބަޖެޓުން ޚަރަދުކޮށްފައި ވެކްސިން އިންޑިއާ އިން ގަންނަން...\nދިވެހިރާއްޖެ ނޫނީ ހުރިހާ ޤަޢުމުތަކެއްގަވެސް ވެކްސިނަކީ އުއްމީދީ އެއްޗެއް. ރާއްޖޭގަ ސަރުކާރުން އެއްކޮޅުން ވިސްނަދެނީ މިއީ ހޯޕްލެސް އެއްޗެއްކަމަށް އަނެއްކޮޅުން ބުނަނީ ވެކްސިންޖަހާށޭ. ހަމައެއްނުޖެހޭ ދައްކާ ވާހަކައެއް. މިހެންވީމަ ރަށްޔިތުން އިތުބާރު ނުކުރަނީ. އިތުބާރު ހިފޭވަރުގެ ވެކްސިންއެއްގެނެސް ޖަހަން ގޮވާލަބަލަ، ކިއުގެ ކޮޅު ފެނޭތޯ....\nމަވެސް ތިޔަ އެއްޗެއް ޖެހިން ހިޔެއްނުވޭ ޖެހިހެންވެސް !ފެންބޯއިރުވެސް ބައެއްފަހަރު މާއުނދަގޫ ވޭ.\nރައްޔިތުން ވެކްސިންނަށް އިތުބާރު ގެއްލުނީ އެޗްޕީއޭގެ ސަބަބުން. ކޮންމެ ރެއަކު އަރާ ވެކްސިންއަކީ ހައްލެއްނޫނޭ ކިޔަންޏާ ތިޖެހުމުގެ ބޭނުމެއްނެތް! އަނެއްކާ ޖެހިޔަކަސް ލިބޭ ލުޔެއްވެސް ނެތް! ދެން ކީއްކުރަން ޖަހާއެއްޗެއް. މިހާރުވެސް ތިޖަހައިގެން ކަރަންޓީނުނުވެ ރަށްރަށަށް ދެވޭނެއޭ ބުނެފިއްޔާ ގިނަ މީހުން ޖަހާނެ! އެއިރުން ޕީސީއާރު ވިޔަފާރިއަށް ކޮށްމެސްވަރަކަށް ބުރޫއަރާނެ!\nމިހާރުގަ އާޓިކަލްގަ ލިޔަން ނޭގުނީތޯ ތިވެކްސިން ޖަހައިގެން އެއްވެސް ސައިޑްއިފެކްޓް ނާނަމީހުންގިނަކަން ފާހަގަ ކުރިނަމަ ރަގަޅެެއްނު، މަވެސް ޖެހިން އެއްވެސް އުދަގުލެއް ނުވޭ ކަށިހެރިތަން ކުޑަކޮށް ރިއްސާލާކަން.\nމަޖަހާނީ ފައިޒާ ވެކް ސިން\nނުލިބޭނެ އެޖަހާކަށް އާއްމު ކެޓަގަރީ އަކަށް. އެނގޭތީ މިބުނަނީ.\nވެކްސިން ޖަހާ ސެންޓަރުތައް ފަޅަށް ހުރީއޭ ކިޔައިގެން އަނގަ ނުތެޅިއްޔާ ރަނގަޅުވާނީ!!! ތިޔޮއްހަރަ ޢިއުލާނު ކުރާ ކެޓަގަރީ ތަކެއް ދޯ!! ފަހަރަކު ކެޓަގަރީއެއް އަދި އެހާ ލަހުން!! ނިކަން މިހާރުވެސް ރަޖިސްޓްރީ ކުރުމަކާ ނުލާ ސިއްހަތު ރަނގަޅު ސަމައްތަރު ހެޔޮ މީހުންގެ އާބާދީއަށް އެއްފަހަރާ ގޮވާލަބަލަ!! ތިޔަކަހަލަ ސަތޭކަ ސެންޓަރު ފުރޭކަށް އެންމެ ސިކުންތެއްވެސް ނުނަގާނެ!! މަށަށް ޔަގީން ދިވެހި އާބާދީގެ ބޮޑު އިންސައްތައަކީ ސަމައްތަރު ހެޔޮ ޒުވާނުންކަން!!\nމިދުވަސްކޮޅު ވެކްސިން ޖަހައިފިނަމަ، ދެވަނަ ޖެބް ޖަހަންޖެހޭ 8 ވަރަކަށް ހަފުތާ ފަސް ފޯލްވާނީ ރޯދަމަހު ކުރީކޮޅަށް! މީވެސް ގިނަ ބަޔަކު ވިސްނާނެކަމެއް! އަނެއްކާ، ކޮވިޝީލްޑްގެ އެފިކަސީ އުޅެނީ 66 ޕަސެންޓުގައި! ސައިނޯފާމް ގެ އެފިކަސީ 85 ޕަސެންޓް އިރު އަދި އޭގެ ފަންސާސް ހާސް މިހާރުވެސް ރާއްޖޭގައި ހުރިއިރު، އެ ވައްތަރު ޖަހަން ބޭނުންވާ މީހުން ވެސް އުޅޭނެތާ؟ އަނެއްކާ ހެލްތު މިނިސްޓަރ ވިދާޅުވި ވެކްސިންގެ އެންމެ ރަނގަޅު ވައްތަރު ފައިޒާ ވެސް ރާއްޖެ ގެންނަ ވާހަކަ!\nސައިނޮފާރމް ވެކްސިނަކީ މައުލޫމާތު ވެސް ނެތް ވެކްސިނެއް އަދި. ކޮން ދޮގެއް ހަދާކަށް\nފައިޒާ ގެނަޔަސް ނުލިބޭނެ\nފައިޒާ ގެނައިމަ ޖަހަން ތިބި މީހުންނަށް ވަރަށް ސަލާމް. ވެކްސިނޭޝަން އަށް ކަނޑައަޅައިފަ ހުރި ޕްރޮޓޮކޯލްސް ތަކާ އެއްޗެހި އަލުން ކިޔުން އެދެން. ކަނޑުގުރުވަ ނޫނީ ނުކާން ނުތިބެ މައުލުމާތު ހޯދާ ލބިގަނޭ\nތިޖެހުނީ އަނެއްކާ ވެކްސިން ޖަހަން ސަރުކާރު އޮފީސްތައް އެއްމަސްދުވަހަށް ބަންދުކުރަން.. ހެނދުނު ލަހުން ހޭލެވިގެން ސައިޑްއެފެކްޓް އަންނަވަރުން އޮފީހަށް ސަލާމްބުނަންޖެހޭ ބަޔަކަށް ވެކްސިން ޖަހައިގެން ހިފަހަށްޓައެއް ނުލެވޭނެތާ..


India out campaign hinganee harukashi fikuruge jamaathaythakun: Nasheed | Mihaaru\nއިންޑިއާ އައުޓް ކެމްޕެއިން ހިންގަނީ ހަރުކަށި ފިކުރުގެ ޖަމާއަތްތަކުން: ނަޝީދު\nނަޝީދު މިރޭގެ ނޫސްވެރިންގެ ބައްދަލުވުމުގައި ވާހަކަ ދައްކަވަނީ: އިންޑިއާ އައުޓް ކެމްޕެއިން ހިންގަނީ ހަރުކަށި ފިކުރުގެ ޖަމާއަތްތަކުން ކަމަށް އެމަނިކުފާނު ވިދާޅުވި -- މިހާރު ފޮޓޯ/ނިޝާން އަލީ\nރާއްޖޭގައި އިންޑިއާ ސިފައިން ތިބުމާ ދެކޮޅަށް ކެމްޕެއިން ހިންގަމުންދަނީ ހަރުކަށި ފިކުރުގެ ޖަމާއަތްތައް އަޑީގައި ތިބެގެން ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިރޭ ތުހުމަތު ކުރައްވައިފި އެވެ.\nރާއްޖޭގައި އިންޑިއާ ސިފައިން ތިބުމާ ދެކޮޅަށް "އިންޑިއާ އައުޓް"ގެ ނަމުގައި ސޯޝަލް މީޑިއާގައި ދަނީ ކެމްޕެއިނެއް ހިންގަމުންނެވެ.\nމަޖިލީހުގެ އިދާރާގައި ބޭއްވި ނޫސްވެރިންގެ ބައްދަލުވުމެއްގައި ނަޝީދު ވިދާޅުވީ، ދީނީ ހަރުކަށި ޓެރަރިސްޓް ޖަމާއަތްތަކުން ގައުމުތައް ހިފުމުގެ ކުރިން އަބަދުވެސް މަސައްކަތް ކުރާނީ ބައިނަލްއަގްވާމީ ގޮތުން އެ ގައުމެއް އެކަހެރި ކުރަން ކަމަށެވެ. އިންޑިއާ އައުޓް ކެމްޕެއިނަކީ އޭގެ ހަރަކާތެއް ކަމަށާއި އެކަން ކުރަނީ މަދު ބަޔަކު ކަމަށާއި އަދި ސިޔާސީ ޕާޓީއަކުން އެކަމަށް އެއްބާރުލުން ދޭނެ ކަމަށް ގަބޫލުފުޅު ނުކުރައްވާ ކަމަށް އެ މަނިކުފާނު ވިދާޅުވި އެވެ.\n"...ހަމަގައިމު ވެސް ސަރުކާރުގައި ހިމެނޭ ޕާޓީތަކަކުން ނުވަންނާނެ،" ނަޝީދު ވިދާޅުވި އެވެ.\nއެ މަނިކުފާނު ވިދާޅުވީ، ރާއްޖެ އާއި އިންޑިއާއާ ދެމެދު އޮންނަ ގުޅުމާ މެދު ކަންބޮޑުވެގެން ގިނަ ދިިވެހިން އުޅޭ ކަމަށް ގަބޫލުފުޅު ނުކުރައްވާ ކަމަށެވެ. ރާއްޖޭގައި އިންޑިއާ ސިފައިން ތިބުމާ ގުޅިގެން ނަޝީދު ވިދާޅުވީ ގައުމުގެ ސަލާމަތަށްޓަކައި ބޭރު ސިފައިން ތިބުމަކީ އެހެން ގައުމުތަކުގައި ވެސް ކުރާ ކަމެއް ކަމަށެވެ. އަދި ސަރުކާރުން މިހާރު މަސައްކަތް ކުރަނީ އިންޑިއާ ކަނޑުގެ ސަލާމަތަށްޓަކައި ކަމަށް އެ މަނިކުފާނު ވިދާޅުވި އެވެ.\n"ޔޫރަޕާއި ތަރައްގީ ވެފައިވާ ގިނަ ގައުމުތަކުގައި ބޭރުގެ އަސްކަރިއްޔާއެއް ތިބޭނެ. މިއީ ލާމެހިފައިވާ ދުނިޔެއެއް. މި ދުނިޔޭގައި ހިނގާ ކަންކަން އިންސާފުވެރިކަމާ އެކީގައި ހައްލު ކުރުމަށްޓަކައި އޭގައި ބައިވެރިވާން އެބަޖެހޭ އެތައް ގައުމަކުން،" ނަޝީދު ވިދާޅުވި އެވެ.\nއިންޑިއާ އައުޓް ކެމްޕެއިން ކުރިއަށް ގެންދަނީ އިންޑިއާ އިން ރާއްޖެ އަށް ހަދިޔާކުރި ހެލިކޮޕްޓަރާ އެކު ހަރަކާތްތެރިވާ ސިފައިން ތިބުމާއި އަސްކަރީ ގޮތުން އިންޑިއާއިން ރާއްޖެއާ އެކު ގުޅުން ބަދަހި ކުރަން ފެށުމުންނެވެ. އެކަމަކު ސަރުކާރުން ބުނަމުން ދަނީ ހަތިޔާރު އެޅި ބޭރުގެ ސިފައިންނެއް ރާއްޖެއަކު ނެތް ކަމަށާއި ރާއްޖޭގައި އިންޑިއާ ސިފައިން ތިބީ ބަލި މީހުން އުފުލުމާއި ސަލާމަތީ އޮޕަރޭޝަންތައް ހިންގުން ފަދަ އިންސާނީ އެހީ ފޯރުކޮށް ދިނުމަށް ކަމަށެވެ.\nރައީސް މުހައްމަދު ނަޝީދު އިންޑިއާ ރާއްޖެ-އިންޑިއާ ހައްދުފަހަނައެޅުން ޓެރަރިޒަމް\n76 ކޮމެންޓް, 95 ރިއެކްޝަންސް\nވެރިކަން ވެއްޓިދާނެތީ، ވެރިކަމާ ދެކޮޅަށް ބަޔަކު ނިކުމެދާނެތީ ބިރުން ބަޔަކު ބައިތިއްބައިގެން ތިއުޅެނީ. އިންޑިއާ މީހުންނަކީ އަރާ ގޮތަށް ފައިބާނެ ބައެއް ނޫން. ކުރީ ވެރިކަމުގަ އެގައުމުގެ މީޑިއާގަ ފާޅުކޮށް ގޮވާލި ޕްލޭނާ އެއްގޮތަށް އެމީހުންގެ އަސްކަރިއްޔާ މިތާ ހިއްޕުވާލާފަ އެއޮތީ މިހާރު. އޭރު ނުފޯރުވިގެން ދެރަވެގެން އުޅުނު ބާރު މިހާރު ހިންގުވަމުން އެގެންދަނީ.\nޙިޔުފާޅުކުރުމުގެ މިނިވަންކަން. ޙުރިހާ ކަމަކާ އަނގަބާންނަޖެހޭނެ އަންގަގަދަ މިތުރު\nގަޔަށް ދޫ ހެދުމެއް ލިޔަސް މަޑުކަށި ފިކުރުގެ ބައިގަނޑަށް ވާނީ ހަރުކައްޓަށި ފިކުރަށް.. ބީޗް ތަކަށް ގޮސް އިގިރޭސި ވިލާތުގެ މަޑުކަށި ބައިގަނޑު ތިބޭ ގޮތަށް ތިބީމަ ނޫނީ މިމީހުންނަށް ނުވާނެ ކަށި މަޑުވީ ކަމަކަށް.\nފިލި މުޙައްމަދު ކަޅޭ\nހުކުމަށް ފިލަންގޮސް އެމްބަސީއަށް ވަނީމަ ހިމާޔަތްދިނީތީވެ ޖިޒީ ދައްކަނީ މިގައުމުގެ އިސްތިގްލާލުންތޯއެވެ!\nރާއްޖެއަށް އެހެން ދީންތައް ނުފެތުރިގެން ލާދީނީ ޖަމާއަތްތަކުން މަސައްކަތްކުރަމުން އައި ނަމަވެސް އެމަސައްކަތް ކާމިޔާބު ނުވެ މިދަނީ، ކަންކަން ނިންމުމުގެ ބާރު ދިވެހިންގެ އަތްމަތީގައި އޮންނާތީކަން ލާދީނީ ބެއްޔާމެންނާއި ލާދީނީ ދައިތަމެންނަށް އެނގޭ . ދިވެހިންގެ މައްޗައް ބަސްބުނެވޭފަދަ ބަޔަކު މިގައުމުގައި ބައިތިއްބައިގެން، ދިވެހިންގެ ސިޔާދަތީ ބާރު ކަނޑުވާލައިގެންވެސް އެމީހުންގެ (ލާ) ދީނީ އަގީދާ މިގައުމުގައި އަށަގަންނަވައި ދެމެހެއްޓުމަކީ އެމީހުންގެ ވިސްނުމަކީ\nއިންޑިޔާ އައުޓު، ނަޝީދު އައުޓު، އެމްޑީޕީ އައުޓު. ލާދީނީ އައުޓު.\n08 ފެބްރުވަރީ 2012 ގައި ހަރުކަށި ފިކުރުގެ ޖަމާޢަތަކުން ނިިކުމެ ރާއްޖޭގެ ގިނަ ކޯޓްތަކަކާއި ޕޮލިސް ސްޓޭޝަން ތަކެއްގައި ހުޅުޖަހާފައިވާކަން މުޅި ރާއްޖޭގެ އެންމެންނަށް އެނގޭ!!\nމުސްލިމު ގައުމުތަކަށް ޖެހޭ މުސީބާތް މިގައުމަށް މިވަނީ ޖެހިފަ. އެއީ ހޮޅަގުގެ ގައުމުތަކުގެ ފިކުރިއްޔާތު ފަތުރަން އެގައުމަކުން އުފަންވާ މީހެއް ގައުމުގެ އެތެރޭގައި އެމީހުންނަށް ވާގިވެރިވެ ގައުމުގައި ހަމަނުޖެހުމާއި ބައިބައިވުން އިތުރުކޮށް ބޭރުގެ ފަރާތްތައް ދާޚިލީ ކަންކަމުގައި ބައިވެރިކުރުވުން. ނަޝީދުގެ ބޭނުމަކީ ގައުމު ދުވަހަކުވެސް ސަލާމަތް ނުވެވޭނެ ހިސާބަށް މި5އަހަރު ދުއްވާލުން. ނަޝީދަށް ދުވަހަކުވެސް ދެން އަހަރެން ވޯޓެއް ނުދޭނަން. އިންޝާ ﷲ.\nއެމީހުން ބޭނުންވަނީ މިތަން އަފްޢާނިސްތާނަށް ހަދަން\nމީނާގެ ބޭނުމަކީ އިޒްރާއީލާއި އެމެރިކާ އަޑީގައި އޮވެ އިންޑިޔާގެ އެޖެންޓެއްގެ މަސައްކަތް މި ގައުމުގައިކޮށްދިނުން. ބަދަލުގައި މީނާއަށް އެވެރިންގެ ރުހުމާއި ހުޝާމަދު ލިބޭނެ. މީނާއަށްވުރެ މިގައުމަށް ގެއްލުން ދިން މީހެއްނެތް. މީނާގެ ކިބައިންނާއި އިންޑިޔާގެ ނުބައި ރޭވުމުން އަޅަމެންގެ މިގައުމު ސަލާމަތް ކޮށްދެއްވާންދޭވެ. އާމީން. އިންޑިޔާ އައުޓު. ނަޝީދު އައުޓު. އިންޑިޔާގެ ސުދީރު އައުޓު.